**AGRONOMSKI FAKULTET SVEUČILIŠTA U ZAGREBU**

**Zavod za ekonomiku poljoprivrede i agrarnu sociologiju**

**E:\Program Files\Microsoft Office\MEDIA\CAGCAT10\j0300840.wmf**

**Materijali za pripremu ispita iz modula**

**ZAKONODAVSTVO U POLJOPRIVREDI**

**Autor: Tito Žimbrek**

**Zagreb, 2007.**

|  |  |  |  |  |
| --- | --- | --- | --- | --- |
| **SADRŽAJ** | | | | |
|  |  | | |  |
| **1.** | **PRAVNI LEKSIKON** ………………………………………………………………………… | | | 1 |
| **2.** | **USTAV REPUBLIKE HRVATSKE** …………………………………………………………. | | | 22 |
|  | 2.1. | Izvorišne osnove ………………………………………………………………………... | | 22 |
|  | 2.2. | Temeljne odredbe ……………………………………………………..………………… | | 23 |
|  | 2.3. | Zaštita ljudskih prava i temeljnih sloboda …………………………………………… | | 25 |
|  |  | 2.3.1. | Zajedničke odredbe ………………………………………………………...… | 25 |
|  |  | 2.3.2. | Osobne i političke slobode i prava ……………………………………..…… | 26 |
|  |  | 2.3.3. | Gospodarska, socijalna i kulturna prava ……………………………...…… | 30 |
|  | 2.4. | Ustrojstvo državne vlasti …………………………………………………………….… | | 33 |
|  |  | 2.4.1. | Hrvatski sabor ………………………………………………………………… | 33 |
|  |  | 2.4.2. | Predsjednik Republike Hrvatske …………………………………………… | 37 |
|  |  | 2.4.3. | Vlada Republike Hrvatske ……………………………………………...…… | 40 |
|  |  | 2.4.4. | Sudbena vlast …………………………………………………………….…… | 42 |
|  |  | 2.4.5. | Državno odvjetništvo ………………………………………………………… | 44 |
|  | 2.5. | Ustavni sud Republike Hrvatske ……………………………………………………… | | 45 |
|  | 2.6. | Mjesna, lokalna i područna (regionalna) samouprava ……………………………… | | 46 |
|  | 2.7. | Međunarodni odnosi …………………………………………………………………… | | 47 |
|  |  | 2.7.1. | Međunarodni ugovori …………………………………………………..…… | 47 |
|  |  | 2.7.2. | Udruživanje i razdruživanje ………………………………………………… | 48 |
|  | 2.8. | Promjena Ustava ……………………………………………………………………...… | | 48 |
|  | 2.9. | Završne odredbe ……………………………………………………………………...… | | 49 |
| **3.** | **ZAKON O POLJOPRIVREDI** …………………………………………………………..…… | | | 50 |
|  | 3.1. | Opće odredbe ……………………………………………………………………….…… | | 50 |
|  | 3.2. | Ciljevi i mjere poljoprivredne politike i korisnici prava ………………………….… | | 50 |
|  |  | 3.2.1. | Mjere tržišno-cjenovne politike …………………………………………...… | 51 |
|  |  | 3.2.2. | Mjere strukturne politike ………………………………………………..…… | 53 |
|  |  | 3.2.3. | Mjere zemljišne politike ……………………………………………………… | 55 |
|  | 3.3. | Seljačko gospodarstvo ili obiteljsko poljoprivredno gospodarstvo ……………...… | | 56 |
|  | 3.4. | Institucijska potpora ………………………………………………………………….… | | 57 |
|  | 3.5. | Praćenje i izvješćivanje u poljoprivredi ………………………………………….…… | | 59 |
|  | 3.6. | Upravni i inspekcijski nadzor ……………………………………………………….… | | 60 |
|  | 3.7. | Kaznene odredbe ……………………………………………………………………..… | | 63 |
|  | 3.8. | Prijelazne i završne odredbe ……………………………………………………...…… | | 63 |
| **4.** | **OBRAZLOŽENJA UZ ZAKON O POLJOPRIVREDI** …………………………………… | | | 67 |
| **5.** | **ZAKON O IZMJENAMA I DOPUNAMA ZAKONA O POLJOPRIVREDI** ………..… | | | 83 |
| **6.** | **POSLJEDICE KOJE ĆE PROISTEĆI DONOŠENJEM ZAKONA** ……………………… | | | 86 |
| **7.** | **SADRŽAJ PRIJEDLOGA ZAKONA** ……………………………………………………..… | | | 88 |
| **8.** | **PRIMJERI POLJOPRIVREDNOG ZAKONODAVSTVA DRUGIH ZEMALJA** …..… | | | 91 |

**1. PRAVNI LEKSIKON**

**Akti institucija Europske unije** (engl. *acts ofthe EUinstitutions;* njem. *Akte der EU-Institutionen;* franc. *actes des institutions de l'Union europeenne),* sekundarni ili derivativni izvori prava EU. Pravni instrumenti što su ih na temelju osnivačkih ugovora ovlaštene prihvaćati institucije EU. Najznatniji su dio → *acauis communautaire.* Preko svojih institucija EU izvršava nadležnosti koje su na nju prenijele države članice. U tu su svrhu institucije Osnivačkim ugovorom ovlaštene prihvaćati pravne akte. Vrste pravnih akata razlikuju se u svim trima stupovima Unije, tj. akti Europskih zajednica razlikuju se od onih u drugom (zajednička vanjska i sigurnosna politika) i trećem (policijska i pravosudna suradnja) stupu EU.

U okviru EZ i Europske zajednice za atomsku energiju, institucije mogu, prema tekstu *Ugovora o EZ,* odnosno *Ugovora o Euratomu,* donositi 5 vrsta akata: uredbe, direktive, odluke, preporuke i mišljenja. Uredbe, direktive i odluke su pravno obvezujući akti, a preporuke i mišljenja nemaju obvezujuće pravne učinke. U kontekstu Europske zajednice za ugljen i čelik, koja je prestala postojati u srpnju 2002., institucije su bile ovlaštene donositi odluke i preporuke kao pravnoobvezujuće akte, te mišljenja kao neobvezujuće akte. Osim tih 5 vrsta akata, sudska je praksa potvrdila da su institucije EZ ovlaštene donositi i akte koji nisu nabrojeni u Osnivačkom ugovoru, npr. rezolucije, deklaracije i si. Takvi akti obično nemaju pravno obvezujuće učinke.

*Uredbe* su Ugovorom definirane kao akti opće primjene, izravno primjenjivi u državama članicama. Države članice nisu ih ovlaštene prenositi u nac. pravo, osim ako uredba sama to ne zahtijeva. Svrha je uredaba unifikacija prava država članica. Propisi koji u državama postoje u području koje ureduje uredba moraju se ukinuti nakon njezina stupanja na snagu, te takvo područje ostaje u svim državama članicama uređeno na jednak način temeljem uredbe.

*Direktive* su Ugovorom definirane kao akti koji obvezuju države članice kojima su upućeni u pogledu cilja koji se treba ostvariti, ali im istodobno ostavljaju slobodu izbora forme i metode za postizanje zadanoga cilja. Uvijek su adresirane na države članice, ali ne nužno na sve članice, već je moguće donošenje direktive upućene jednoj ili nekolicini država članica. Svrha je direktiva približiti prava država članica. Direktive uvijek zahtijevaju da ih države prenesu u nac. pravo. Kako → *Ugovor o Europskoj zajednici* ne govori ništa o tom što se podrazumijeva pod prenošenjem direktiva, pitanje se rješavalo kroz sudsku praksu. Pod prenošenjem direktive podrazumijeva se njezino uvrštavanje u interni pravni poredak na način koji najbolje odgovara sustavu prihvaćenom u dotičnoj državi članici. Da bi se držalo ispravnim, prenošenje se mora izvršiti temeljem pravno obvezujućih norma. To ne podrazumijeva nužno donošenje novih pravnih mjera. Postojeće pravo može zadovoljavati uvjete iz direktive, ali je nužno da je temeljem postojećih norma subjektima kojima direktiva dodjeljuje prava jasno da takva prava imaju te koji je njihov sadržaj. Ako u pravnom poretku države članice postoje norme suprotne odredbama direktive, takve je norme država obvezna ukinuti. Iako je direktive u pravilu nužno prenijeti u interno pravo kako bi za pravne i fizičke osobe u državama članicama stvarale prava i obveze, sudska je praksa kroz načelo izravnoga učinka utvrdila pravilo prema kojem subjektivna prava mogu u određenim uvjetima nastati i bez prenošenja direktive. Prema tom načelu, pravne i fizičke osobe uživaju subjektivna prava izravno na temelju odredbe direktive pod uvjetom da je ona jasna, precizna i bezuvjetna. Direktive imaju tzv. vertikalne izravne učinke, tj. mogu izravno dodijeliti prava pojedincima s obzirom na državu, ali nemaju tzv. horizontalne izravne učinke, tj. ne mogu dodijeliti prava pojedincu s obzirom na drugog pojedinca. Pravima što ih pojedinci uživaju na temelju izravnoga učinka direktiva sudovi u državama članicama obvezni su pružiti pravnu zaštitu. Mogućnost da se direktive izravno primjenjuju u internim pravima ne oslobađa države članice obveze njihova prenošenja.

*Odluke* su Osnivačkim ugovorom definirane kao akti koji u cijelosti obvezuju one kojima su upućeni. Mogu biti upućene jednoj, više ili svim državama članicama, ali i izravno pravnim i fizičkim osobama u državama članicama. Ovisno o sadržaju, odluke su stoga ili opći normativni akti ili individualni administrativni akti.

*Preporuke* i *mišljenja* definirani su kao akti bez pravno obvezujućih učinaka. To, međutim, ne znači da nemaju nikakve učinke. Sudska je praksa potvrdila da su ih, primjerice, sudovi država članica dužni uzimati u obzir kada tumače odredbe nac. prava koje ureduju područje na koje se oni odnose. Stoga imaju, kao i obvezujući akti, tzv. neizravne učinke u internim pravima država članica.

Uredbe, direktive i odluke moraju biti obrazložene. U obrazloženju se navodi odredba Osnivačkoga ugovora temeljem koje su donesene, mišljenja institucija i tijela EU danih na prijedlog akta tijekom zakonodavnoga postupka, razlozi donošenja akta, te opravdanje zašto je akt donesen na eur. razini u kontekstu → *načela supsidijarnosti u Europskoj zajednici* i → *načela* *proporcionalnosti u Europskoj zajednici.* Ti akti stupaju na snagu na dan koji je njima predviđen, a u nedostatku takve odredbe, dvadeseti dan od objavljivanja u *Službenom listu EU,* u kojem se obvezno objavljuju sve uredbe te sve direktive i odluke upućene svim državama članicama te one donesene u zakonodavnom postupku suodlučivanja. Ostale direktive i odluke ne moraju se objaviti već se priopćuju adresatima, iako je praksa da se i takvi akti objave u Službenom listu EU.

Hoće li se neko područje u nadležnosti EZ urediti uredbom, direktivom ili odlukom, ovisi o pravnom temelju, tj. članku Ugovora koji ovlašćuje Zajednicu da pravno uredi određeno pitanje. Pravni temelj također upućuje na instituciju koja je ovlaštena donijeti akt u pitanju, kao i na zakonodavni postupak po kojem se takav akt donosi. Akte zakonodavnoga karaktera u EZ donose Vijeće i Europski parlament zajednički ili Vijeće samostalno. Samo iznimno, Ugovor o EZ ovlašćuje i Europsku komisiju na donošenje takvih akata. Međutim, kada i nema takvu ovlast na temelju Ugovora, Komisija može steći ovlast pravnoga uređenja pojedinih pitanja delegacijom od strane Vijeća. Isključivo pravo inicijative, tj. pravo da predloži prihvaćanje određenoga akta i time pokrene zakonodavni postupak, u okviru EZ i Euratoma ima Komisija. Svi se pravni akti donose u jednom od 3 osnovna zakonodavna postupka: postupku savjetovanja, suradnje ili suodlučivanja. Postupak savjetovanja ili osnovni postupak bio je predviđen od početka postojanja EZ, tj. uređen je još *Rimskim ugovorom o EEZ.* Postupak suradnje uveden je → *Jedinstvenim europskim aktom* 1987., a postupak suodlučivanja  *Ugovorom iz Maastrichta* 1993. Svaki novi postupak pridavao je važniju ulogu Europskomu parlamentu u zakonodavnom postupku. U prvobitnom postupku savjetovanja Vijeće je bilo obvezno konzultirati Parlament prije donošenja akta, ali ga takvo mišljenje nije obvezivalo. Postupak suradnje ovlastio je Europski parlament na stavljanje amandmana na prijedlog Komisije i uveo drugo čitanje, ali je i dalje omogućivao Vijeću da odluku donese bez suglasnosti Parlamenta. Tek je postupak suodlučivanja postavio Parlament u ulogu istinskoga zakonodavca. U tom se postupku pravni akt može prihvatiti jedino uz istodobnu suglasnost Vijeća i Parlamenta. Neke se odluke u EZ, kao primjerice odluka o sklapanju nekih vrsta međunar. sporazuma, ne mogu donijeti bez pristanka Europskoga parlamenta. Osim tih postupaka, postoji i poseban postupak donošenja proračuna.

U okviru nadležnosti drugoga stupa Unije, zajedničke vanjske i sigurnosne politike, → *Europsko vijeće,* kao tijelo Unije koje nema status institucije, ali ima iznimnu polit, ulogu, ovlašteno je definirati načela i opće smjernice zajedničke vanjske i sigurnosne politike na temelju tzv. zajedničkih strategija. Radi provedbe zajedničkih strategija, *Vijeće Europske unije* ovlašteno je donositi zajedničke akcije i zajednička stajališta. Zajedničkim akcijama utvrđuju se ciljevi, opseg, sredstva koja stoje na raspolaganju Uniji, trajanje kao i uvjeti provođenja operativnih akcija. Zajedničke akcije obvezuju države članice u stajalištima koja zauzimaju na međunar. planu, kao i u aktivnostima koje poduzimaju. Zajedničkim stajalištima definira se pristup Unije određenomu pitanju, a države članice obvezne su osigurati da su njihove nac. politike usklađene sa zajedničkim stajalištem. Navedene instrumente Vijeće prihvaća na inicijativu Komisije ili bilo koje države članice.

U kontekstu trećega stupa, policijske i pravosudne suradnje u kaznenim stvarima, sekundarni se pravni akti koje donose institucije nazivaju zajednička stajališta, okvirne odluke i odluke. Zajednička stajališta definiraju pristup Unije određenomu pitanju. Okvirne odluke služe približavanju prava država članica, a definirane su slično kao i direktive u kontekstu EZ -obvezuju države članice u pogledu rezultata koji treba ostvariti, ali im ostavljaju izbor forme i metode. Bitna je razlika, međutim, u tom što okvirne odluke ne mogu, temeljem izričite ugovorne zabrane, imati izravni učinak, dakle, stvarati sudski ostvariva prava izravno za pojedince u državama članicama. Odluke su u trećem stupu definirane šire nego u prvom - one su obvezujući akti. Za razliku od odluka prvoga stupa koje moraju imati adresata, odluke trećega stupa ne moraju biti upućene nikomu određenomu. No jednako kao i u okvirnih odluka, Ugovor o EU izričito isključuje mogućnost da odluke imaju izravni učinak. Odluke se mogu prihvaćati radi ostvarenja bilo kojega cilja predviđenoga odredbama o policijskoj i pravosudnoj suradnji, osim radi približavanja prava država članica. Navedene akte donosi Vijeće jednoglasnom odlukom na inicijativu države članice ili Komisije. Kada Vijeće prihvaća odluku kao provedbeni akt, za njezino je prihvaćanje dovoljna kvalificirana većina, definirana na jednak način kao i u Ugovoru o EZ. Uz te akte, Vijeće je ovlašteno prihvatiti konvencije koje preporučuje državama članicama za prihvaćanje u skladu s njihovim ustavnim procedurama. Iako danas postoji velik broj akata koje su ovlaštene prihvaćati institucije EU i iako se oni razlikuju u svim trima stupovima Unije, to bi se moglo promijeniti kada stupi na snagu novi Ustavni ugovor EU (→ *Ustav Europske unije).* Njime je predviđena nova sistematizacija i preimenovanje postojećih akata koje prihvaćaju institucije EU. Uz to, nazivi akata bit će jednaki u svim trima dosadašnjim stupovima Unije. Akti se Ustavnim ugovorom dijele na zakonodavne i ne zakonodavne. Zakonodavni akti nazivat će se eur. zakoni i eur. okvirni zakoni. Prvi su definirani kao današnje uredbe, a drugi kao današnje direktive.

Zakonodavni akti nazivat će se uredbe i odluke, a služit će za prihvaćanje provedbenih mjera ili za prihvaćanje zakonodavnih mjera kada je zakonodavna ovlast delegirana. Do sada postojeća dva tipa pravno neobvezujućih akata - preporuke i mišljenja - postojat će i nakon stupanja na snagu novoga temeljnog ugovora; Ustava EU.

**Municipalna prava** (lat. *hira municipalia;* engl. *municipal rights;* njem. *munizipale Redite;* franc. *droits municipaux),* u hrv. feud. javnom pravu, ukupnost pravnih propisa koji su uređivali organizaciju vlasti Kraljevina Dalmacije, Hrvatske i Slavonije i odnos prema Ugarskoj i habsburškim zemljama. Nadovezujući se sadržajno na pojam → *iura regni,* pojam municipalnih prava uveden je u uporabu nakon 1699. u povodu pojačanoga ugarskoga osporavanja hrv. državnosti koje je bilo zasnovano na shvaćanju I. → *Verboczyja* u *Tripartitu* (Pars III, Titulus *2),* gdje se hrv. pravima negira državnopravni karakter time što ih se svodi na puko pravo mjesnih samouprava izvedeno iz ugarskoga prava, analogno kao i transilvanijsko pravo. U pravno-povijesnoj znanosti obično se kao najvažnija m. p. navode: samostalni izbor vladara (zakonski čl. I.:1492. zajedničkoga sabora, Cetingradska isprava iz 1527. i zakonski čl. VII.:1712, Hrv. sabora), zakonodavna samostalnost sabora s pravom neposrednoga podnošenja zaključaka vladaru na potvrdu (zakonski čl. CXX.:1715. zajedničkog sabora); samostalno odlučivanje o državnoj vjeri (zakonski čl. V.:1608. Hrv. sabora), službenom jeziku i državljanstvu (indigenatu); ovlast bana kao vladarskoga zamjenika da samostalno saziva Sabor (ukinuto 1791); saborsko pravo predlaganja bana vladaru te suradnja bana i Sabora u upravljanju; upravna samostalnost izražena u samostalnom izboru visokih državnih službenika (kapetana, prabilježnika, zemaljskoga liječnika i blagajnika) i upravnoj nadređenosti Sabora županijama (zakonski čl. V.:1725. Hrv. sabora, dijelom ukinuto 1790); samostalno odlučivanje o porezima s povlasticom plaćanja polovine ratnoga poreza određenoga za Ugarsku (ukinuto 1770-90); samostalno sudstvo koje izvršava samo vlastite odluke te mu je Banski stol najviše prizivno tijelo; samostalno odlučivanje o novačenju i upravljanju insurekcijom s povlasticom oslobođenja od obveze udomljivanja vojske; zastupanje Hrvatske na zajedničkom saboru kao zasebne države putem nuncija vezanih naputcima sabora s pravom veta na neprihvatljive odluke (ukinuto 1790); samostalno sudjelovanje u sklapanju mirovnih ugovora i stupanje u medu-nar. saveze (zakonski čl. XXI.:1620. Hrv. sabora). Uže povezivanje Hrvatske s Ugarskom nakon prestanka apsolutizma Josipa II. stvorilo je zbog neprecizne određenosti pojma municipalnih prava stvarnu opasnost za slabljenje, pa čak i poništenje drž. posebnosti Hrvatske, što se najočitije pokazalo *Zakonom o ministarstvu* i *Izbornim zakonom iz* 1848. U uvjetima sve jačih pritisaka ugarskoga plemstva nakon 1825., hrv. je plemstvo, unatoč povremenim popuštanjima, sačuvalo svijest o značenju municipalnih prava i pokrenulo njihovu znanstvenu obradbu (Josip Kušević, *De municipalibus iuribus et statutis regnorum Dalmatiae, Croatiae et Slavo-niae,* 1830). Posredstvom J. → *Draškovića (Disertacija,* 1832) pojam je preuzeo i ilirski pokret u kojega se unutar polit, aktivnosti isprepleću m. p. i ideje hrv. nar. preporoda, što je u radu Hrv. staleškoga sabora najizraženije 1845-47. (zakonski čl. X.:1845. o obnovi samostalne hrv. vlade, vlastitoj nadbiskupiji i sveučilištu; zakonski čl. X.:1847. o proglašenju hrv. jezika službenim) te se očituje i u *Zahtijevanjima naroda* iz 1848. i najvažnijim aktima prvoga građanskoga Sabora iz 1848 (Manifest naroda hrvatsko-slavonskoga; zakonski čl. X. o odnosima s Ugarskom). Pojam municipalnih prava zadržao se u uporabi i nakon obnove ustavnosti 1860. sve do sklapanja → *Hrvatsko-ugarske nagodbe* kad ga definitivno zamjenjuje → *hrvatsko državnopravo.* U stvarnosti su m. p. bila ograničena kako prostorno (upravna rascjepkanost hrv. zemalja suzila je njihovu primjenu samo na bansku Hrvatsku unutar koje ipak postoje razlike hrv. i slavonskih županija) tako i sadržajno (sadržaj m. p. postupno je sužen djelovanjem vladara i odlukama Hrv. sabora 1790). No, bez obzira na ograničenja, m. p. su do 1848. bila uporište za zaštitu hrv. državnopravnih i nac. interesa pred mađarskim presezanjima te odigrala pozitivnu ulogu u očuvanju kontinuiteta hrv. državnosti. Premda izvorno pravni pojam feudalnoga porijekla, m. p. imaju trajno značenje kao važan element izgradnje moderne hrv. nac. ideje i zahvaljujući Saboru iz 1861., moderne hrv. nac. države.

**Pragmatička sankcija** (lat. *pragmatica sanc-tio;* engl. *pragmatic sanction;* njem. *pragmatische Sanktion;* franc. *sanction pragmatique),* u rim. pravu V-VI. st., posebna vrsta carskih konstitucija, zastupljenija u Istočnom nego u Zapadnom Rimskom Carstvu. Trajno je uređivala os. važna drž. pitanja, npr. postavljanje službenika (otud pragmatika), pravila za rad uprave, određene povlastice te proglašenje zakona. U → *Svetom Rimskom Carstvu Njemačke Narodnosti* upotrebljava se od XV. st. u značenju temeljnoga zakona koji, proizlazeći iz vladarskih ovlasti, ureduje najvažnija pitanja i vrijedi trajno. Pojavljuje se u Francuskoj (1438. o crkvenim pitanjima), Nizozemskoj (1549. o nedjeljivosti i nasljedstvu nizozemskih pokrajina), Španjolskoj (1558. o cenzuri) i Austriji (1623. o bečkom sveučilištu); u XVIII. i XIX. st. najvažniji predmet uređivanja je nasljedni red (npr. u Španjolskoj 1713., 1776., 1788., 1830., od kojih posljednja p. s. vrijedi i danas). *Hrvatska pragmatička sankcija* uobičajen je naziv za čl. VII.:1712. Hrvatskoga sabora od 9. III. 1712. Njime je, uz isticanje neovisnosti Hrvatske prema Ugarskoj, prošireno nasljedno pravo na žensku lozu *→ Habsburgovaca,* pod uvjetom da vlada Austrijom, Koruškom, Štajerskom i Kranjskom. Iz polit, obzira prema ugarskom plemstvu vladar tu odluku Sabora nije sankcionirao te ona nije postala vrijedeće pravo. No kao samostalna suverena odluka o izboru vladara ostvaruje ključno *municipalno pravo (→ municipalna prava)* i stoga pripada najvažnijim dokumentima hrv. pravne povijesti. *Austrijska pragmatička sankcija* (izvorno *Sanctio Pragmatica iiber die Erbfolge des Durchlauchtig-sten Ertz-Hauses Oesterreich;* u pravnopovijesnoj i povijesnoj znanosti *Pragmatička sankcija)* odluka je rimsko-njemačkoga cara Karla VI. kojom je 19. IV 1713. utvrdio nedjeljivost nasljednih habsburških zemalja, proširio nasljedno pravo na svoje kćeri i njihove muške potomke po prvorodstvu te primjenom istoga načela odredio nasljedni red habsburške dinastije (1. linija Karla VI.; 2. linija Josipa I.; 3. linija Leopolda I.). Prihvaćena je u austr. nasljednim zemljama 1720-22., Erdelju 1722., Hrvatskoj i Ugarskoj 1723. te Rijeci 1725., a Sabor Svetoga Rimskoga Carstva potvrdio ju je kao zakon o nasljedstvu carskoga lena 1732. Unatoč međunar. garancijama 1726-39. Karlova kći Marija Terezija morala je voditi rat za austrijsku baštinu 1740-48 (→ *Aachenski mir).* Austrijska p. s. primjenjivala se u habsburškim zemljama do raspada Monarhije 1918. U Republici Austriji je formalno ukinuta 1919. *Protuhabsburškim zakonom* koji od 1920. ima ustavnu snagu, potvrđenu pri obnovi Austrije 1945. i *Državnim ugovorom* 1955. *Ugarska pragmatička sankcija* obuhvaća čl. I-III.:1723. → *Ugarsko-hrvatskoga sabora* kojima je utvrđena nedjeljivost zemalja krune sv. Stjepana i priznato nasljedno pravo ženskoj lozi potomaka kralja Karla III. po prvorodstvu. Primjenjivala se u Hrvatskoj i Slavoniji do raskida državnopravnih sveza 1918. i u Ugarskoj do proglašenja republike 1918. potom 1920-21. u Mađarskoj gdje je formalno ukinuta zakonskim čl. XLVII.:1921.

**Pravna osoba** (engl. *legalperson, legal entity;* njem. *juristische Person;* franc. *personne morale),* udruženje fizičkih osoba ili imovina namijenjena određenoj svrsi kojoj zakon priznaje pravnu sposobnost. Pojam i pravna priroda pravne osobe jedno je od najspornijih pitanja u pravnoj znanosti. Tako je stvoreno podosta teorija koje pokušavaju objasniti pravnu prirodu pravne osobe. Tako po teoriji fikcije, koja je nastala kod glosatora, a jasno ju je izrazio Savigny, pravna osoba je fikcija i ona ne postoji, ali se zbog društv. potrebe smatra kao da postoji. Po organskoj teoriji, čiji su tvorci Spencer i Gierke, pravna je osoba društv. realnost i djeluje preko svojih tijela koja djeluju kao živa u organizmu pravne osobe. Po teoriji interesa autora Iheringa pravna osoba nije pravni subjekt nego su to njezini članovi (destinatari) koji uživaju pravom zaštićene interese. Po teoriji pravne realnosti Michouda i Saleillesa pravna je osoba društv. realnost koja služi zaštiti interesa određene skupine ljudi. Teoriju namjenske imovine osmislio je Brinz i po njemu je za postojanje pravne osobe dovoljna imovina, a nije nužan subjekt. Planiol je pojam pravne osobe pokušao zamijeniti pojmom kolektivnoga vlasništva i tako je nastala teorija kolektivnoga vlasništva. Prema stajalištima koja prevladavaju u suvremenom građanskom pravu, da bi neka društv. tvorevina postala pravna osoba trebaju se ispuniti bar tri pretpostavke: da ta društv. tvorevina ima određenu organizaciju, odnosno da djeluje u nekom organizacijskom obliku, da ima posebnu imovinu i da je priznaje pravni poredak. Stjecanje pravne osobnosti razlikuje se u nekoliko sustava: sustav slobodnoga udruživanja (danas je uglavnom napušten), sustav normativnoga akta po kojem se pravna sposobnost stječe na dva moguća načina - neposredno propisom i na temelju pretpostavki sadržanih u propisu, i sustav koncesije po kojem se pravna sposobnost stječe posebnim aktom upravnoga tijela. Pravnu, poslovnu i deliktnu sposobnost pravna osoba stječe u trenutku osnivanja. Poslovnu sposobnost pravna osoba izražava preko svojih tijela. Pravne se osobe mogu podijeliti na pravne osobe javnoga prava (npr. država, županija, grad, općina, ustanove i druge pravne osobe u vlasništvu spomenutih subjekata) i na pravne osobe privatnoga prava (npr. trgovačka društva u privatnom vlasništvu, privatne ustanove, udruge i si.). Pravne osobe mogu se podijeliti i na korporacije i zaklade. Korporacija je organizirani kolektiv fizičkih osoba, a samostalan je pravni subjekt različit od pojedinaca koji su članovi korporacije (npr. dioničko društvo i ostala trgovačka društva). Zaklada je imovinska masa namijenjena ostvarenju određene svrhe, a pravni joj je poredak priznao pravnu sposobnost. Zakladi je srodna fundacija, no ona se, za razliku od zaklade, osniva na određeno vrijeme i u pravilu s manjim početnim kapitalom, dok se u ostalome ne razlikuje bitno od zaklade. Pravna osoba nije vječna tvorevina, a može prestati iz različitih razloga. Najčešći razlozi prestanka pravne osobe jesu: nestanak imovine, prestanak propisom ili odlukom tijela vlasti, ostvarenjem cilja, na temelju pretpostavki iz temeljnoga pravnoga akta pravne osobe (npr. statut), odlukom članova i stečajem. → *kaznena odgovornost pravnih osoba*

**Preambula** (lat. *preambulo;* engl. *preamble;* njem. *Prdambel;* franc. *preambule).* 1. Tekst koji se nalazi na početku ustava i koji prethodi njegovom normativnom dijelu. S obzirom na formu, vanjski izgled i deklaratorni stil iskazivanja sadržaja sve preambule nalikuju jedna na drugu. P. najčešće nema normativno značenje. No, ondje gdje sadrži relevantna pravna načela i druge elemente sadržaja pravnoga značenja, p. ima pravno i obvezujuće značenje. Takva je npr. preambula franc. Ustava Pete Republike u kojoj ustavotvorac iskazuje predanost pravima čovjeka i načelima nar. suvereniteta kako ih je iskazivala *Deklaracija o pravima čovjeka i građanina* iz 1789. Najpoznatija je p. koja prethodi tekstu *Ustava SAD* (1789). Glasovita kratka uvodna fraza »Mi građani SAD... određujemo i uspostavljamo ovaj Ustav...« jedno je od najrječitijih priznanja nar. prava uopće. P se osim u ustavima primjenjuje i u zakonskim tekstovima. Ta je praksa nastala u Engleskoj, gdje se p. zakona obično koristi za iznošenje razloga za njegovo donošenje i sagledavanje svih mogućih efekata zakonskoga prijedloga. *Ustav Republike Hrvatske* počinje s *Izvorišnim osnovama,* koje formalno nisu p., ali u sadržajnom smislu nema zapravo razlike između neke ustavne preambule i toga teksta. 2. Tekst koji se nalazi na početku međunar. ugovora u kojem se proklamiraju načela razrađena odredbama ugovora.

**Predsjednički sustav** *(engl.presidential system;* njem. *prdsidentiale System;* franc. *regime presidentiel),* jedan od ustavno-političkih sustava organizacije vlasti u kojem su načelno oštro podijeljene zakonodavna, izvršna i sudbena vlast i svaka je samostalna u području koje joj je ustavom dodijeljeno. U predsjedničkom sustavu kombiniraju se dva načela: funkcionalna specijalizacija i uzajamna neopozivost. Prvi je put takav sustav organizacije vlasti primijenjen u *Ustavu SAD* iz 1787., a autor naziva mu je W. Bagehot u djelu *Engleski Ustav (The English Constitution,* 1867). P. s. dao je novu osnovu, načelnu i tehničku, za individualni oblik drž. poglavara kao nositelja cjelokupne izvršne vlasti (koji je povijesno potekao iz monarhije). P. s. uspostavljen u SAD smatran je »republikanizacijom i demokratizacijom monarha« kao šefa izvršne vlasti. Amer. je model snažno utjecao na njegovo uvođenje u mnogobrojnim državama, bez obzira na to kakva su ondje načela, okolnosti i polit, razlozi uvjetovali opredjeljivanje. U većini je zemalja Trećega svijeta takav ustavni okvir poslužio kao osnova za razvoj tzv. »prezidencijalističkog« sustava, u kojem je ostvarena gotovo potpuna dominacija drž. poglavara u sustavu organizacije vlasti. Smjena vrhova drž. vlasti ondje se u pravilu ne odvija prema ustavno predviđenom postupku, nego najčešće vojnim ili drž. udarima, pa je gotovo pravilo da se civilni režimi smjenjuju s vojnima.

U predsjedničkom je sustavu predsjedniku države potpuno povjerena izvršna vlasti, a parlamentu zakonodavna, čime je u jednoj osobi kumulirana atribucija drž. poglavara i premijera. Predsjednik države načelno ne može utjecati na položaj i rad parlamenta, međutim to može činiti posredno ili neposredno (preko predstavnika svoje stranke u parlamentu ili »poruka naciji«). Već prema tome kakav mu je položaj i kakav je utjecaj predsjednika države na rad parlamenta, razlikuju se čisti p. s., predsjednički sustav s »jakim predsjednikom« i »superpredsjednički sustav«.

Kako su ustavno riješeni odnosi između ustavnih grana vlasti u klasičnom predsjedničkom sustavu, najbolje se može utvrditi na temelju analize predsjedničkoga sustava SAD. Temeljne su mu ustavne značajke: predsjednika izravno biraju građani; jedinstvena izvršna vlast (dužnost drž. poglavara objedinjena s dužnošću premijera); odsutnost polit, odgovornosti jedne vlasti prema drugoj; dioba vlasti, utvrđena ustavom kao odvajanje tijela koja obnašaju tri temeljne drž. funkcije. Za razliku od nekadašnje striktne ili »rigidne« diobe vlasti, danas je uspostavljen djelotvoran mehanizam »teža i protuteža«, »kontrola i provjera« *(checks and balances),* koji omogućuje međusobni utjecaj triju grana vlasti, koje su Ustavom stavljene u ravnopravan položaj, svaka sa svojim djelokrugom nadležnosti.

Kongres SAD ima 3 gl. karakteristike: prema strukturi to je tijelo neovisno o ostalim dvama najvišim tijelima vlasti; u načelu je ograničen na zakonodavnu funkciju, a u izvršnoj funkciji participira samo jedan od domova (Senat); na temelju Ustava prema predsjedniku ima jedno, i to vrlo ograničeno sredstvo zaštite (→ *impeachment).* Kongres predstavlja zakonodavnu vlast, koju na ravnopravnoj osnovi vrše oba njegova doma. Svaki od domova ima pravo inicijative za donošenje zakona, a u praksi, predstavnici Predstavničkoga doma vrše zakonodavnu inicijativu. Kongres kao cjelina ima samo jednu izvršnu ulogu, i to glede odlučivanja o ratu. Naime, predsjednik SAD ne može objaviti rat bez odobrenja Kongresa. Od ostalih izvršnih funkcija bitne su samo one koje ima Senat u dvama područjima: u aktivnostima u vanjskoj politici i na općem polit, planu. U vanjskoj politici predsjednik ne može ratificirati međunar. ugovor bez pristanka dvije trećine senatora. Na općem polit, planu Senat daje pristanak u slučaju imenovanja drž. tajnika, sudaca Vrhovnoga suda, svih federalnih sudaca i drugih drž. službenika. U slučaju konflikta između Kongresa i predsjednika, Kongres je ograničen prema predsjedniku i njegovim najbližim suradnicima. Oni ne mogu odgovarati politički jer Ustav predviđa samo posebnu kaznenu odgovornost u postupku *impeachmenta,* za »izdaju, podmićivanje i druga kaznena djela«, u kojem slučaju Predstavnički dom podiže optužbu, a Senat sudi. Uz to, u novo uspostavljenim odnosima, nakon razdoblja narušene ravnoteže u korist izvršne vlasti, Kongresu je na raspolaganju kao moćno sredstvo i kongresni veto.

Predsjedniku SAD, kojega izravno bira narod, koji je tako samo njemu i odgovoran, ovjerava se → *izvršna vlast,* vrhovno zapovjedništvo → *oružanih snaga,* položaj → *državnog poglavara* te vođenje vanjske politike. Predsjednik je istodobno i drž. poglavar i šef izvršne vlasti. U većini poslova, pri obavljanju tih dužnosti, sudjeluju na određeni način, u skladu s utvrđenom razdiobom djelokruga i domovi Kongresa. U njegovu radu pomaže mu velik broj suradnika, kojih najviši rang čine tajnici (u eur. terminologiji sekretari ili ministri). Predsjednik sam bira i razrješuje svoje suradnike, koji ne čine neko posebno tijelo, te prema teoriji ne posjeduju nikakvu vlast odlučivanja, ali mu pomažu u realizaciji najznačajnijih izvršnih funkcija.

U okviru izvršne djelatnosti, gdje je predsjednik apsolutni šef, nositelj izvršne vlasti, on ima široke ovlasti, uz izvršenje zakona, u vođenju vanjske politike i upravljanju saveznom administracijom. U okviru vanjske politike imenuje veleposlanike i druge diplomatske i konzularne predstavnike, te zaključuje međunar. ugovore, uza suglasnost ovlaštenoga doma, a kao vrhovni zapovjednik oružanih snaga ima ovlasti imenovanja, uz šefa resora obrane, i vodeće vojne dužnosnike u gl. stožeru oružanih snaga. Predsjednik ima ovlasti naređivanja neposrednog angažiranja oružanih snaga, dok je odluka o objavi rata, opremanja vojske i osiguranja sredstava u nadležnosti Kongresa. Rezolucijom obaju domova Kongres, bez predsjedničkoga veta, može u svako doba narediti prekid neprijateljstava i povlačenje vojske.

U okviru zakonodavne djelatnosti predsjednik nema pravo »izravne« zakonodavne inicijative, nego zakonodavni program može iznositi u Kongresu preko »godišnje poruke o stanju nacije«, raspolaže pravom sankcioniranja zakona (→ *promulgacija)* pri čem zadržava pravo odbijanja potpisivanja zakonskog prijedloga (suspenzivni → *veto).* U okviru zakonodavne djelatnosti predsjednik SAD ima pravo donošenja uredaba općega karaktera (u svojstvu vrhovnoga zapovjednika ili u okviru izvršavanja zakona izvan teritorija SAD), a na temelju zakonodavne delegacije i pravo donošenja tzv. uredaba iz nužde u slučaju izvanrednih okolnosti (kriza), i pri tom suspendirati niz prava i sloboda utvrđenih Ustavom. Budući da se na temelju izvanrednih ovlasti može privremeno suspendirati nalog za zaštitu prava *(zvrit of habeas corpus),* kojim se može pokrenuti zakonski postupak protiv dužnosnika izvršne vlasti, učinak suspenzije je oduzimanje sudovima većine prilika za prosudbu o pravu na izvanredno postupanje, koji mogu ponovo postupati tek nakon prestanka suspenzije, i u tom razdoblju Kongres ostaje jedino tijelo koje može vršiti nadzor nad delegiranim zakonodavstvom pravom da svojim odlukama poništava uredbe koje su tako donesene (kongresni veto).

U okviru sudbene djelatnosti predsjednik SAD ima ovlast, uza suglasnost Senata, imenovati suce Vrhovnoga suda i tako u kriznim situacijama može izmijeniti dio sudaca u Vrhovnom sudu, jer se oni biraju na rok »dokle god se dobro drže« *(during good behavior).*

Iako je u SAD Ustavom utvrđena neovisnost sudbene vlasti, njezino praktično i polit, ograničenje proizlazi iz činjenice što sustav i jurisdikciju sudova kontrolira Kongres, a može i otpuštati suce iz službe po postupku *impeachmenta.* Između Vrhovnoga suda i predsjednika uspostavljen je takav odnos da Vrhovni sud može ocjenjivati i ustavnost i zakonitost akata koje donosi predsjednik, ali i predsjednik može poduzimati već spomenute akcije spram Vrhovnoga suda. Vrhovni sud SAD ima prema Ustavu djelokrug prvog stupnja u sporovima koji se odnose na veleposlanike, diplomatske predstavnike i konzule, te slučajeve u kojima je stranka neka od saveznih država ili strana država, što je manji dio njegove djelatnosti, jer u svim drugim slučajevima Vrhovni sud djeluje kao prizivni sud u sporovima koje su odlučili federalni sudovi. Vrhovni sud sam odlučuje koji će predmet razmatrati. Značenje Vrhovnoga suda prije svega proizlazi iz činjenice da ima ovlast ispitivanja ustavnosti zakona, na temelju koje taj sud tumači Ustav i prilagođuje ga novonastalim i promijenjenim uvjetima.

**Predsjednik republike** (engl. *president ofthe republic;* njem. *President der Republik;* franc. *president de la republiaue),* u zemljama s republikanskim ustrojstvom državni je poglavar, bira ga neposredno narod, parlament ili posebno ustrojeno tijelo, na određeno vrijeme (obično 4-7 godina). P. r. može sam biti nositelj izvršne vlasti, s važnim političkim i upravljačkim funkcijama koje ga stavljaju na mjesto lidera sustava (predsjednički sustav u SAD). P. r. može biti stabilan i nepristran ustavni organ koji obavlja tradicionalne funkcije državnog poglavara, koji potiče, kontrolira, usmjerava i jamči korektno djelovanje svekolike državne vlasti (u parlamentarnim republikama). Poznat je i potpredsjednički sustav (Francuska, RH 1990-2000) u kojem se p. r. bira izravno općim pravom glasa, ima značajne ovlasti, a izvršnu vlast dijeli s vladom. Za prvoga Predsjednika RH 1992. izabran je Franjo Tuđman, predsjednik Hrvatske demokratske zajednice, koji je dužnost počeo obnašati 1990. još u okviru reformiranog ustavnog ustava SRH.

Predsjednik Republike Hrvatske predstavlja i zastupa RH u zemlji i inozemstvu. Brine se za redovito i usklađeno djelovanje te za stabilnost državne vlasti. Odgovara za obranu neovisnosti i teritorijalne cjelovitosti RH. Bira se na temelju općega i jednakoga biračkoga prava na neposrednim izborima tajnim glasovanjem na vrijeme od pet godina. Nitko na tu funkciju ne može biti biran više od dva puta. Ne može obavljati nijednu drugu javnu ili profesionalnu dužnost, a nakon izbora podnosi ostavku na članstvo u političkoj stranci. Ako je spriječen (kraće i dulje), te u slučaju smrti i ostavke zamjenjuje ga predsjednik Hrvatskoga sabora. Predsjednik Republike raspisuje izbore za Hrvatski sabor i saziva ga na prvo zasjedanje; raspisuje referendum u skladu s *Ustavom,* povjerava mandat za sastavljanje Vlade osobi koja, prema raspodjeli zastupničkih mjesta u Hrvatskom saboru i obavljenim konzultacijama, uživa povjerenje većine svih zastupnika; daje pomilovanja; dodjeljuje odlikovanja i priznanja određena zakonom; obavlja i druge dužnosti određene Ustavom. Surađuje s Vladom RH u oblikovanju i provođenju vanjske politike. Vrhovni je zapovjednik oružanih snaga RH. Za vrijeme trajanja ratnog stanja može donositi uredbe sa zakonskom snagom. U slučaju neposredne ugroženosti neovisnosti, jedinstvenosti i opstojnosti države, ili kada su tijela državne vlasti onemogućena redovito obavljati svoje ustavne dužnosti, može, na prijedlog predsjednika Vlade i uz njegov supotpis, donositi uredbe sa zakonskom snagom. U skladu s Ustavom i zakonom surađuje s Vladom RH u usmjeravanju rada sigurnosnih službi. Na prijedlog Vlade i uz supotpis predsjednika Vlade, a nakon savjetovanja s predstavnicima klubova zastupnika parlamentarnih stranaka, može raspustiti Hrvatski sabor ako na zahtjev Vlade da joj se izglasa povjerenje izglasa nepovjerenje ili u roku od 120 dana od dana predlaganja ne donese državni proračun. Odgovoran je za povredu Ustava koju počini u obavljanju svojih dužnosti, taj postupak pokreće Hrvatski sabor, a o odgovornosti odlučuje Ustavni sud RH. Ima imunitet nepovredivosti. U obavljanju dužnosti pomažu mu savjetodavna tijela, članove kojih imenuje i razrješuje. Ima pravo predlagati promjenu Ustava RH. Predsjednik Stjepan Mesić 2000. osnovao je radnu skupinu za izradu prijedloga *Promjena* Ustava RH, koje je Hrvatski sabor usvojio (NN 113/2000. i NN 28/01), a 2005. ponovo je izabran kao »građanin predsjednik«.

**Predstavnički sustav** (engl. *representation system;* njem. *Delegiertensystem;* franc. *regime parlementaire),* način ostvarivanja nar. suvereniteta na posredan način - posrednim odlučivanjem; predstavnička vladavina. Kako se ustavnopravni temelj predstavničke vladavine izvodi iz koncepcije nedjeljiva nar. suvereniteta, u predstavničkom sustavu narod bira svoje predstavnike preko kojih će posredno obnašati vlast. Predstavnici u parlamentu obnašaju vlast ustavno u ime naroda, pa je parlament tijelo preko kojega polit, narod ostvaruje svoju suverenu vlast. U velikoj većini suvremenih demokracija, i ustavno i zbiljski primjenjuje se sustav predstavničke vladavine, odnosno posredne demokracije. Pritom se predstavnički sustav, u pravilu u određenoj mjeri, kombinira s oblicima neposredne demokracije kao što su referendum i narodna inicijativa. Iz tih razloga većina suvremenih ustavnopravnih teoretičara određuje suvremene demokracije s motrišta ostvarivanja nar. suvereniteta, odnosno obnašanja polit, vlasti kao mješovite sustave predstavničke vladavine i neposredne demokracije. Unutar te kombinacije u suvremenoj ustavnopravnoj praksi gotovo u svim ustavnim demokracijama pretežno se vlast ipak obavlja kroz oblike i mehanizme predstavničkoga sustava.

**Promulgacija** (lat.; engl. *promulgation;* njem. *Promulgation;* franc. *promulgation),* akt kojim po ustavu nadležni drž. organ (u pravilu drž. poglavar) potvrđuje da je zakonodavno tijelo prihvatilo zakon ili ustav u skladu s ustavnim i zakonskim normama, a u propisanom postupku, te ga proglašava. Aktom promulgacije zakon stupa na snagu nakon objave i roka koji je u zakonu predviđen. Akt promulgacije sadrži i tekst zakona.

Prema Ustavu RH promulgaciju zakona obavlja Predsjednik RH u roku 8 dana od dana kada je izglasan u Hrvatskom saboru. Ako smatra da je zakon u suprotnosti s ustavom, pokreće postupak za ocjenu ustavnosti pred Ustavnim sudom. Ustav i ustavne promjene promulgira sam Sabor.

**Proračunski sustav Republike Hrvatske** (engl. *budgetary system of Croatia;* njem. *Haushaltssystem der Republik Kroatien;* franc. *Systeme* *budgetaire de la Republique de Croatie),* ureduje financiranje zakonom utvrđenih zadataka tijela društveno-političkih zajednica koje se financiraju iz proračuna na pojedinim razinama javnih vlasti. Organiziran je na dvjema razinama i ostvaruje se drž. proračunom i proračunom jedinica lokalne i područne (regionalne) samouprave. Financiranje javnih izdataka iz proračuna uređeno je *Zakonom o proračunu* (NN 92/94), *Zakonom o financiranju jedinica lokalne samouprave i uprave* (NN 117/93., 69/97, 33/00., 73/00., 127/00., 107/01), te zakonskim propisima. Prema Zakonu o proračunu, proračun je procjena godišnjih prihoda i primitaka te utvrđen iznos izdataka i drugih plaćanja države, odnosno jedinica lokalne i područne (regionalne) samouprave koje odobrava Hrvatski sabor, odnosno predstavničko tijelo jedinice lokalne i područne samouprave u skladu s odredbama Ustava i drugih zakona. Drž. proračun je na razini RH, a proračun na razini jedinica lokalne samouprave može biti općinski ili gradski, na razini županije - županijski, kao proračun jedinice lokalne samouprave i uprave. Proračun se donosi za fiskalnu godinu (od 1.1., a završava 31.12**.** svake kalendarske godine) i vrijedi za godinu za koju je donesen. Drž. proračun donosi Hrvatski sabor, a proračun jedinice lokalne i područne (regionalne) samouprave donosi nadležno predstavničko tijelo. Ako proračun nije donesen prije poč. fiskalne godine, nastupa privremeno financiranje koje može trajati najduže 3 mjeseca (do 31. ožujka). Takvo financiranje obavlja se razmjerno sredstvima korištenim u istim razdobljima prema proračunu za prethodnu godinu, a najviše do četvrtine ukupnih prihoda raspoređenih proračunom za prethodnu godinu.

Prihodi i primitci proračuna moraju biti raspoređeni u proračunu i iskazani po izvorima iz kojih potječu. Prihode i primitke drž. proračuna i proračuna jedinica lokalne i područne (regionalne) samouprave čine: porezni prihodi; neporezni prihodi (dobit od javnih i drž. poduzeća, dobit Hrvatske narodne banke, prihod od pristojbi, novčani prihodi od kazni, prihodi od naplate javnih zajmova); prihodi ostvareni obavljanjem osnovne djelatnosti proračunskih korisnika; domaće i inozemne potpore; domaća i inozemna zaduživanja za financiranje manjka drž. proračuna; zaduživanja jedinica lokalne i područne samouprave. Stvarna naplata prihoda nije ograničena procjenom prihoda u proračunu. Porezni prihodi čine oko 90% proračunskih prihoda, pa se suvremena država i naziva poreznom državom. Glavnina poreznih prihoda ostvaruje se od općega poreza na promet (u RH primjenjuje se u varijanti poreza na dodanu vrijednost), posebnih poreza na promet (trošarina), te poreza na dohodak i poreza na dobit. To su stožerni porezni oblici, a ostali porezi, kojih je razmjerno velik broj, sa stajališta izdašnosti smatraju se dopunskima.

Svi izdatci iz proračuna moraju biti utvrđeni u proračunu i uravnoteženi s prihodima i primitcima. Izdatke i druge isplate iz drž. proračuna i proračuna jedinica lokalne i područne (regionalne) samouprave čine tekući izdatci (plaće, naknade, izdatci za proizvode i druge usluge, tekući transferi i plaćanje kamata i potpora u novcu i stvarima); kapitalni izdatci (pribavljanje dugotrajne imovine, kapitalni transferi i potpore u novcu i stvarima); pozajmljivanje; udio u osnivačkom kapitalu; otplate glavnice po osnovi zaduženja.

Drž. proračun i proračuni jedinica lokalne i regionalne samouprave gl. su instrumenti preko kojih se vrši drž. intervencija na ostvarenje strateških razvojnih ciljeva (puna zaposlenost, izvozna strategija, gosp. rast, subvencije izvoza), pa se pitanje funkcionalne strukture proračunskih izdataka pojavljuje kao važan pokazatelj uspješnosti te politike.

Transakcije svih prihoda, primitaka, izdataka i plaćanja iz drž. proračuna vrše se preko gl. knjige riznice. Sva sredstva proračuna nalaze se na jednom računu, a računi pojedinih proračunskih korisnika su podračuni jedinstvenoga računa drž. riznice.

Zakon o proračunu propisuje tok izradbe, donošenja, izvršenja i kontrole proračuna, te obveze i nadležnosti pojedinih subjekata u tom procesu. Inicijativu za izradbu proračuna pokreće izvršna vlast: za drž. proračun Vlada RH, a za proračune jedinica lokalne i regionalne samouprave njihova poglavarstva. Najveći dio operativnih poslova na izradbi drž. proračuna u nadležnosti je Ministarstva financija RH, odnosno samoga ministra. Ministar financija obvezan je u suradnji s tijelom drž. uprave nadležnim za gosp. razvoj izraditi izvješće o gosp. i fiskalnoj politici u mjesecu srpnju za sljedeću fiskalnu godinu; u suradnji s tijelima drž. uprave Vladi predložiti smjernice i ciljeve fiskalne politike te izraditi procjenu o gl. vrstama prihoda i rashoda za sljedeću fiskalnu godinu; na temelju stajališta Vlade uputiti proračunskim korisnicima u mjesecu rujnu akt o načinu i elementima izradbe godišnjega proračuna koji obvezno treba sadržavati i okvirni iznos sredstava za svakoga proračunskoga korisnika.

Korisnici proračunskih sredstava drž. proračuna dostavljaju svoje prijedloge zahtjeva za proračunskim sredstvima Ministarstvu financija RH, a korisnici proračunskih sredstava lokalnih proračuna nositelju izvršne vlasti lokalne samouprave. Zahtjevi proračunskih korisnika služe tijelu uprave nadležne za proračun kao analitička podloga za izradbu nacrta proračuna. Ministar financija obvezan je izraditi nacrt drž. proračuna i uputiti ga Vladi do 10. listopada, a Vlada RH obvezna je izraditi prijedlog drž. proračuna i podnijeti ga Hrvatskomu saboru najkasnije do 15. studenoga. Prijedlog proračuna lokalne jedinice izrađuje nositelj njezine izvršne vlasti i dostavlja ga poglavarstvu koje je dužno prijedlog proračuna dostaviti predstavničkomu tijelu najkasnije do 15. studenog za narednu godinu.

Drž. proračun RH donosi Hrvatski sabor, a proračune jedinica lokalne i područne (regionalne) samouprave njihova predstavnička tijela. Postupak donošenja proračuna započinje raspravama u odborima i komisijama predstavničkoga tijela, a završava razmatranjem prijedloga drž. proračuna na sjednici Hrvatskoga sabora, a prijedlog proračuna lokalnih jedinica na sjednicama njihova predstavničkoga tijela (skupštine). Drž. proračun objavljuje se u *Narodnim novinama,* a proračuni jedinica lokalne i područne samouprave u njihovu službenom glasniku.

Prema Zakonu o proračunu, izvršiti proračun znači naplatiti proračunske prihode, rasporediti ostvarene prihode korisnicima prema proračunskom rasporedu, staviti sredstva na raspolaganje korisnicima, te pratiti sam tok trošenja proračunskih sredstava. Izvršenje proračuna traje do 31. prosinca proračunske godine. Za izvršenje drž. proračuna odgovoran je ministar financija, a za proračune jedinica lokalne i područne (regionalne) samouprave nositelj njegove izvršne vlasti. Za izvršenje proračuna u dijelu u kojem se osiguravaju proračunska sredstva pojedinomu korisniku naredbodavatelj je rukovoditelj toga proračunskoga korisnika. Ako se tijekom fiskalne godine smanje prihodi proračuna ili se povećaju izdatci utvrđeni proračunom, te dođe do neravnoteže u proračunu, moraju se poduzeti mjere za njegovo uravnoteženje. Uravnoteženje proračuna provodi se izmjenama i dopunama proračuna prema postupku koji vrijedi za donošenje proračuna.

Ministarstvo financija RH dužno je najkasnije do 15. svibnja tekuće fiskalne godine za prethodnu godinu izraditi nacrt zaključnoga računa drž. proračuna i dostaviti ga Vladi. Vlada je dužna izvijestiti Hrvatski sabor o izvršenju drž. proračuna za prethodnu godinu najkasnije do 15. lipnja tekuće fiskalne godine. Nositelj izvršne vlasti jedinice lokalne i područne (regionalne) samouprave dužan je izvijestiti poglavarstvo o izvršenju proračuna za prethodnu godinu najkasnije do kraja ožujka, a poglavarstvo je o zaključnom računu proračuna dužno izvijestiti predstavničko tijelo najkasnije do kraja travnja.

Reviziju drž. proračuna i proračuna jedinica lokalne i područne samouprave obavlja Državni ured za reviziju na način i u rokovima predviđenim zakonom kojim se ureduje drž. revizija.

**Vacatio legis** (lat.: oprost od djelovanja zakona), vrijeme koje protječe između objavljivanja zakona ili drugoga pravnoga akta i njegova stupanja na snagu. Omogućuje onima na koje se propis odnosi da se upoznaju s njegovim sadržajem. Na taj način izbjegava se prigovor nepoznavanja propisa kao izlika za ekskulpaciju. V. 1. uobičajeno je 8 dana, a može trajati i duže (kod složenih propisa). Prema *Ustavu RH:* »Prije nego što stupe na snagu, zakoni se objavljuju u *Narodnim novinama,* službenom listu Republike. Zakon stupa na snagu najranije osmi dan od dana njegove objave, osim ako nije zbog osobito opravdanih razloga zakonom drukčije određeno.« → *objavljivanje propisa.*

**Ustav Europske unije** (engl. *EU Constitution;* njem. *EU-Vertrag;* franc. *Constitution europeenne),* temeljni pravno-politički dokument Europske unije, koji su 29. X. 2004. u Rimu prihvatili predstavnici 25 država članica. Njegovo stupanje na snagu ovisi o ishodu otvorenoga procesa ratifikacije prema uvjetima ustavnih zahtjeva država članica. Prethodila mu je *Deklaracija o budućnosti Europske unije* Europskoga vijeća, prihvaćena u Laekenu (Belgija) 15. XII. 2001. U izradbi nacrta ustavnoga teksta sudjelovala je Ustavna konvencija, sastavljena od predstavnika nac. parlamenata, Europskoga parlamenta, nac. vlada i Komisije EU. Nacrt Ustava EU Konvencija je prihvatila na dvjema uzastopnim sjednicama: I. i II. dio ustavnoga teksta 13. VI. 2003., a **III.** i IV. dio 10. **VII.** 2003. Konačnomu oblikovanju teksta velik prinos dala je Međuvladina konferencija. Trogodišnjim radom na ustavnom dokumentu i njegovim svečanim prihvaćanjem otvorena je značajna etapa reforme primarnoga prava EU. Službeni je naziv ustavnoga dokumenta *Ugovor kojim se ustanovljuje Ustav za Europu,* po uzoru na neke ranije eur. pov. dokumente (npr. *Pariški ugovor* od 18. IV 1951., kojemu je puni službeni naziv *Ugovor o osnivanju Europske zajednice za ugljen i čelik).*

Uz preambulu koja prethodi ustavnomu tekstu, Ustav EU sastoji se od četiriju dijelova: I. dio sadržava definiciju i ciljeve načelnoga karaktera, II. dio sadržava *Povelju o temeljnim pravima,* **III.** dio sadržava politike i funkcioniranje EU te detaljizira odredbe članaka iz I. dijela, dok IV sadržava opće i završne odredbe. Sveukupno ima 448 članaka s 36 protokola, 2 priloga i 50 dodataka izjava (aneksa). Moguće konačne posljedice prihvaćanja toga teksta su u sljedećem: postojeće —*\* Europske zajednice* i → *Europsku uniju* zamijenit će jedna jedina EU, koja će imati pravnu osobnost; predviđa se definitivno spajanje dosadašnjih triju *stupova* u jedan entitet uz ostvarenje posebnih procedura u području vanjske politike, sigurnosti i obrane; Ugovor kojim se ustanovljuje Ustav za Europu zamijenio bi ranije temeljne pov. ugovore o EZ i EU i sve popratne ugovore koji su ih mijenjali i dopunjivali. U striktno pravnom smislu, Ustav EU je međunar. ugovor koji stupa na snagu tek kada ga ratificiraju sve države članice. Pristanak i ratifikacija svih njegovih potpisnika traži se i za njegove eventualne promjene. U određenim slučajevima (širenje mogućnosti za glasovanje kvalificiranom većinom) bit će dovoljna i jednoglasna odluka Europskoga vijeća. Ugrađivanje Povelje o temeljnim pravima u ustavni tekst tumači se kao puno priznanje i upućivanje na vrjednote i ciljeve EU te načela na kojima počivaju odnosi između Unije i država članica. Integracija temeljnih prava također je snažna potpora opravdanja konstitucionalnoga, a ne samo ugovornoga karaktera toga dokumenta.

Najveći dio ustavnoga teksta omogućuje reviziju institucionalnoga okvira EU. U tom pogledu Ustav EU pojašnjava respektivne uloge Europskoga parlamenta, Vijeća ministara i Komisije, ali uvodi i određene institucionalne novine.

Parlament će imati najviše 750 zastupnika, a mjesta u njemu odredit će se prema načelu *degresivne razmjernosti,* prema kojem će svakoj državi članici pripadati najmanje 6, odnosno najviše 96 mjesta. Točan broj mjesta za pojedine države odredit će se nakon eur. izbora 2009. S obzirom na Komisiju i na njezine različite uloge: legislativnu, izvršnu i reprezentativnu, a posebno s obzirom na njezine inicijativne uloge u različitim područjima djelovanja, Ustav EU naglašava značenje načela međuinstitucionalnoga programiranja prava inicijative, pa znatno proširuje prostor procedure suodlučivanja. Predviđa se da bi na temelju takve procedure gotovo 95% eur. zakona zajednički prihvaćali Parlament i Vijeće. Sadašnji sastav Komisije - jedan član po državi članici - zadržao bi se do 2014., a nakon toga članovi Komisije birali bi se prema sustavu → *Ugovora iz Niče,* koji prihvaća i Ustav EU i temelji se na jednakoj rotaciji između država članica. Ustav je razriješio i složeno pitanje odlučivanja kvalificiranom većinom u Vijeću ministara.

Glavna je institucionalna novina Ustava EU ministar vanjskih poslova EU, koji će biti odgovoran za predstavljanje Unije na međunar. planu. Ta će funkcija ujediniti dosadašnje zadaće visokog predstavnika za zajedničku vanjsku i sigurnosnu politiku sa zadatcima povjerenika za vanjske poslove. Ustav EU oformio je i Europsko vijeće, koje se razlikuje od postojećega Vijeća ministara. Europskim vijećem predsjedava predsjednik, s ograničenim ovlastima, a mandat mu traje dvije i pol godine. Ustav EU predviđa promjenu imena Suda europskih zajednica *(Courtofjusticeofthe European Communities)* u Europski sud pravde *(European Court ofjustice)* te da prvostupanjski sud postane Visoki sud.

Kako bi olakšao i ubrzao uspostavu EU kao prostora slobode, sigurnosti i pravosuđa, Ustav EU znatno osuvremenjuje odredbe na tom planu, prije svega omogućivanjem primjene afirmiranih metoda Zajednice na spomenutim područjima. Ustav ojačava ulogu Unije na području vanjske politike i zajedničke obrane, ponajprije kreiranjem funkcije ministra vanjskih poslova i mogućnostima uže međusobne kooperacije država članica.

Ustav EU predviđa novu klasifikaciju eur. pravnih akata (→ *akti institucija Europske unije).* Primarna klasifikacija razlikuje legislativne i nelegislativne akte. Temelj je njihova razlikovanja procedura prihvaćanja. Legislativne akte (eur. zakon i eur. okvirni zakon) prihvaćali bi zajedno Europski parlament i Vijeće ministara. Eur. zakon (prije uredba) karakterizira opća primjena, obvezatnost i izravna primjenjivost u državama članicama. Eur. okvirni zakon (prije direktiva) karakterizira obvezatnost, ali se oblici i sredstva njegove realizacije ostavljaju na izbor državama članicama. Nelegislativni su akti eur. uredba i eur. odluka. Svrha im je implementacija, dopuna ili izmjena zakonodavnih akata i određenih ustavnih odredaba. Eur. uredbu prihvaća Komisija na osnovi zakonske ili ustavne ovlasti. Eur. odluka je akt koji bi obvezivao samo svoje adresate; donosi ga Vijeće i Komisija. Medu aktima također postoje preporuke i mišljenja. Prema izričitoj ustavnoj odredbi, Ustav EU i zakoni institucija EU koje djeluju u okvirima dodijeljenih ustavnih ovlasti imat će prvenstvo pred pravom država članica.

Neovisno o konačnom ishodu procesa ratifikacije, prihvaćanje Ustava EU upozorilo je na nekoliko važnih teorijskih i konceptualnih promjena na planu eur. prava. Promjene se prije svega tiču: ukidanja Europske zajednice i uspostave Europske unije kao gl. pokretača eur. integracije; reklasifikacije legislativnih ovlasti Unije; specificiranja diobe vlasti između Unije i država članica; prihvaćanja uloge koju bi nac. parlamenti trebali imati u ustavnom sustavu Unije; priznanja dobrovoljnoga prava države članice na izlazak iz Unije. → *Ustavni ugovor Europske unije*

**Ustav Republike Hrvatske** (engl. *Comtitution ofthe Republic ofCroatia;* njem. *Verfassung der Republik Kroatien;* franc. *Constitution de la Republiaue de Croatie),* najviši pravno-polit. zakon i temeljni konstitutivni državni dokument koji je donio Sabor Republike Hrvatske na sjednici 21. XII., a svečano proglasio 22. XII. 1990. Zastupnički dom Sabora donio je prve izmjene i dopune *Ustavnim zakonom o izmjenama i dopunama Ustava RH* 12. XII. 1997., a druge izmjene pod nazivom *Promjena Ustava RH* od 9. XI. 2000. Slijedila je još jedna *Promjena Ustava RH* od 28. III. 2001.

Temeljna metodološka polazišta u oblikovanju Ustava bila su: Ustav mora slijediti pozitivnu hrvatsku državnopravnu tradiciju; povratak europskoj i oslonac na sjevernoameričku građansko-pravnu i ustavnu tradiciju; Ustav treba biti po mjeri običnog čovjeka — građanina i naroda; Ustav treba biti trajnije vrijednosti. Političko-pravna načela bila su: temeljno ishodište i cilj Ustava jesu čovjekova — ljudska i narodna prava; vrhovna vlast (suverenitet) izvire iz naroda i pripada narodu; zakonodavna vlast pripada Saboru; predstavnička demokracija i vladavina zakona (pravna država); pravo na slobodno političko, poduzetničko i društveno udruživanje; pravo vlasništva, tržišno gospodarstvo i slobodno poduzetništvo; slobodno sindikalno organiziranje građana (radnika i poslodavaca); socijalna država — jamstvo socijalnih prava; jamstvo narodnih prava i sloboda; osiguranje suverenosti Hrvatske u određivanju odnosa s drugim narodima i državama.

Ustav RH ima devet (IX) dijelova (odjeljaka) sa 147 članaka. Započinje dijelom pod nazivom *Izvorišne osnove* (kao glava I.), koji ima i značenje preambule. Kronološki se nabrajaju relevantna događanja koja su značajno utjecala na nac. samobitnost i drž. opstojnost i suverenost.

Glava II. su *Temeljne odredbe* (čl. 1. — 13.), gdje se RH određuje kao jedinstvena i nedjeljiva demokratska i soc. država. RH je dosljedno uređena kao građanska država uz posebne odredbe o zaštiti nac. manjina. Vlast proizlazi iz naroda pripada narodu kao zajednici slobodnih i ravnopravnih državljana, a ostvaruje se izborom svojih predstavnika i neposrednim odlučivanjem (načelo nar. suvereniteta). Sloboda, jednakost, nac. ravnopravnost i ravnopravnost spolova, mirotvorstvo, soc. pravda, poštovanje prava čovjeka, nepovredivost vlasništva, očuvanje prirode i čovjekova okoliša, vladavina prava i demokratski višestranački sustav, najviše su vrednote ustavnoga poretka RH i temelj su za tumačenje Ustava. Ustavne vrednote služe jačanju konstitucionalizma te olakšavanju tumačenja i primjenjivanja Ustava. Drž. vlast ustrojena je na načelu diobe vlasti na zakonodavnu, izvršnu i sudbenu (horizontalna dioba), a ograničena je Ustavom zajamčenim pravom na lokalnu i područnu (regionalnu) samoupravu (vertikalna dioba). Ovo načelo uključuje oblike međusobne suradnje i uzajamne provjere nositelja vlasti. Utvrđeno je i načelo ustavnosti i zakonitosti.

Glava III. *Zaštita ljudskih prava i sloboda* (čl. 14. — 69.) razrađuje se u tri dijela: *Zajedničke odredbe; Osobne i političke slobode i prava; Gospodarska, socijalna i kulturna prava.*

U glavi IV utvrđeno je *Ustrojstvo državne vlasti* (čl. 70. — 124.): Hrvatski sabor; Predsjednik Republike Hrvatske; Vlada Republike Hrvatske; Sudbena vlast; Državno odvjetništvo. Hrvatski sabor je predstavničko tijelo građana i nositelj zakonodavne vlasti. Od 1990. do 2001. Sabor je bio dvodoman, sastojao se od Zastupničkoga i Županijskoga doma. Promjenom Ustava 2001. Županijski dom je ukinut. Predsjednik Republike je drž. poglavar, koji se bira na neposrednim izborima. Vlada RH obavlja izvršnu vlast. Iz načina reguliranja odnosa Sabora i Vlade zaključuje se da je odabran model parlamentarne vlade, a to znači da Vlada odgovara Saboru, a Predsjednik Republike na prijedlog Vlade i uz supotpis predsjednika Vlade, a nakon savjetovanja s predstavnicima klubova zastupnika parlamentarnih stranaka može raspustiti Hrvatski sabor prije isteka njegova mandata. Sustav parlamentarne vlade uveden je promjenama Ustava iz 2000., a do tada je bio ustrojen tzv. polupredsjednički sustav vlasti. Hrvatska je odabrala model pučkog pravobranitelja kao parlamentarnoga ombudsmana. Sudbenu vlast obavljaju sudovi. Suce imenuje i razrješuje te o njihovoj stegovnoj odgovornosti odlučuje Državno sudbeno vijeće. Državno odvjetništvo je samostalno i neovisno pravosudno tijelo.

U glavi V. utvrđuje se → *ustavno sudovanje,* položaj i prava → *Ustavnoga suda Republike Hrvatske* (čl. 125. - **131.).**

Glava VI. *Mjesna, lokalna, područna (regionalna) samouprava* (čl. 132. —137.) bavi se teritorijalnim ustrojem zemlje. Jedinice lokalne samouprave su općine i županije. Jedinice područne (regionalne) samouprave su županije.

Glava **VII.** *Međunarodni odnosi* (čl. 138. —140.) utvrđuje nadležnost Hrvatskoga sabora, Predsjednika Republike i Vlade RH ovisno o naravi i sadržaju međunar. ugovora te udruživanje i razdruživanje. Međunar. ugovori koji su ratificirani, čine dio unutarnjega pravnoga poretka RH, a po pravnoj su snazi iznad zakona.

U glavi **VIII.** (čl. 142. — 145.) *Promjena Ustava* utvrđen je način revizije Ustava.

Glava IX. su *Završne odredbe* (čl. **146.** — 147.).

**Ustavni sud** (engl. *constitutional court;* njem. *Verfassungsgericht;* franc. *cour constitutionnelle),* posebna ustavnopravna institucija koja danas u velikom broju zemalja, djelujući unutar sudbenoga sustava ili izvan njega, kontrolira ustavnost zakona i drugih propisa te obnaša druge nadležnosti važne za učvršćivanje vladavine prava i pravne države. Kao jedan od mnogih organizacijskih modela → *ustavnoga sudovanja* u. s. se prvi put konstitucionalizirao u austrijskom ustavu iz 1920. prema idejama austrijskoga pravnika H. → *Kelsena.* Prema njegovoj zamisli primjena ustavnih pravila o zakonodavstvu može se efektivno osigurati jedino ako se nekom drugom tijelu, a ne zakonodavnomu, povjeri zadatak da utvrdi je li zakon ustavan i da ga ukine ako je po mišljenju toga tijela neustavan. To može biti neko posebno tijelo osnovano s tim ciljem, tzv. ustavni sud. Izvor ideje o ustavnom sudu potreba je zaštite ustava kao najvišega pravnoga akta, ograničavanja vlasti i zaštite prava čovjeka kao temeljnih odrednica ustavno demokratske vladavine. Model austrijskoga ustavnoga suda koji obilježava apstraktna kontrola ustavnosti i zakonitosti - dakle naknadna, represivna kontrola u kojoj ustavno-sudske odluke kao obvezne djeluju *erga omnes -* određuju ove karakteristike: kontrolira ustavnost pod različitim pretpostavkama ovisno o državi koja takvu kontrolu primjenjuje; kao institucionalno neovisno tijelo ne pripada sudstvu; postupci vezani uz ustavne žalbe/tužbe izdvojeni su iz nadležnosti redovitih sudova; upravno je i financijski autonoman; nositelj je monopola ustavnosudske kontrole; njegove suce imenuju najviša politička tijela u državi; odluke su mu uglavnom pravnoga i polit., ali i savjetodavnoga karaktera. Instituciju ustavnoga suda danas nalazimo koliko u starim toliko i u novim ustavnim tekstovima. Neovisno o iskustvu svake države koja se danas njime koristi, u. s. valja prije svega promatrati kao izvorni i aktivni čimbenik afirmacije ustavno demokratskih vrednota koji se iscrpljuje u funkciji ustavnoga sudovanja i koji je dio globalnih napora usmjerenih smislenoj konstrukciji ustavnopravnih mehanizama kojima je cilj preveniranje i izbjegavanje različitih autoritarnih derivacija vlasti većine. Institucija ustavnoga suda uvedena je u Hrvatskoj još 1963 (Ustav SRH), a konstitucionalizira ga i prvi demokratski ustav samostalne i neovisne Republike Hrvatske 1990.

**Ustavni zakon** (engl. *constitutional act /statute/;* njem. *Verfassungsgesetz, Grundrechtsgesetz;* franc. *loi constitutionnelle),* izvorno označava zakon koji ima pravnu snagu ustava i koji ureduje ustavnu pravnu materiju, ali je ne ureduje sustavno i cjelovito, nego samo njezine određene segmente. To je razlog što je u sustavima koji su poznavali ovakav način uređivanja ustavnih pitanja bilo nužno donijeti više ustavnih zakona kojima su posebno bila uređena pojedina pitanja, jer je iz određenih razloga u nekom trenutku bilo nemoguće donijeti jedinstven ustav. Kao primjer ističe se Francuska u doba Treće republike kada su 1875. bila donesena četiri ustavna zakona koji su služili poput ustava sve do 1940. godine. U Hrvatskoj se nakon 1990. bez nekih sustavnih opravdanih razloga praksom ustalilo donošenje ustavnih zakona ponajprije kao zakona kojima je osnovna svrha propisivanje provedbe ustava u određenim rokovima, ali i kao organskih zakona kojima se ureduju neka naročito važna pitanja, poput ustrojstva i nadležnosti Ustavnog suda, prava nacionalnih manjina itd.

**Ustavni ugovor Europske unije** (engl. *Treaty establishing a Constitution for Europe;* njem. *Vertrag iiber eine Verfassungfiir Europa;* franc. *Trake etablissant une Constitution pour l'Europe),* ugovor kojega su tekst države članice EU usuglasile na sastanku Europskoga vijeća u Bruxellesu 17. i 18. VI. 2004.; zamijenit će Osnivačke ugovore na kojima se temelji → *Europska unija.* Iako predstavlja ustav EU, po načinu nastanka akta radi se o međunar. ugovoru, koji će stupiti na snagu kada i ako ga ratificiraju sve države članice EU u skladu s procedurama propisanim njihovim internim ustavnim pravima. U nekim državama to podrazumijeva ratifikaciju u parlamentu, a u nekima i provođenje referenduma. Ustavni ugovor sastoji se od četiri dijela. Prvim dijelom utvrđuju se ciljevi koje države ostvaruju kroz EU, vrijednosti i načela na kojima se temelji, uspostavljaju se institucije i nabrajaju nadležnosti EU, te predviđaju instrumenti pomoću kojih ona djeluje. Drugi dio čini Povelja ljudskih prava EU, koja je bila usvojena na samitu u Nici u prosincu 2000. kao neobvezujući dokument, a uvrštavanjem u Ustavni ugovor stječe pravnoobvezujuću snagu. Treći, najopsežniji dio čine odredbe Osnivačkih ugovora tj. → *Ugovora o Europskoj uniji i* → *Ugovora o Europskoj zajednici,* kojima se pobliže određuju politike EU i detaljnije definiraju načini funkcioniranja institucija unutar pojedinih politika. Odredbe tih Ugovora pojednostavljene su i sistematizirane na drukčiji način. Četvrti dio čine prijelazne i završne odredbe. Njima se jamči pravni kontinuitet dosadašnjih EU i Europskih zajednica te cjelokupnoga prava nastalog u tim organizacijama. Iako i formalno stvara ustav EU, taj ugovor ne znači stvaranje nove eur. države. Narav EU, kao ni njezin pravni poredak, ne će se u bitnom promijeniti. Međutim, nestat će današnja struktura EU koja počiva na trima stupovima, iako će razlike u stupnju supranacionalnosti pojedinih ovlasti EU i dalje ostati. EU postat će pravni subjekt, a Europske zajednice izgubit će pravnu osobnost. Uspostavljaju se i neke nove institucije, odnosno funkcije, npr. ministar vanjskih poslova Unije i predsjednik Europskoga vijeća, te mijenjaju nazivi pravnih akata koje je ovlaštena usvajati EU. → *Ustav Europske unije*

**Ustavnost i zakonitost** (engl. *constitutionality and legality;* njem. *Verfassungs und Gesetzmdfiigkeit;* frane. *constitutionnalite et legalite),* u pravnom sustavu RH, načela koja zahtijevaju da svi propisi nižega ranga u okviru danoga pravnoga poretka budu u skladu s propisima višega ranga - zakoni s *Ustavom RH,* drugi propisi s Ustavom i zakonom, te da sve odluke nadležnih tijela donesene u pojedinim slučajevima budu u skladu s Ustavom, zakonima i drugim propisima. Međunar. ugovori sklopljeni i potvrđeni u skladu s Ustavom te objavljeni čine dio unutarnjega pravnoga poretka RH, a po pravnoj su snazi iznad zakona. Ustavnost je najviši oblik zakonitosti pa se u pravnoj teoriji, ali i u ustavnim poredcima, ta dva načela izjednačavaju. Zakonitost pretpostavlja postojanje institucionalizirane drž. vlasti, koja je uređena na osnovi ustava. Načelo zakonitosti znači vladavinu prava, a negira načelo oportunosti, odnosno → *diskrecijske ocjene.* Samo pravni akt koji je donijelo nadležno zakonodavno tijelo po utvrđenom postupku i koji je u materijalnom smislu suglasan s ustavom zadovoljava načelo ustavnosti. Ustavne norme imaju nadzakonsku snagu pa zakoni moraju biti u skladu s njime. Načelo ustavnosti utvrđuje hijerarhiju pravnih normi, koja u državama s krutim ustavom polazi od ustava kao najvišeg akta, zakona koji moraju biti formalno i materijalno suglasni s ustavom, općih i pojedinačnih akata koji moraju biti u skladu sa zakonom (po načelu zakonitosti) i s ustavom. Zakonima se razrađuju ustavna načela glede ostvarivanja prava i dužnosti građana, prava i dužnosti organa vlasti, pravila postupka te načina donošenja i sadržaja općih akata kojima se razrađuju ustavne i zakonske norme. Pojedinačni pravni akti moraju se donositi u skladu sa svim općim pravnim aktima (od ustava do općih akata jedinica lokalne samouprave).

Zakonitost u formalnom smislu znači da je donositelj općeg i pojedinačnog akta bio ovlašten za donošenje takvog akta te da ga je donio u propisanoj formi ili na propisan način. Ako se npr. traži pismena forma za neki akt, onda je formalna pogrješka donijeti akt usmeno, ili ako se traži izglasavanje u skupštini županije kvalificiranom većinom, a akt je donesen prostom većinom, onda je riječ o formalnoj povredi načela zakonitosti. Ako je akt sadržajno suprotan zakonu ili kojemu drugomu višem odnosno općem propisu, riječ je o materijalnoj povredi načela zakonitosti. Upravna i pravosudna tijela vezana su unaprijed donesenim propisima. Njihove se odredbe mogu mijenjati ili ukidati samo uz uvjete i na način utvrđen u skladu s njima ili općim pravilima međunar. prava. Kontrolu ustavnosti i zakonitosti na apstraktnoj pravnoj razini ostvaruje → *Ustavni sud Republike Hrvatske.* Sudovi nemaju to pravo. Ako sud u postupku utvrdi da zakon koji bi trebao primijeniti nije u skladu s Ustavom, odnosno pojedina njegova odredba nije u skladu s Ustavom, zastat će s postupkom i podnijeti Ustavnomu sudu zahtjev za ocjenu sukladnosti zakona, odnosno pojedine njegove odredbe s Ustavom. Ako sud u postupku utvrdi da drugi propis koji bi trebalo primijeniti, ili pojedina njegova odredba, nije u skladu s Ustavom i zakonom, na konkretni će slučaj neposredno primijeniti zakon *(exceptio illegalitatis),* a Ustavnom sudu podnijet će zahtjev za ocjenu sukladnosti spornoga propisa, odnosno pojedine njegove odredbe s Ustavom i zakonom. O podnesenim je zahtjevima Ustavni sud dužan izvijestiti Vrhovni sud RH. U. i z. u okviru sudbene vlasti ostvaruju se i kroz sustav pravnih lijekova, os. kroz mogućnost da Vrhovni sud, kao najviši sud, odlučujući u povodu pravnih lijekova u pojedinim slučajevima, osigurava jedinstvenu primjenu zakona i ravnopravnosti građana. Tomu pridonosi obvezatnost pravnih shvaćanja prihvaćenih na odjelskim sjednicama Vrhovnoga suda za sva vijeća toga suda, odnosno pravnih shvaćanja prihvaćenih na sjednicama odjela viših sudova za sva vijeća tih odjela. Tomu pridonosi i vezanost nadležnoga tijela za pravna stajališta Ustavnoga suda izražena u odluci kojom je u povodu → *ustavne tužbe* ukinuo njegovu odluku kojom je povrijeđeno ustavno pravo podnositelja ustavne tužbe, ali i vezanost suda kojemu je predmet vraćen na ponovno suđenje u konkretnom predmetu pravnim shvaćanjem na kojem se temelji rješenje revizijskoga suda kojim je ukinuta pobijana drugostupanjska presuda, odnosno kojim su ukinute drugostupanjska i prvostupanjska presuda. → *pravni lijekovi*

**Zakon** (lat. *lex;* engl. *act, law, statute;* njem. *Gesetz;* franc. *loi),* u formalnom smislu svaki opći pravni akt što ga donese ustavom utvrđeno predstavničko-zakonodavno tijelo prema propisanom zakonodavnom postupku te nosi naziv zakona bez obzira na sadržaj; u materijalnom smislu svaki pravni akt koji sadržava opći propis koji je zapovjedan, bez obzira na to koje ga je državno tijelo donijelo. Zakonom se određuju pravni okviri djelovanja državnih tijela, tijela s javnim ovlastima, tijela lokalne i regionalne samouprave, kao i ostalih pravnih i fizičkih osoba. U hijerarhiji pravnih propisa z. je ispod ustava, a iznad upravnih (podzakonskih) akata.

Vrste zakona: ustavni, organski, obični, proračun i završni račun. U federativnim državama uz savezne zakone postoje i zakoni federalnih članica.

Postupak donošenja zakona uređen je ustavom i poslovnikom predstavničkog tijela. Razlikuju se redoviti i hitni postupak donošenja zakona. Redoviti zakonodavni postupak najčešće se sastoji od triju faza: inicijative; rasprave u radnim tijelima (odborima i komisijama) predstavničkoga tijela; rasprave i odlučivanja u predstavničkom tijelu ili samo u pojedinom domu. Sam postupak donošenja zakona odvija se u nekoliko (uobičajeno je 1-3) »čitanja« prijedloga zakona. Hitni postupak je skraćen: »čitanja« se reduciraju. Pravo inicijative imaju zastupnici u predstavničkom tijelu, radna tijela te, najčešće, vlada. Postupak za donošenje zakona pokreće se prijedlogom zakona. Prilikom raspravljanja najprije se vodi opća rasprava radi ocjenjivanja potreba i kvalitete predloženog zakona. Nakon toga se raspravlja pojedinačno o pojedinim dijelovima zakona. Prije konačnog odlučivanja mogu se predlagati amandmani, kao izmjene i dopune ponuđenih rješenja. Definitivno odlučivanje je glasovanje o konačnom prijedlogu zakona. Da bi z. bio pravovaljan, nužno je osigurati kvorum (nužan broj nazočnih zastupnika) te donijeti odluku određenom većinom glasova. Zakoni se mogu donositi relativnom i kvalificiranom većinom. Organski zakoni donose se kvalificiranom većinom (većina svih glasova zastupnika; 2/3 svih). Nakon donošenja z. se proglašava (promulgira), zatim se objavljuje u službenom glasilu (publicira) te stupa na snagu, nakon proteka određenog roka (→ *vacatio legis).* Zakoni ne mogu imati retroaktivno djelovanje.

U slučaju potrebe te kada je to predviđeno, može se tražiti vjerodostojno tumačenje zakona. → *nomotehnika*

**Zaključni račun proračuna** (engl. *final account ofthe budget;* njem. *Abschluss des Haushaltes;* franc. *bilan final du budget),* akt kojim se utvrđuje kako je proračun ostvaren i posljednja je faza proračunskoga ciklusa. Proračun je planski dokument kojim se planira masa javnih prihoda i izdataka, a z. r. p. sadrži podatke o ostvarenim javnim prihodima i izvršenim javnim izdatcima. Donosi se po istom postupku i pravnom obliku kao i proračun, uz sudjelovanje istih tijela koja su sudjelovala pri izradbi i donošenju proračuna. S formalnoga stajališta znatno se razlikuje od proračuna jer se u njemu uz podatke o planiranim proračunskim prihodima i izdatcima nalaze i podatci o ostvarenim prihodima i izvršenim izdatcima.

Izradba završnoga računa proračuna može biti temeljena na načelu proračunske ili na načelu računske godine. Načelo proračunske godine metoda je izradbe zaključnoga računa proračuna u koji ulaze ostvareni prihodi i izvršeni izdatci u proračunskoj godini (u Hrvatskoj u razdoblju od 1.1. do 31. XII). To znači da po toj metodi u z. r. p. ne ulaze ni prihodi ni izdatci koji se odnose na tu godinu, ali zbog bilo kojih razloga nisu naplaćeni, odnosno izvršeni u toj godini. Suprotno načelu proračunske godine, po načelu računske godine u zaključni račun proračuna ulaze svi prihodi i svi izdatci za tu godinu, bez obzira jesu li i ostvareni u toj godini. I jedna i druga metoda izradbe zaključnoga računa proračuna ima prednosti i nedostataka. Proračunska praksa u mnogim zemljama pri izradbi proračuna daje prednost načelu proračunske godine, jer primjena toga načela učvršćuje proračunsku disciplinu te osigurava pravodobnu i efikasniju parlamentarnu kontrolu. Zaključnim računom proračuna vrlo se često utvrđuju odstupanja između proračunsko-planskih i podataka godišnjeg obračuna, odnosno zaključnoga računa. Ta se odstupanja iskazuju u obliku proračunskoga suficita ili proračunskoga deficita. U oba se slučaja radi o narušavanju načela proračunske ravnoteže, što je znak da je vlada u provođenju financ. politike države odstupila od zadanog okvira proračuna odobrenog od predstavničkoga tijela. Zbog toga je z. r. p. važan instrument kontrole parlamenta nad radom vlade. Usvajanjem završnoga računa proračuna od predstavničkoga tijela daje se zapravo pozitivna ocjena vladi o njezinu radu. U pojedinim državama usvajanjem završnoga računa proračuna daje se i formalna razrješnica vladi, kojom se potvrđuje da se ona pridržavala utvrđene politike pri vođenju financ. aktivnosti države. Bez zaključnoga računa proračuna pravo parlamenta bilo bi nepotpuno. Proračun, izvršenje kojega ne bi kontroliralo parlamentarno tijelo koje ga je i odobrilo, ne bi bio ni obvezan instrument državne financijske politike.

**Zakonodavna vlast** (engl. *legislative poioer;* njem. *gesetzgebende* [*Gewa.lt*](http://Gewa.lt)*, Legislative;* franc. *pouvoir legislatif),* institucija države s ovlastima donošenja zakona. Najvažnija vlast u državi jer donosi zakone kojih se u svojem radu moraju pridržavati izvršna i sudbena vlast. Koncentrirana je u parlamentima (skupštinama), koji, u skladu s ustavima, imaju pravo donositi zakone. Pov. razvoj zakonodavne vlasti temeljio se na stalnom sukobljavanju s monarsima i diktatorima. U monarhijama starog i sr. vijeka zakonodavci su bili i parlamenti i monarh, a povijest parlamentarizma povijest je borbe medu njima, koja je završila pobjedom parlamenta. U republikama zakonodavnu vlast ima parlament, a u ustavnim monarhijama (teorijski) i monarh, koji ima pravo sankcije (potvrde) zakona koje je donio parlament. Teorijsku osnovu za zakonodavnu vlast ima gotovo svaki teoretičar države i prava, bez obzira zastupa li načelo jedinstva vlasti ili podjele vlasti, jer u oba slučaja postoji zakonodavna vlast - vlast parlamenta.

Zakonodavna vlast zajedno s mandatom dobiva → *legitimitet,* koji joj, kao nar. predstavniku, daje narod na izborima. Legitimitet zakonodavne vlasti vezan je uz dužinu trajanja mandata, te se protekom vremena gubi. Z. v. donosi ustav, zakon i druge ustavom utvrđene akte. Ona donosi i proračune. Na načelu »bez parlamenta nema poreza« razvijala se z. v. u borbi protiv apsolutizma monarha. U parlamentarnim, polupredsjedničkim i skupštinskim sustavima bira i imenuje nositelje funkcija izvršne vlasti, koju nadzire kroz pravo izglasavanja nepovjerenja vladi, interpelacija i zastupničkih pitanja te kroz proračun, kojim u suštini »pravom novčanika« ograničava izvršnu vlast. U predsjedničkim republikama postoji sustav ravnoteže između triju vlasti, tako da z. v. kontrolira predsjednika sustavom donošenja proračuna i sustavom opoziva *(impeachment),* te kroz donošenje zakona koje predsjednik provodi, ali se i sama nalazi pod kontrolom kroz instituciju suspenzivnoga veta i kontrole ustavnosti. U parlamentarnim sustavima z. v. bitno djeluje na izvršnu vlast, kojoj izborom daje i oduzima vlast.

Zakonodavna vlast razlikuje se od izvršne i upravne vlasti: po formalnim kriterijima - donosi zakone, odnosno formalne akte koji se nazivaju zakonima, bez obzira na sadržaj; po materijalnim kriterijima kojima se određuju sadržaji društv. odnosa, te se odnose na veći broj subjekata, odnosno na veći broj situacija. U pravilu, z. v. poštuje oba kriterija.

Između zakonodavne i izvršne vlasti dolazi do poremećaja nadležnosti, koja nastupa kada jedna od njih preuzme dio nadležnosti od druge. Takvi poremećaji nastaju u ustavom utvrđenim slučajevima: krajnje nužde, koja se u ustavima različito tretira - od ratnoga stanja, elementarnih katastrofa te ugroženosti javnoga poretka, tj. situacija u kojima je potrebno brzo i učinkovito djelovati, te kada z. v. zbog stanja nužde ne može zasjedati; u slučajevima kada postoji neposredno ustavno ovlaštenje da se donošenje akata kojima se reguliraju materijalni odnosi, koji bi se trebali definirati zakonima, stavi u nadležnost izvršne vlasti — primjer je za to Ustav Francuske iz 1958; kada zakonodavac svojom odlukom, na osnovi ustava, dio svoje nadležnosti prenese izvršnim organima *(zakonodavna delegacija).* U konkretnim odnosima između izvršne i zakonodavne vlasti može nastupiti i stvarni poremećaj u korist izvršne vlasti, posebno u situacijama snažnoga djelovanja polit, stranaka, te autoritativnih nositelja funkcija (posebno u polupredsjedničkim sustavima), kada se z. v. marginalizira u korist izvršne vlasti.

Zakonodavnu vlast čine jednodomni, dvodomni i višedomni parlamenti. Ako postoji više domova u parlamentu, ustavom se utvrđuju odnosi između dvaju nositelja zakonodavne vlasti. Domovi u tom slučaju mogu biti ravnopravni, donose zakone u procesu glasovanja i usklađivanja, specijalizirani, neke zakone donosi jedan dom, a druge donose drugi domovi, i neravnopravni, u kojima je jedan dom zakonodavac, a drugi dom (domovi) imaju savjetodavnu ili kontrolnu funkciju.

U svojem radu z. v. vezana je ustavom, koji utvrđuje opseg nadležnosti, poslovnikom i ustavom u postupku donošenja zakona, te formalnim pitanjima vezanima uz način donošenja zakona, unutarnju organizaciju, prava zastupnika i si. Z. v. nema kolektivnu odgovornost (neodgovorna je), što potvrđuje njezino posebno mjesto u međusobnim odnosima s drugim vlastima (izvršnom i sudbenom), ali pojedini članovi zakonodavnoga tijela mogu snositi odgovornost. Međutim, zakoni mogu biti podložni kontroli: ustavnih sudova, redovitih sudova (vrhovnoga suda i drugih sudova, u skladu s ustavom pojedine države), ili polit, tijela (npr. Ustavni savjet u Francuskoj).

Donoseći zakone i polit, odluke z. v. radi sporo kako bi se osigurala kvaliteta zakona u materijalnom i nomotehničkom smislu te osigurala formalna ustavnost zakona. Zbog toga se često njezin rad čini neefikasnim i sporim. Tom dojmu pridonosi i broj zastupnika, radna tijela u parlamentima, djelovanje polit, stranaka, a posebno koalicija, te djelovanje oporbe. U tom smjeru na zakonodavnu vlast djeluje i organizirana javnost, koja daje sugestije kroz javnu raspravu za donošenje pojedinih zakona. Građani na zakonodavnu vlast djeluju referendumom, a u sustavima s obvezujućim mandatima i kroz stavove koje zastupaju njihovi zastupnici.

U RH državna je vlast ustrojena na načelu diobe vlasti: na zakonodavnu, izvršnu i sudbenu vlast. Drž. vlast (dakle i zakonodavna) ograničena je Ustavom zajamčenih prava na lokalnu i područnu samoupravu. Ustav deklarira i međusobnu suradnju i kontrolu nositelja vlasti. »Hrvatski sabor je predstavničko tijelo i nositelj zakonodavne vlasti u Republici Hrvatskoj.« (čl. 70. Ustava), prema tome Sabor je i polit, tijelo (koje ima legalitet i legitimitet koji mu daju građani) i z. v. te odlučuje o donošenju i promjenama ustava, donosi zakone i proračun, odlučuje o ratu i miru, donosi akte kojima se izrazava politika Sabora, odlučuje o povjerenju Vladi RH, nadzire rad Vlade i drugih nositelja javnih funkcija i dr. Zastupnici u Saboru nemaju obvezujući mandat, tako da su predstavnici apstraktnoga naroda (svih građana). Sabor može najviše na godinu dana ovlastiti Vladu da uredbama ureduje pojedina pitanja (osim Ustavom utvrđenih ljudskih prava i temeljnih sloboda, te ustroja drž. tijela i lokalne samouprave). Hrvatski sabor može o svakom pitanju donositi zakone.

Hrvatski sabor ima dugu tradiciju: od sr. vijeka, kada je bio tijelo koje je donosilo odluke, posebno o porezima, te o ratu, preko odluka vezanih uz udruživanje u Kraljevinu Slovenaca, Hrvata i Srba (Jugoslaviju), do Sabora Socijalističke Republike Hrvatske, koji je donio Ustav RH i suvremenoga Hrvatskog sabora.

**Zakonodavni postupak** (engl. *legislative process;* njem. *Gesetzgebungsverfahren;* franc. *procedure legislative),* temeljna procedura zakonodavnoga tijela a sastoji se od: 1. inicijative za donošenje zakona, 2. prihvata inicijative i odlučivanja o potrebi njegova donošenja, 3. odlučivanja o prijedlogu zakona, 4. amandmana na prijedlog zakona, 5. izglasavanja zakona, 6. redakcije teksta zakona i 7. proglašenja (promulgacije) zakona. Z. p. utvrđuje se → *poslovnikom, parlamentarnim.*

U *ustavnim monarhijama,* za stupanje na snagu zakona potrebna je i *sankcija (zakona)* vladara, koji je u apsolutnoj monarhiji bio jedini zakonodavac, a u ustavnim je monarhijama jedan od zakonodavaca.

Zakonodavna inicijativa zahtjev je parlamentu (Saboru) da pokrene postupak donošenja zakona. Pravo inicijative pripada danas predstavničkom domu, njegovim članovima, izvršnoj vlasti, a u pojedinim državama i predstavnicima javnosti. Prije je inicijativa pripadala vladaru (u ustavnim monarhijama XIX. st.). U pravilu se prijedlozi zakona pripremaju u vladi, odnosno u stručnim tijelima, izrađuju se po nomotehničkim pravilima, a podložni su dugotrajnom zakonodavnom postupku u kojem se sukobljuju različiti interesi i stavovi pojedinaca i skupina.

Inicijativa za donošenje zakona podnosi se zakonodavcu, koji ju prihvaća ili ne prihvaća. U slučaju prihvata, prijedlog (nacrt) upućuje se nadležnom odboru parlamenta, pred kojim predlagači brane svoj prijedlog. Nakon rasprave u nadležnom odboru, zakon se upućuje u parlament s mišljenjem odbora. U skladu s poslovnikom parlament u jednom ili više čitanja (rasprava) donosi ili odbija prijedlog zakona. U dvodomnom parlamentu, u kojem su oba doma zakonodavna, treba voditi paralelnu raspravu te prijedlog zakona izglasati u identičnom tekstu ili pokrenuti postupak usuglašavanja, pa ako on uspije, zakon se donosi, a ako ne uspije, odbacuje se na određeno vrijeme mogućnost njegova donošenja.

Nakon rasprave uz podnošenje → *amandmana* (ako se oni prihvate postaju sastavnim dijelom prijedloga zakona), pristupa se glasovanju, običnom ili kvalificiranom većinom, koja se traži za zakon u skladu s poslovnikom. Zatim se obavlja redakcija teksta, te se šalje drž. poglavaru na proglašenje (promulgaciju).

U RH pravo predlaganja zakona ima: svaki zastupnik, klubovi zastupnika i radna tijela Sabora, te Vlada RH. Predsjednik Sabora nakon primitka šalje prijedlog zastupnicima i radnim tijelima te Vladi RH ako nije ona predlagač zakona. Nakon rasprave na radnim tijelima (odborima Hrvatskoga sabora) vodi se rasprava u pravilu u dva čitanja: u prvom načelna, a u drugom amandmanska, nakon koje se glasuje o prijedlogu. Nakon redakture zakon se šalje predsjedniku Republike, koji ga proglašava u roku 8 dana nakon primitka, ili pokreće postupak za ocjenu ustavnosti pred → *Ustavnim sudom Republike Hrvatske.*

**Zakonodavstvo** (engl. *legislation;* njem. *Gesetzgebung;* franc. *legislation),* ukupnost zakona u pojedinoj državi. Također, vrste zakona i njihov međusobni odnos u pravnom sustavu pojedine države. Razlikuju se: z. u federativnim državama, u kojima postoje savezni zakoni i zakoni država članica i vrste zakona po pravnoj snazi i područjima za koja se donose, te z. u jedinstvenim državama.

U ustavu federacije definirana je zakonodavna materija federacije i njezin odnos prema zakonodavstvu članica federacije. Savezno z. primjenjuje se na teritoriju federacije. U pojedinim federacijama (Austrija, Indija, Savezna Republika Njemačka) razlikuju se: isključivi zakoni, kojima se reguliraju pitanja iz nadležnosti federacije, i osnovni zakoni, kojima se daju osnove za donošenje zakona država članica. Zakoni federacije mogu biti organski, kojima se rješavaju pojedina pitanja veće važnosti (ugl. iz područja ljudskih prava i sloboda), te zakoni kojima se rješavaju druga pitanja, no ta podjela postoji i u jedinstveno uređenim državama.

U unitarnim državama u zakonodavstvu se sistematiziraju zakoni koji se donose običnom većinom zastupnika u zakonodavnom tijelu, i organski zakoni, koji se donose kvalificiranom većinom. U državama s dvodomnim parlamentom zakoni se donose ugl. prema načelu ravnopravnosti domova, ali postoje i države u kojima o zakonima odlučuje samo jedan dom, dok se u drugom vodi prethodna rasprava.

Zakonodavstvo dijelimo na: 1. materijalno, kojim se reguliraju pojedine grane prava (npr. kazneno, građansko, radno, upravno i si.); 2. postupovno, kojim se utvrđuju pravila postupka (kazneni, građanski, upravni postupak), i 3. organizacijsko, kojim se utvrđuje organizacija drž. uprave i javnih službi te razrađuju načela za djelovanje lokalne (regionalne) samouprave.

Ustav RH definira organske zakone kojima se ureduju prava nac. manjina i koji se donose dvotrećinskom većinom ukupnoga broja zastupnika, te zakone kojima se razrađuje Ustav RH o ljudskim slobodama i pravima, izbornom sustavu, djelokrugu i načinu rada drž. tijela i tijela jedinica lokalne (regionalne) zajednice, koji se donose kvalificiranom natpolovičnom većinom. Ostali se zakoni donose običnom većinom.

U pojedinim pravnim sustavima, npr. u Francuskoj, ustavom se definira u kojim se područjima donose zakoni, a u kojima uredbe, što u zakonodavstvo u širem smislu uvodi i podzakonske akte. U drugima parlament (Sabor) može donijeti zakon iz bilo kojega područja.

1. **USTAV REPUBLIKE HRVATSKE (pročišćeni tekst)**
   1. **Izvorišne osnove**

Izražavajući tisućljetnu nacionalnu samobitnost i državnu opstojnost hrvatskoga naroda, potvrđenu slijedom ukupnoga povijesnoga zbivanja u različitim državnim oblicima te održanjem i razvitkom državotvorne misli o povijesnom pravu hrvatskoga naroda na punu državnu suverenost, što se očitovalo:

– u stvaranju hrvatskih kneževina u VII. stoljeću;

– u srednjovjekovnoj samostalnoj državi Hrvatskoj utemeljenoj u IX. stoljeću;

– u Kraljevstvu Hrvata uspostavljenome u X. stoljeću;

– u održanju hrvatskoga državnog subjektiviteta u hrvatsko-ugarskoj personalnoj uniji;

– u samostalnoj i suverenoj odluci Hrvatskoga sabora godine 1527. o izboru kralja iz Habsburške dinastije;

– u samostalnoj i suverenoj odluci Hrvatskoga sabora o pragmatičnoj sankciji iz godine 1712.;

– u zaključcima Hrvatskoga sabora godine 1848. o obnovi cjelovitosti Trojedne Kraljevine Hrvatske pod banskom vlašću, na temelju povijesnoga, državnoga i prirodnoga prava hrvatskog naroda;

– u Hrvatsko-ugarskoj nagodbi 1868. godine o uređenju odnosa između Kraljevine Dalmacije, Hrvatske i Slavonije i Kraljevine Ugarske na temelju pravnih tradicija obiju država i Pragmatičke sankcije iz godine 1712.;

– u odluci Hrvatskoga sabora 29. listopada godine 1918. o raskidanju državnopravnih odnosa Hrvatske s Austro-Ugarskom te o istodobnu pristupanju samostalne Hrvatske, s pozivom na povijesno i prirodno nacionalno pravo, Državi Slovenaca, Hrvata i Srba, proglašenoj na dotadašnjem teritoriju Habsburške Monarhije;

– u činjenici da odluku Narodnoga vijeća Države SHS o ujedinjenju sa Srbijom i Crnom Gorom u Kraljevini Srba, Hrvata i Slovenaca (1. prosinca 1918. godine), poslije (3. listopada 1929. godine) proglašenoj Kraljevinom Jugoslavijom, Hrvatski sabor nikada nije sankcionirao;

– u osnutku Banovine Hrvatske godine 1939. kojom je obnovljena hrvatska državna samobitnost u Kraljevini Jugoslaviji;

– u uspostavi temelja državne suverenosti u razdoblju drugoga svjetskog rata, izraženoj nasuprot proglašenju Nezavisne Državne Hrvatske (1941.) u odlukama Zemaljskoga antifašističkog vijeća narodnog oslobođenja Hrvatske (1943.), a potom u Ustavu Narodne Republike Hrvatske (1947.) i poslije u ustavima Socijalističke Republike Hrvatske (1963.-1990.), na povijesnoj prekretnici odbacivanja komunističkog sustava i promjena međunarodnog poretka u Europi, hrvatski je narod na prvim demokratskim izborima (godine 1990.), slobodno izrađenom voljom potvrdio svoju tisućgodišnju državnu samobitnost. Novim Ustavom Republike Hrvatske (1990.) i pobjedom u Domovinskom ratu (1991.-1995.) hrvatski je narod iskazao svoju odlučnost i spremnost za uspostavu i očuvanje Republike Hrvatske kao samostalne i nezavisne, suverene i demokratske države.

Polazeći od iznesenih povijesnih činjenica, te općeprihvaćenih načela u suvremenu svijetu i neotuđivosti i nedjeljivosti, neprenosivosti i nepotrošivosti prava na samoodređenje i državnu suverenost hrvatskog naroda, uključujući i neokrnjeno pravo na odcjepljenje i udruživanje, kao osnovnih preduvjeta za mir i stabilnost međunarodnog poretka, Republika Hrvatska ustanovljuje se kao nacionalna država hrvatskog naroda i država pripadnika autohtonih nacionalnih manjina: Srba, Čeha, Slovaka, Talijana, Madžara, Židova, Nijemaca, Austrijanaca, Ukrajinaca, Rusina i drugih, koji su njezini državljani, kojima se jamči ravnopravnost s građanima hrvatske narodnosti i ostvarivanje nacionalnih prava u skladu s demokratskim normama OUN i zemalja slobodnoga svijeta.

Poštujući, na slobodnim izborima odlučno izraženu volju hrvatskoga naroda i svih građana, Republika Hrvatska oblikuje se i razvija kao suverena i demokratska država u kojoj se jamče i osiguravaju ravnopravnost, slobode i prava čovjeka i državljanina, te promiče njihov gospodarski i kulturni napredak i socijalno blagostanje.

* 1. **Temeljne odredbe**

Članak 1.

Republika Hrvatska jedinstvena je i nedjeljiva demokratska i socijalna država.

U Republici Hrvatskoj vlast proizlazi iz naroda i pripada narodu kao zajednici slobodnih i ravnopravnih državljana.

Narod ostvaruje vlast izborom svojih predstavnika i neposrednim odlučivanjem.

Članak 2.

Suverenitet Republike Hrvatske neotuđiv je, nedjeljiv i neprenosiv.

Suverenitet Republike Hrvatske prostire se nad njezinim kopnenim područjem, rijekama, jezerima, prokopima, unutrašnjim morskim vodama, teritorijalnim morem te zračnim prostorom iznad tih područja.

Republika Hrvatska ostvaruje, u skladu s međunarodnim pravom, suverena prava i jurisdikciju u morskim područjima i u podmorju Jadranskoga mora izvan državnoga područja do granica sa susjedima.

Hrvatski sabor i narod neposredno, samostalno, u skladu s Ustavom i zakonom, odlučuje:

- o uređivanju gospodarskih, pravnih i političkih odnosa u Republici Hrvatskoj;

– o očuvanju prirodnog i kulturnog bogatstva i korištenju njime;

– o udruživanju u saveze s drugim državama.

Saveze s drugim državama Republika Hrvatska sklapa zadržavajući suvereno pravo da sama odlučuje o prenesenim ovlastima i pravo da slobodno iz njih istupa.

Članak 3.

Sloboda, jednakost, nacionalna ravnopravnost i ravnopravnost spolova, mirotvorstvo, socijalna pravda, poštivanje prava čovjeka, nepovredivost vlasništva, očuvanje prirode i čovjekova okoliša, vladavina prava i demokratski višestranački sustav najviše su vrednote ustavnog poretka Republike Hrvatske i temelj za tumačenje Ustava.

Članak 4.

U Republici Hrvatskoj državna je vlast ustrojena na načelu diobe vlasti na zakonodavnu, izvršnu i sudbenu a ograničena je Ustavom zajamčenim pravom na lokalnu i područnu (regionalnu) samoupravu.

Načelo diobe vlasti uključuje oblike međusobne suradnje i uzajamne provjere nositelja vlasti propisane Ustavom i zakonom.

Članak 5.

U Republici Hrvatskoj zakoni moraju biti u suglasnosti s Ustavom, a ostali propisi i s Ustavom i sa zakonom.

Svatko je dužan držati se Ustava i zakona i poštivati pravni poredak Republike Hrvatske.

Članak 6.

Osnivanje političkih stranaka je slobodno.

Unutarnje ustrojstvo političkih stranaka mora biti sukladno temeljnim ustavnim demokratskim načelima.

Stranke moraju javno polagati račun o porijeklu svojih sredstava i imovine.

Protuustavne su političke stranke koje svojim programom ili nasilnim djelovanjem smjeraju podrivanju slobodnoga demokratskog poretka ili ugrožavaju opstojnost Republike Hrvatske. O protuustavnosti odlučuje Ustavni sud Republike Hrvatske.

Zakonom se uređuje položaj i financiranje političkih stranaka.

Članak 7.

Oružane snage Republike Hrvatske štite njezin suverenitet i neovisnost te brane njenu teritorijalnu cjelovitost.

Oružane snage Republike Hrvatske mogu prijeći njezine granice ili djelovati preko njezinih granica samo na temelju prethodne odluke Hrvatskoga sabora.

Oružane snage mogu prijeći granice Republike Hrvatske u sklopu vježbi u okviru međunarodnih obrambenih organizacija kojima je Republika Hrvatska pristupila ili pristupa na temelju međunarodnih ugovora te radi pružanja humanitarne pomoći i bez prethodne odluke Hrvatskoga sabora.

Članak 8.

Granice se Republike Hrvatske mogu mijenjati samo odlukom Hrvatskoga sabora.

Članak 9.

Hrvatsko državljanstvo, njegovo stjecanje i prestanak uređuje se zakonom.

Državljanin Republike Hrvatske ne može biti prognan iz Republike Hrvatske niti mu se može oduzeti državljanstvo, a ne može biti ni izručen drugoj državi.

Članak 10.

Republika Hrvatska štiti prava i interese svojih državljana koji žive ili borave u inozemstvu i promiče njihove veze s domovinom.

Dijelovima hrvatskog naroda u drugim državama jamči se osobita skrb i zaštita Republike Hrvatske.

Članak 11.

Grb Republike Hrvatske povijesni je hrvatski grb čija je osnovica 25 naizmjeničnih crvenih i bijelih (srebrenih) polja.

Zastava Republike Hrvatske sastoji se od tri boje: crvene, bijele i plave, s povijesnim hrvatskim grbom u sredini.

Himna je Republike Hrvatske »Lijepa naša domovino«.

Opis povijesnoga hrvatskog grba i zastave i tekst himne te uporaba i zaštita tih i drugih državnih znamenja uređuje se zakonom.

Članak 12.

U Republici Hrvatskoj u službenoj je uporabi hrvatski jezik i latinično pismo.

U pojedinim lokalnim jedinicama uz hrvatski jezik i latinično pismo u službenu se uporabu može uvesti i drugi jezik te ćirilično ili koje drugo pismo pod uvjetima propisanima zakonom.

Članak 13.

Glavni je grad Republike Hrvatske Zagreb.

Zakonom se uređuje položaj, djelokrug i ustroj glavnog grada Zagreba.

**2.3. Zaštita ljudskih prava i temeljnih sloboda**

**2.3.1. Zajedničke odredbe**

Članak 14.

Svatko u Republici Hrvatskoj ima prava i slobode, neovisno o njegovoj rasi, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovini, rođenju, naobrazbi, društvenom položaju ili drugim osobinama.

Svi su pred zakonom jednaki.

Članak 15.

U Republici Hrvatskoj jamči se ravnopravnost pripadnicima svih nacionalnih manjina.

Ravnopravnost i zaštita prava nacionalnih manjina uređuje se ustavnim zakonom koji se donosi po postupku za donošenje organskih zakona.

Zakonom se može, pored općega biračkog prava, pripadnicima nacionalnih manjina osigurati posebno pravo da biraju svoje zastupnike u Hrvatski sabor.

Pripadnicima svih nacionalnih manjina jamči se sloboda izražavanja nacionalne pripadnosti, slobodno služenje svojim jezikom i pismom i kulturna autonomija.

Članak 16.

Slobode i prava mogu se ograničiti samo zakonom da bi se zaštitila sloboda i prava drugih ljudi te pravni poredak, javni moral i zdravlje.

Svako ograničenje slobode ili prava mora biti razmjerno naravi potrebe za ograničenjem u svakom pojedinom slučaju.

Članak 17.

U doba ratnog stanja ili neposredne ugroženosti neovisnosti i jedinstvenosti države, te velikih prirodnih nepogoda pojedine slobode i prava zajamčena Ustavom mogu se ograničiti. O tome odlučuje Hrvatski sabor dvotrećinskom većinom svih zastupnika, a ako se Hrvatski sabor ne može sastati, na prijedlog Vlade i uz supotpis predsjednika Vlade, Predsjednik Republike.

Opseg ograničenja mora biti primjeren naravi pogibelji, a za posljedicu ne može imati nejednakost osoba s obzirom na rasu, boju kože, spol, jezik, vjeru, nacionalno ili socijalno podrijetlo.

Niti u slučaju neposredne opasnosti za opstanak države ne može se ograničiti primjena odredbi Ustava o pravu na život, zabrani mučenja, surovog ili ponižavajućeg postupanja ili kažnjavanja, o pravnoj određenosti kažnjivih djela i kazni, te o slobodi misli, savjesti i vjeroispovijedi.

Članak 18.

Jamči se pravo na žalbu protiv pojedinačnih pravnih akata donesenih u postupku prvog stupnja pred sudom ili drugim ovlaštenim tijelom.

Pravo na žalbu može biti iznimno isključeno u slučajevima određenima zakonom ako je osigurana druga pravna zaštita.

Članak 19.

Pojedinačni akti državne uprave i tijela koja imaju javne ovlasti moraju biti utemeljeni na zakonu.

Zajamčuje se sudska kontrola zakonitosti pojedinačnih akata upravnih vlasti i tijela koja imaju javne ovlasti.

Članak 20.

Tko se ogriješi o odredbe Ustava o ljudskim pravima i temeljnim slobodama, osobno je odgovoran i ne može se opravdati višim nalogom.

**2.3.2. Osobne i političke slobode i prava**

Članak 21.

Svako ljudsko biće ima pravo na život.

U Republici Hrvatskoj nema smrtne kazne.

Članak 22.

Čovjekova je sloboda i osobnost nepovrediva.

Nikomu se ne smije oduzeti ili ograničiti sloboda, osim kada je to određeno zakonom, o čemu odlučuje sud.

Članak 23.

Nitko ne smije biti podvrgnut bilo kakvu obliku zlostavljanja ili, bez svoje privole, liječničkim ili znanstvenim pokusima.

Zabranjen je prisilni i obvezatni rad.

Članak 24.

Nitko ne može biti uhićen ili pritvoren bez pisanoga, sudbenog i na zakonu utemeljenog naloga. Takav nalog mora biti pročitan i uručen uhićeniku prilikom oduzimanja slobode.

Bez sudbenoga naloga redarstvo može uz obvezu da je odmah preda sudu uhititi osobu protiv koje postoji osnovana sumnja da je počinila teško kazneno djelo određeno zakonom. Uhićena osoba mora odmah na način njoj razumljiv biti obaviještena o razlozima uhićenja, te o svojim pravima utvrđenima zakonom.

Svaka se osoba koja je uhićena ili pritvorena ima pravo žaliti sudu, koji će bez odgode odlučiti o zakonitosti lišenja slobode.

Članak 25.

Sa svakim se uhićenikom i osuđenikom mora postupati čovječno i poštivati njegovo dostojanstvo.

Tko je god pritvoren i optužen zbog kaznenog djela, ima pravo u najkraćem roku, određenom zakonom, biti izveden pred sud i u zakonskom roku oslobođen ili osuđen.

Pritvorenik se, uz zakonsko jamstvo, može pustiti da se brani sa slobode.

Svatko tko je bio nezakonito lišen slobode ili osuđen ima, u skladu sa zakonom, pravo na odštetu i javnu ispriku.

Članak 26.

Svi su državljani Republike Hrvatske i stranci jednaki pred sudovima i drugim državnim i inim tijelima koja imaju javne ovlasti.

Članak 27.

Odvjetništvo kao samostalna i neovisna služba osigurava svakome pravnu pomoć, u skladu sa zakonom.

Članak 28.

Svatko je nedužan i nitko ga ne može smatrati krivim za kazneno djelo dok mu se pravomoćnom sudskom presudom ne utvrdi krivnja.

Članak 29.

Svatko ima pravo da zakonom ustanovljeni neovisni i nepristrani sud pravično i u razumnom roku odluči o njegovim pravima i obvezama, ili o sumnji ili optužbi zbog kažnjivog djela.

U slučaju sumnje ili optužbe zbog kažnjivog djela osumnjičenik, okrivljenik ili optuženik ima pravo:

– da u najkraćem roku bude obaviješten potanko i na jeziku koji razumije o naravi i razlozima optužbe koja se diže protiv njega i o dokazima koji ga terete,

– da ima odgovarajuće vrijeme i mogućnost za pripremu obrane,

– na branitelja i nesmetano uspostavljanje veze s braniteljem, i s tim pravom mora biti upoznat,

– da se brani sam ili uz branitelja po vlastitom izboru, a ako nema dovoljno sredstava da plati branitelja, ima pravo na besplatnog branitelja pod uvjetom propisanim zakonom,

– da mu se sudi u njegovoj nazočnosti, ukoliko je dostupan sudu,

– da ispituje ili dade ispitati svjedoke optužbe i da zahtijeva da se osigura nazočnost i ispitivanje svjedoka obrane pod istim uvjetima kao i svjedoka optužbe,

– na besplatnu pomoć tumača ako ne razumije ili ne govori jezik koji se upotrebljava na sudu.

Osumnjičenik, okrivljenik i optuženik ne smije se siliti da prizna krivnju.

Dokazi pribavljeni na nezakonit način ne mogu se uporabiti u sudskom postupku.

Kazneni postupak može se pokrenuti samo pred sudom na zahtjev ovlaštenog tužitelja.

Članak 30.

Kaznena osuda za teška i osobito nečasna kaznena djela može, u skladu sa zakonom, imati za posljedicu gubitak stečenih ili zabranu stjecanja na određeno vrijeme nekih prava na obavljanje određenih poslova, ako to zahtijeva zaštita pravnog poretka.

Članak 31.

Nitko ne može biti kažnjen za djelo koje prije nego je počinjeno nije bilo utvrđeno zakonom ili međunarodnim pravom kao kazneno djelo, niti mu se može izreći kazna koja nije bila određena zakonom. Ako zakon nakon počinjenog djela odredi blažu kaznu, odredit će se takva kazna.

Nikome se ne može ponovno suditi niti ga se može kazniti u kaznenom postupku za kazneno djelo za koje je već pravomoćno oslobođen ili osuđen u skladu sa zakonom.

Samo se zakonom, u skladu s Ustavom i međunarodnim ugovorom, mogu propisati slučajevi i razlozi za obnovu postupka iz stavka 2. ovoga članka.

Članak 32.

Svatko tko se zakonito nalazi na teritoriju Republike Hrvatske ima pravo slobodno se kretati i birati boravište.

Svaki državljanin Republike Hrvatske ima pravo u bilo koje doba napustiti teritorij države i naseliti se trajno ili privremeno u inozemstvu i bilo kada se vratiti u domovinu.

Pravo kretanja na teritoriju Republike Hrvatske, pravo ulaska u nju i izlaska iz nje može se iznimno ograničiti zakonom, ako je to nužno radi zaštite pravnog poretka, ili zdravlja, prava i sloboda drugih.

Članak 33.

Strani državljanin i osobe bez državljanstva mogu dobiti utočište u Republici Hrvatskoj, osim ako su progonjeni za nepolitičke zločine i djelatnosti oprečne temeljnim načelima međunarodnog prava.

Stranac koji se zakonito nalazi na teritoriju Republike Hrvatske ne može biti protjeran ni izručen drugoj državi, osim kad se mora izvršiti odluka donesena u skladu s međunarodnim ugovorom i zakonom.

Članak 34.

Dom je nepovrediv.

Samo sud može obrazloženim pisanim nalogom utemeljenim na zakonu odrediti da se dom ili drugi prostor pretraži.

Pravo je stanara da on ili njegov zastupnik i obvezatno dva svjedoka budu nazočni pri pretrazi doma ili drugoga prostora.

U skladu s uvjetima što ih predviđa zakon, redarstvene vlasti mogu i bez sudskog naloga ili privole držatelja stana ući u dom ili prostorije te izvršiti pretragu bez nazočnosti svjedoka, ako je to neophodno radi izvršenja naloga o uhićenju ili radi hvatanja počinitelja kaznenog djela odnosno otklanjanja ozbiljne opasnosti po život i zdravlje ljudi ili imovinu većeg opsega.

Pretraga radi pronalaženja ili osiguranja dokaza za koje postoji osnovana vjerojatnost da se nalaze u domu počinitelja kaznenog djela, može se poduzeti samo u nazočnosti svjedoka.

Članak 35.

Svakom se jamči štovanje i pravna zaštita njegova osobnog i obiteljskog života, dostojanstva, ugleda i časti.

Članak 36.

Sloboda i tajnost dopisivanja i svih drugih oblika općenja zajamčena je i nepovrediva.

Samo se zakonom mogu propisati ograničenja nužna za zaštitu sigurnosti države ili provedbu kaznenog postupka.

Članak 37.

Svakom se jamči sigurnost i tajnost osobnih podataka. Bez privole ispitanika, osobni se podaci mogu prikupljati, obrađivati i koristiti samo uz uvjete određene zakonom.

Zakonom se uređuje zaštita podataka te nadzor nad djelovanjem informatičkih sustava u državi.

Zabranjena je uporaba osobnih podataka suprotna utvrđenoj svrsi njihovoga prikupljanja.

Članak 38.

Jamči se sloboda mišljenja i izražavanja misli.

Sloboda izražavanja misli obuhvaća osobito slobodu tiska i drugih sredstava priopćavanja, slobodu govora i javnog nastupa i slobodno osnivanje svih ustanova javnog priopćavanja.

Zabranjuje se cenzura. Novinari imaju pravo na slobodu izvještavanja i pristupa informaciji.

Jamči se pravo na ispravak svakomu komu je javnom viješću povrijeđeno Ustavom i zakonom utvrđeno pravo.

Članak 39.

Zabranjeno je i kažnjivo svako pozivanje ili poticanje na rat ili uporabu nasilja, na nacionalnu, rasnu ili vjersku mržnju ili bilo koji oblik nesnošljivosti.

Članak 40.

Jamči se sloboda savjesti i vjeroispovijedi i slobodno javno očitovanje vjere ili drugog uvjerenja.

Članak 41.

Sve vjerske zajednice jednake su pred zakonom i odvojene od države.

Vjerske zajednice slobodne su, u skladu sa zakonom, javno obavljati vjerske obrede, osnivati škole, učilišta, druge zavode, socijalne i dobrotvorne ustanove te upravljati njima, a u svojoj djelatnosti uživaju zaštitu i pomoć države.

Članak 42.

Svakom se priznaje pravo na javno okupljanje i mirni prosvjed u skladu sa zakonom.

Članak 43.

Svakom se jamči pravo na slobodno udruživanje radi zaštite njihovih probitaka ili zauzimanja za socijalna, gospodarska, politička, nacionalna, kulturna ili druga uvjerenja i ciljeve. Radi toga svatko može slobodno osnivati sindikate i druge udruge, uključivati se u njih ili iz njih istupati u skladu sa zakonom.

Pravo slobodnog udruživanja ograničeno je zabranom nasilnog ugrožavanja demokratskoga ustavnog poretka, te neovisnosti, jedinstvenosti i teritorijalne cjelovitosti Republike Hrvatske.

Članak 44.

Svaki državljanin Republike Hrvatske ima pravo, pod jednakim uvjetima, sudjelovati u obavljanju javnih poslova i biti primljen u javne službe.

Članak 45.

Hrvatski državljani imaju opće i jednako biračko pravo s navršenih 18 godina u skladu sa zakonom. Biračko se pravo ostvaruje na neposrednim izborima tajnim glasovanjem.

U izborima za Hrvatski sabor i Predsjednika Republike ostvarivanje biračkog prava Republika Hrvatska osigurava i svojim državljanima koji se u doba izbora zateknu izvan njezinih granica tako da mogu glasovati i u državama u kojima se nalaze ili na koji drugi način određen zakonom.

Članak 46.

Svatko ima pravo slati predstavke i pritužbe, davati prijedloge državnim i drugim javnim tijelima i dobiti na njih odgovor.

Članak 47.

Vojna obveza i obrana Republike Hrvatske dužnost je svih za to sposobnih državljana.

Dopušten je prigovor savjesti onima koji poradi svojih vjerskih ili moralnih nazora nisu pripravni sudjelovati u obavljanju vojničkih dužnosti u oružanim snagama. Te su osobe obvezane ispunjavati druge dužnosti određene zakonom.

**2.3.3. Gospodarska, socijalna i kulturna prava**

Članak 48.

Jamči se pravo vlasništva.

Vlasništvo obvezuje. Nositelji vlasničkog prava i njihovi korisnici dužni su pridonositi općem dobru.

Strana osoba može stjecati pravo vlasništva uz uvjete određene zakonom.

Jamči se pravo nasljeđivanja.

Članak 49.

Poduzetnička i tržišna sloboda temelj su gospodarskog ustroja Republike Hrvatske.

Država osigurava svim poduzetnicima jednak pravni položaj na tržištu. Zabranjena je zlouporaba monopolskog položaja određenog zakonom.

Država potiče gospodarski napredak i socijalno blagostanje građana i brine se za gospodarski razvitak svih svojih krajeva.

Prava stečena ulaganjem kapitala ne mogu se umanjiti zakonom niti drugim pravnim aktom.

Inozemnom ulagaču jamči se slobodno iznošenje dobiti i uloženog kapitala.

Članak 50.

Zakonom je moguće u interesu Republike Hrvatske ograničiti ili oduzeti vlasništvo, uz naknadu tržišne vrijednosti.

Poduzetnička se sloboda i vlasnička prava mogu iznimno oganičiti zakonom radi zaštite interesa i sigurnosti Republike Hrvatske, prirode, ljudskog okoliša i zdravlja ljudi.

Članak 51.

Svatko je dužan sudjelovati u podmirenju javnih troškova, u skladu sa svojim gospodarskim mogućnostima.

Porezni se sustav temelji na načelima jednakosti i pravednosti.

Članak 52.

More, morska obala i otoci, vode, zračni prostor, rudno blago i druga prirodna bogatstva, ali i zemljište, šume, biljni i životinjski svijet, drugi dijelovi prirode, nekretnine i stvari od osobitog kulturnoga, povijesnoga, gospodarskog i ekološkog značenja, za koje je zakonom određeno da su od interesa za Republiku Hrvatsku, imaju njezinu osobitu zaštitu.

Zakonom se određuje način na koji dobra od interesa za Republiku Hrvatsku mogu upotrebljavati i iskorištavati ovlaštenici prava na njima i vlasnici, te naknada za ograničenja kojima su podvrgnuti.

Članak 53.

Hrvatska narodna banka je središnja banka Republike Hrvatske.

Položaj, prava i dužnosti Hrvatske narodne banke uređuju se zakonom.

Hrvatska narodna banka u svom je radu samostalna i odgovorna Hrvatskom saboru.

Članak 54.

Svatko ima pravo na rad i slobodu rada.

Svatko slobodno bira poziv i zaposlenje i svakomu je pod jednakim uvjetima dostupno svako radno mjesto i dužnost.

Članak 55.

Svaki zaposleni ima pravo na zaradu kojom može osigurati sebi i obitelji slobodan i dostojan život.

Najduže radno vrijeme određuje se zakonom.

Svaki zaposleni ima pravo na tjedni odmor i plaćeni godišnji odmor i ovih se prava ne može odreći.

Zaposleni mogu imati, u skladu sa zakonom, udjela pri odlučivanju u poduzeću.

Članak 56.

Pravo zaposlenih i članova njihovih obitelji na socijalnu sigurnost i socijalno osiguranje uređuje se zakonom i kolektivnim ugovorom.

Prava u svezi s porođajem, materinstvom i njegom djece uređuju se zakonom.

Članak 57.

Slabim, nemoćnima i drugim, zbog nezaposlenosti ili nesposobnosti za rad, nezbrinutim osobama država osigurava pravo na pomoć za podmirenje osnovnih životnih potreba.

Posebnu skrb država posvećuje zaštiti invalidnih osoba i njihovu uključivanju u društveni život.

Ne može se zabraniti primanje humanitarne pomoći iz inozemstva.

Članak 58.

Svakom se jamči pravo na zdravstvenu zaštitu u skladu sa zakonom.

Članak 59.

Radi zaštite svojih gospodarskih i socijalnih interesa, svi zaposleni imaju pravo osnivati sindikate i slobodno u njih stupati i iz njih istupati.

Sindikati mogu osnivati svoje saveze i udruživati se u međunarodne sindikalne organizacije.

U oružanim snagama i redarstvu zakonom se može ograničiti sindikalno organiziranje.

Poslodavci imaju pravo osnivati udruge i slobodno u njih stupati i iz njih istupati.

Članak 60.

Jamči se pravo na štrajk.

U oružanim snagama, redarstvu, državnoj upravi i javnim službama određenima zakonom može se ograničiti pravo na štrajk.

Članak 61.

Obitelj je pod osobitom zaštitom države.

Brak i pravni odnosi u braku, izvanbračnoj zajednici i obitelji uređuju se zakonom.

Članak 62.

Država štiti materinstvo, djecu i mladež te stvara socijalne, kulturne, odgojne, materijalne i druge uvjete kojima se promiče ostvarivanje prava na dostojan život.

Članak 63.

Roditelji su dužni odgajati, uzdržavati i školovati djecu te imaju pravo i slobodu da samostalno odlučuju o odgoju djece.

Roditelji su odgovorni osigurati pravo djetetu na potpun i skladan razvoj njegove osobnosti.

Tjelesno i duševno oštećeno i socijalno zapušteno dijete ima pravo na osobitu njegu, obrazovanje i skrb.

Djeca su dužna brinuti se za stare i nemoćne roditelje.

Država osobitu skrb posvećuje maloljetnicima bez roditelja i onima za koje se ne brinu roditelji.

Članak 64.

Dužnost je svih da štite djecu i nemoćne osobe.

Djeca ne mogu biti primljena na rad prije zakonom određene dobi niti smiju biti prisiljavana na rad koji štetno utječe na njihovo zdravlje ili ćudoređe, niti im se takav rad smije dopustiti.

Mladež, majke i invalidne osobe imaju pravo na osobitu zaštitu na radu.

Članak 65.

Osnovno je školovanje obvezatno i besplatno.

Svakomu je dostupno, pod jednakim uvjetima, srednjoškolsko i visokoškolsko obrazovanje u skladu s njegovim sposobnostima.

Članak 66.

Uz uvjete propisane zakonom mogu se osnivati privatne škole i učilišta.

Članak 67.

Jamči se autonomija sveučilišta.

Sveučilište samostalno odlučuje o svom ustrojstvu i djelovanju, u skladu sa zakonom.

Članak 68.

Jamči se sloboda znanstvenoga, kulturnog i umjetničkog stvaralaštva.

Država potiče i pomaže razvitak znanosti, kulture i umjetnosti.

Država štiti znanstvena, kulturna i umjetnička dobra kao duhovne narodne vrednote.

Jamči se zaštita moralnih i materijalnih prava koja proistječu iz znanstvenoga, kulturnog, umjetničkog, intelektualnog i drugog stvaralaštva.

Država potiče i pomaže skrb o tjelesnoj kulturi i športu.

Članak 69.

Svatko ima pravo na zdrav život.

Država osigurava uvjete za zdrav okoliš.

Svatko je dužan, u sklopu svojih ovlasti i djelatnosti, osobitu skrb posvećivati zaštiti zdravlja ljudi, prirode i ljudskog okoliša.

**2.4. Ustrojstvo državne vlasti**

**2.4.1. Hrvatski sabor**

Članak 70.

Hrvatski sabor je predstavničko tijelo građana i nositelj zakonodavne vlasti u Republici Hrvatskoj.

Članak 71.

Hrvatski sabor ima najmanje 100, a najviše 160 zastupnika koji se, na temelju općeg i jednakoga biračkog prava, biraju neposredno tajnim glasovanjem.

Članak 72.

Zastupnici se u Hrvatski sabor biraju na vrijeme od četiri godine.

Zakonom se određuje broj, uvjeti i postupak izbora zastupnika u Hrvatski sabor.

Članak 73.

Izbori se za zastupnike u Hrvatski sabor održavaju najkasnije 60 dana nakon isteka mandata ili raspuštanja Hrvatskoga sabora.

Prvo zasjedanje Hrvatskoga sabora održava se najkasnije 20 dana nakon provedenih izbora.

Hrvatski sabor konstituira se izborom predsjednika na prvoj sjednici na kojoj je nazočna većina zastupnika.

Članak 74.

Zastupnici u Hrvatskom saboru nemaju obvezujući mandat.

Zastupnici u Hrvatskom saboru primaju stalnu novčanu naknadu i imaju druga prava određena zakonom.

Članak 75.

Zastupnici u Hrvatskom saboru imaju imunitet.

Zastupnik ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Hrvatskom saboru.

Zastupnik ne može biti pritvoren niti se protiv njega može pokrenuti kazneni postupak bez odobrenja Hrvatskoga sabora.

Zastupnik može biti pritvoren bez odobrenja Hrvatskoga sabora samo ako je zatečen da vrši kažnjivo djelo za koje je propisana kazna zatvora u trajanju dužem od pet godina. O takvom se slučaju izvješćuje predsjednika Hrvatskoga sabora.

Ako Hrvatski sabor nije na okupu, odobrenje da se zastupnik liši slobode ili da se protiv njega nastavi kazneni postupak daje i o njegovu pravu na imunitet odlučuje mandatno-imunitetno povjerenstvo, s time što njegovu odluku mora naknadno potvrditi Hrvatski sabor.

Članak 76.

Trajanje mandata zastupnicima u Hrvatskom saboru može se zakonom produžiti samo u slučaju rata ili u slučajevima iz članka 17. i 100. Ustava.

Članak 77.

Hrvatski sabor može se raspustiti radi raspisivanja prijevremenih izbora, ako to odluči većina svih zastupnika.

Predsjednik Republike može sukladno odredbama članka 103. Ustava, raspustiti Hrvatski sabor.

Članak 78.

Hrvatski sabor redovito zasjeda dva puta godišnje: prvi put, između 15. siječnja i 15. srpnja i drugi put, između 15. rujna i 15. prosinca.

Hrvatski sabor zasjeda izvanredno na zahtjev Predsjednika Republike, Vlade ili većine zastupnika.

Predsjednik Hrvatskoga sabora može uz prethodno pribavljeno mišljenje klubova zastupnika parlamentarnih stranaka sazvati Hrvatski sabor na izvanredno zasjedanje.

Članak 79.

Hrvatski sabor ima predsjednika i jednog ili više podpredsjednika.

Unutarnje ustrojstvo i način rada Hrvatskoga sabora uređuje se poslovnikom.

Poslovnik se donosi većinom glasova svih zastupnika.

Članak 80.

Hrvatski sabor:

– odlučuje o donošenju i promjeni Ustava,

– donosi zakone,

– donosi državni proračun,

– odlučuje o ratu i miru,

– donosi akte kojima izražava politiku Hrvatskoga sabora,

– donosi Strategiju nacionalne sigurnosti i Strategiju obrane Republike Hrvatske,

– odlučuje o promjeni granica Republike Hrvatske,

– raspisuje referendum,

– obavlja izbore, imenovanja i razrješenja, u skladu s Ustavom i zakonom,

– nadzire rad Vlade Republike Hrvatske i drugih nositelja javnih dužnosti odgovornih Hrvatskom saboru, u skladu s Ustavom i zakonom,

– daje amnestiju za kaznena djela,

– obavlja druge poslove utvrđene Ustavom.

Članak 81.

Ako Ustavom nije drugačije određeno, Hrvatski sabor donosi odluke većinom glasova ukoliko je na sjednici nazočna većina zastupnika.

Zastupnici glasuju osobno.

Članak 82.

Zakone (organski zakoni) kojima se uređuju prava nacionalnih manjina Hrvatski sabor donosi dvotrećinskom većinom glasova svih zastupnika.

Zakone (organski zakoni) kojima se razrađuju Ustavom utvrđena ljudska prava i temeljne slobode, izborni sustav, ustrojstvo, djelokrug i način rada državnih tijela te ustrojstvo i djelokrug lokalne i područne (regionalne) samouprave Hrvatski sabor donosi većinom glasova svih zastupnika.

Odluku iz članka 7. stavka 2. i članka 8. Ustava Hrvatski sabor donosi dvotrećinskom većinom glasova svih zastupnika.

Članak 83.

Sjednice su Hrvatskoga sabora javne.

Članak 84.

Pravo predlagati zakone ima svaki zastupnik, klubovi zastupnika i radna tijela Hrvatskoga sabora te Vlada Republike Hrvatske.

Članak 85.

Zastupnici Hrvatskoga sabora imaju pravo postavljati Vladi Republike Hrvatske i pojedinim ministrima zastupnička pitanja.

Najmanje jedna desetina zastupnika Hrvatskoga sabora može podnijeti interpelaciju o radu Vlade Republike Hrvatske ili pojedinog njezinog člana.

Postavljanje zastupničkih pitanja i podnošenje interpelacije pobliže se uređuju poslovnikom.

Članak 86.

Hrvatski sabor može raspisati referendum o prijedlogu za promjenu Ustava, o prijedlogu zakona ili o drugom pitanju iz svog djelokruga.

Predsjednik Republike može na prijedlog Vlade i uz supotpis predsjednika Vlade raspisati referendum o prijedlogu promjene Ustava ili o drugom pitanju za koje drži da je važno za neovisnost, jedinstvenost i opstojnost Republike Hrvatske.

O pitanjima iz stavka 1. i 2. ovoga članka Hrvatski sabor će raspisati referendum u skladu sa zakonom ako to zatraži deset posto od ukupnog broja birača u Republici Hrvatskoj.

Na referendumu se odlučuje većinom birača koji su glasovali, uz uvjet da je referendumu pristupila većina od ukupnog broja birača u Republici Hrvatskoj.

Odluka donosena na referendumu obvezatna je.

O referendumu se donosi zakon.

Članak 87.

Hrvatski sabor može, najviše na vrijeme od godinu dana, ovlastiti Vladu Republike Hrvatske da uredbama uređuje pojedina pitanja iz njegova djelokruga, osim onih koja se odnose na razradu Ustavom utvrđenih ljudskih prava i temeljnih sloboda, nacionalna prava, izborni sustav, ustrojstvo, djelokrug i način rada državnih tijela i lokalne samouprave.

Uredbe na temelju zakonske ovlasti ne mogu djelovati unatrag.

Uredbe donesene na temelju zakonske ovlasti prestaju vrijediti istekom roka od godinu dana od dana dobivene ovlasti, ako Hrvatski sabor ne odluči drukčije.

Članak 88.

Predsjednik Republike proglasit će zakone u roku od osam dana od kada su izglasani u Hrvatskom saboru.

Ako Predsjednik Republike smatra da proglašeni zakon nije u skladu s Ustavom, može pokrenuti postupak za ocjenu ustavnosti zakona pred Ustavnim sudom Republike Hrvatske.

Članak 89.

Prije nego što stupe na snagu zakoni i drugi propisi državnih tijela objavljuju se u »Narodnim novinama«, službenom listu Republike Hrvatske.

Propisi tijela koja imaju javne ovlasti prije stupanja na snagu moraju biti objavljeni na dostupan način u skladu sa zakonom.

Zakon stupa na snagu najranije osmi dan od dana njegove objave, osim ako nije zbog osobito opravdanih razloga zakonom drukčije određeno.

Zakoni i drugi propisi državnih tijela i tijela koja imaju javne ovlasti ne mogu imati povratno djelovanje.

Iz posebno opravdanih razloga samo pojedine odredbe zakona mogu imati povratno djelovanje.

Članak 90.

Državni se prihodi i rashodi utvrđuju u državnom proračunu.

U zakonu čija primjena traži financijska sredstva, moraju se predvidjeti njihovi izvori.

Članak 91.

Hrvatski sabor može osnivati istražna povjerenstva za svako pitanje od javnog interesa.

Istražna povjerenstva imaju sastav, djelokrug i ovlasti u skladu sa zakonom.

Predsjednika istražnog povjerenstva bira većina zastupnika iz reda oporbenih zastupnika.

Članak 92.

Pučki je pravobranitelj opunomoćenik Hrvatskoga sabora koji štiti ustavna i zakonska prava građana u postupku pred državnom upravom i tijelima koja imaju javne ovlasti.

Pučkog pravobranitelja bira Hrvatski sabor na vrijeme od osam godina.

Uvjeti za izbor i razrješenje, djelokrug i način rada pučkog pravobranitelja i njegovih zamjenika uređuju se zakonom.

U okviru institucije pučkog pravobranitelja osigurat će se zaštita ustavnih i zakonskih prava građana u postupcima koji se vode u Ministarstvu obrane, oružanim snagama i službama sigurnosti, zaštita prava građana pred tijelima lokalne i područne (regionalne) samouprave te zaštita prava na lokalnu i područnu (regionalnu) samoupravu pred tijelima državne vlasti.

**2.4.2. Predsjednik Republike Hrvatske**

Članak 93.

Predsjednik Republike Hrvatske predstavlja i zastupa Republiku Hrvatsku u zemlji i inozemstvu.

Predsjednik Republike brine se za redovito i usklađeno djelovanje te za stabilnost državne vlasti.

Predsjednik Republike odgovara za obranu neovisnosti i teritorijalne cjelovitosti Republike Hrvatske.

Članak 94.

Predsjednik Republike bira se na temelju općeg i jednakoga biračkog prava na neposrednim izborima tajnim glasovanjem na vrijeme od pet godina.

Nitko ne može biti biran više od dva puta za Predsjednika Republike.

Predsjednik Republike bira se većinom svih birača koji su glasovali. Ako ni jedan od kandidata ne dobije takvu većinu, izbor se ponavlja nakon 14 dana.

Na ponovljenom izboru pravo da budu birani imaju dva kandidata koja su u prvom glasovanju dobili najviše glasova. Ako koji od tih kandidata odustane, pravo da bude ponovno biran stječe kandidat koji je sljedeći po broju dobivenih glasova.

Izbor Predsjednika Republike obavlja se najmanje 30, a najviše 60 dana prije isteka mandata.

Prije preuzimanja dužnosti, Predsjednik Republike pred predsjednikom Ustavnog suda Republike Hrvatske polaže svečanu prisegu kojom se obvezuje na vjernost Ustavu.

Izbor Predsjednika Republike, prisega i njeno polaganje uređuje se zakonom.

Članak 95.

Predsjednik Republike ne može obavljati nijednu drugu javnu ili profesionalnu dužnost.

Nakon izbora Predsjednik Republike podnosi ostavku na članstvo u političkoj stranci, o čemu obavještava Hrvatski sabor.

Članak 96.

U slučaju kraće spriječenosti uslijed odsutnosti, bolesti ili korištenja godišnjeg odmora, Predsjednik Republike može povjeriti predsjedniku Hrvatskoga sabora da ga zamjenjuje. O povratku na dužnost odlučuje Predsjednik Republike.

U slučaju duže spriječenosti uslijed bolesti ili nesposobnosti, a posebno ako Predsjednik Republike nije u stanju odlučiti o povjeravanju dužnosti privremenom zamjeniku, predsjednik Hrvatskoga sabora preuzima dužnost privremenog predsjednika Republike na temelju odluke Ustavnog suda. Ustavni sud o tome odlučuje na prijedlog Vlade.

U slučaju smrti, ostavke koja se podnosi predsjedniku Ustavnog suda Republike Hrvatske i o kojoj se obavještava predsjednik Hrvatskoga sabora, ili kada Ustavni sud utvrdi razloge za prestanak mandata Predsjednika Republike, dužnost privremenog predsjednika Republike po sili Ustava preuzima predsjednik Hrvatskoga sabora.

Kada predsjednik Hrvatskoga sabora kao privremeni predsjednik Republike donosi akt o proglašenju zakona, akt supotpisuje predsjednik Vlade Republike Hrvatske.

Izbori za novog Predsjednika Republike moraju se održati u roku od 60 dana od dana preuzimanja dužnosti privremenog predsjednika Republike sukladno stavku 3. ovoga članka.

Članak 97.

Predsjednik Republike:

– raspisuje izbore za Hrvatski sabor i saziva ga na prvo zasjedanje,

– raspisuje referendum u skladu s Ustavom,

– povjerava mandat za sastavljanje Vlade osobi koja, na temelju raspodjele zastupničkih mjesta u Hrvatskom saboru i obavljenih konzultacija, uživa povjerenje većine svih zastupnika,

– daje pomilovanja,

– dodjeljuje odlikovanja i priznanja određena zakonom,

– obavlja druge dužnosti određene Ustavom.

Članak 98.

Predsjednik Republike i Vlada Republike Hrvatske surađuju u oblikovanju i provođenju vanjske politike.

Predsjednik Republike, na prijedlog Vlade i uz supotpis predsjednika Vlade, odlučuje o osnivanju diplomatskih misija i konzularnih ureda Republike Hrvatske u inozemstvu.

Predsjednik Republike, na prijedlog Vlade i uz mišljenje nadležnog odbora Hrvatskoga sabora, donosi odluku o postavljanju i opozivu šefova diplomatskih misija Republike Hrvatske u inozemstvu, uz prethodni supotpis predsjednika Vlade Republike Hrvatske.

Predsjednik Republike prima vjerodajnice i opozivna pisma inozemnih šefova diplomatskih misija.

Članak 99.

Predsjednik Republike vrhovni je zapovjednik oružanih snaga Republike Hrvatske.

Predsjednik Republike imenuje i razrješuje vojne zapovjednike, u skladu sa zakonom.

Na temelju odluke Hrvatskoga sabora Predsjednik Republike objavljuje rat i zaključuje mir.

U slučaju neposredne ugroženosti neovisnosti, jedinstvenosti i opstojnosti države Predsjednik Republike može, uz supotpis predsjednika Vlade, narediti uporabu oružanih snaga iako nije proglašeno ratno stanje.

Članak 100.

Za vrijeme trajanja ratnog stanja Predsjednik Republike može donositi uredbe sa zakonskom snagom na temelju i u okviru ovlasti koje je dobio od Hrvatskoga sabora. Ako Hrvatski sabor nije u zasjedanju, Predsjednik Republike ima ovlast da uredbama sa zakonskom snagom uređuje sva pitanja koja zahtijeva ratno stanje.

U slučaju neposredne ugroženosti neovisnosti, jedinstvenosti i opstojnosti države, ili kad su tijela državne vlasti onemogućena da redovito obavljaju svoje ustavne dužnosti, Predsjednik Republike može, na prijedlog predsjednika Vlade i uz njegov supotpis, donositi uredbe sa zakonskom snagom.

Predsjednik Republike podnijet će uredbe sa zakonskom snagom na potvrdu Hrvatskom saboru čim se bude mogao sastati.

Ako Predsjednik Republike ne podnese uredbu Hrvatskom saboru na potvrdu u skladu sa stavkom 3. ovoga članka ili Hrvatski sabor istu ne potvrdi, uredba sa zakonskom snagom prestaje važiti.

U slučaju iz stavka 1. i 2. ovoga članka Predsjednik Republike ima pravo sazvati sjednicu Vlade i predsjedavati tako sazvanoj sjednici Vlade.

Članak 101.

Predsjednik Republike može predložiti Vladi da održi sjednicu i razmotri određena pitanja.

Predsjednik Republike može biti nazočan sjednici Vlade i sudjelovati u raspravi.

Članak 102.

Predsjednik Republike i Vlada Republike Hrvatske, u skladu s Ustavom i zakonom, surađuju u usmjeravanju rada sigurnosnih službi.

Imenovanje čelnika sigurnosnih službi, uz prethodno pribavljeno mišljenje nadležnog odbora Hrvatskoga sabora, supotpisuje Predsjednik Republike i predsjednik Vlade Republike Hrvatske.

Članak 103.

Predsjednik Republike, na prijedlog Vlade i uz supotpis predsjednika Vlade, a nakon savjetovanja s predstavnicima klubova zastupnika parlamentarnih stranaka može raspustiti Hrvatski sabor ako na zahtjev Vlade da se izglasa povjerenje, Hrvatski sabor Vladi izglasa nepovjerenje ili u roku od 120 dana od dana predlaganja ne donese državni proračun.

Predsjednik Republike ne može na prijedlog Vlade raspustiti Hrvatski sabor dok traje postupak za utvrđivanje njegove odgovornosti za povredu Ustava.

Članak 104.

Predsjednik Republike odgovoran je za povredu Ustava koju počini u obavljanju svojih dužnosti.

Postupak za utvrđivanje posebne odgovornosti Predsjednika Republike može pokrenuti Hrvatski sabor dvotrećinskom većinom svih zastupnika.

O odgovornosti Predsjednika Republike odlučuje Ustavni sud Republike Hrvatske dvotrećinskom većinom svih sudaca.

Ustavni sud mora donijeti odluku o odgovornosti Predsjednika Republike Hrvatske za povredu Ustava u roku od 30 dana od dana zaprimanja prijedloga kojim se pokreće odgovornost Predsjednika Republike za povredu Ustava.

Ako Ustavni sud Republike Hrvatske utvrdi njegovu odgovornost, Predsjedniku Republike prestaje dužnost po sili Ustava.

Članak 105.

Predsjednik Republike ima imunitet nepovredivosti.

Predsjednik Republike ne može biti pritvoren niti se protiv njega može pokrenuti kazneni postupak bez prethodnog odobrenja Ustavnog suda.

Predsjednik Republike može biti pritvoren bez odobrenja Ustavnog suda samo ako je zatečen da čini kazneno djelo za koje je propisana kazna zatvora u trajanju dužem od pet godina. U takvom slučaju državno tijelo koje je Predsjednika Republike pritvorilo, dužno je o tome odmah obavijestiti predsjednika Ustavnog suda.

Članak 106.

Predsjedniku Republike u obavljanju njegovih dužnosti pomažu savjetodavna tijela. Članove tih tijela imenuje i razrješuje Predsjednik Republike. Nisu dopuštena imenovanja koja su u suprotnosti s načelom diobe vlasti.

Savjetodavni, stručni i drugi poslovi obavljaju se u Uredu Predsjednika Republike. Ustrojstvo i djelokrug Ureda uređuje se zakonom i pravilnikom.

**2.4.3. Vlada Republike Hrvatske**

Članak 107.

Vlada Republike Hrvatske obavlja izvršnu vlast u skladu s Ustavom i zakonom.

Članak 108.

Vladu Republike Hrvatske čine predsjednik, jedan ili više podpredsjednika i ministri.

Bez odobrenja Vlade predsjednik i članovi Vlade ne mogu obavljati nijednu drugu javnu ili profesionalnu dužnost.

Članak 109.

Članove Vlade predlaže osoba kojoj je Predsjednik Republike povjerio mandat za sastav Vlade.

Odmah po sastavljanju Vlade, a najkasnije u roku od 30 dana od prihvaćanja mandata, mandatar je dužan program Vlade i Vladu predstaviti Hrvatskom saboru i zatražiti glasovanje o povjerenju.

Vlada stupa na dužnost kad joj povjerenje iskaže većina svih zastupnika u Hrvatskom saboru.

Predsjednik i članovi Vlade polažu svečanu prisegu pred Hrvatskim saborom. Tekst prisege utvrđuje se zakonom.

Na temelju odluke Hrvatskoga sabora o iskazivanju povjerenja Vladi Republike Hrvatske, rješenje o imenovanju predsjednika Vlade donosi Predsjednik Republike uz supotpis predsjednika Hrvatskoga sabora, a rješenje o imenovanju članova Vlade donosi predsjednik Vlade uz supotpis predsjednika Hrvatskoga sabora.

Članak 110.

Ako mandatar ne sastavi Vladu u roku od 30 dana od dana prihvaćanja mandata, Predsjednik Republike mu može produžiti mandat za najviše još 30 dana.

Ako ni u tom roku mandatar ne uspije sastaviti Vladu ili ako predložena Vlada ne dobije povjerenje Hrvatskoga sabora, Predsjednik Republike povjerit će mandat za sastav Vlade drugoj osobi.

Članak 111.

Ako Vlada ne bude sastavljena u skladu s člankom 109. i 110. Ustava, Predsjednik Republike će imenovati privremenu nestranačku Vladu i istodobno raspisati prijevremene izbore za Hrvatski sabor.

Članak 112.

Vlada Republike Hrvatske:

– predlaže zakone i druge akte Hrvatskom saboru,

– predlaže državni proračun i završni račun,

– provodi zakone i druge odluke Hrvatskoga sabora,

– donosi uredbe za izvršenje zakona,

– vodi vanjsku i unutarnju politiku,

– usmjerava i nadzire rad državne uprave,

– brine o gospodarskom razvitku zemlje,

– usmjerava djelovanje i razvitak javnih službi,

– obavlja druge poslove određene Ustavom i zakonom.

Članak 113.

Ustrojstvo, način rada, odlučivanje i vrste akata koje Vlada donosi propisuju se zakonom i poslovnikom.

Članak 114.

Vlada je odgovorna Hrvatskom saboru.

Predsjednik i članovi Vlade zajednički su odgovorni za odluke koje donosi Vlada, a osobno su odgovorni za svoje područje rada.

Članak 115.

Na prijedlog najmanje jedne petine zastupnika u Hrvatskom saboru može se pokrenuti pitanje povjerenja predsjedniku Vlade, pojedinomu njezinom članu ili Vladi u cjelini.

Glasovanje o povjerenju Vladi može zahtijevati i njezin predsjednik.

Ne može se raspravljati i glasovati o povjerenju prije nego protekne sedam dana od dana dostave prijedloga Hrvatskom saboru.

Rasprava i glasovanje o povjerenju mora se provesti najkasnije u roku od 30 dana od dana dostave prijedloga Hrvatskom saboru.

Odluka o nepovjerenju je donijeta ako je za nju glasovala većina od ukupnog broja zastupnika u Hrvatskom saboru.

Ako Hrvatski sabor odbije prijedlog za izglasavanje nepovjerenja, zastupnici koji su ga postavili ne mogu ponovno podnijeti isti prijedlog prije isteka roka od šest mjeseci.

Ako se izglasa nepovjerenje predsjedniku Vlade ili Vladi u cjelini, predsjednik Vlade i Vlada podnose ostavku. Ako se u roku od 30 dana ne izglasa povjerenje novom mandataru i članovima koje predlaže za sastav Vlade, predsjednik Hrvatskoga sabora obavijestit će o tome Predsjednika Republike Hrvatske. Nakon primljene obavijesti predsjednika Hrvatskoga sabora Predsjednik Republike će odmah donijeti odluku o raspuštanju Hrvatskoga sabora i istovremeno raspisati izbore za Hrvatski sabor.

Ako se izglasa nepovjerenje pojedinom članu Vlade, predsjednik Vlade može umjesto njega predložiti drugoga člana Hrvatskom saboru da mu izglasa povjerenje ili predsjednik Vlade i Vlada mogu podnijeti ostavku.

U svim slučajevima kada predsjednik Vlade ili Vlada podnesu ostavku postupit će se u skladu sa stavkom 7. ovoga članka.

Članak 116.

Ustrojstvo i poslovi državne uprave i način njihovog obavljanja uređuju se zakonom.

Određeni poslovi državne uprave mogu se zakonom povjeriti tijelima jedinica lokalne i područne (regionalne) samouprave i pravnim osobama koje imaju javne ovlasti.

Zakonom i drugim propisima uređuje se status državnih službenika te radno-pravni status namještenika.

**2.4.4. Sudbena vlast**

Članak 117.

Sudbenu vlast obavljaju sudovi.

Sudbena vlast je samostalna i neovisna.

Sudovi sude na temelju Ustava i zakona.

Članak 118.

Vrhovni sud Republike Hrvatske, kao najviši sud, osigurava jedinstvenu primjenu zakona i ravnopravnost građana.

Predsjednika Vrhovnog suda Republike Hrvatske, uz prethodno mišljenje Opće sjednice Vrhovnog suda Republike Hrvatske i nadležnog odbora Hrvatskoga sabora, na prijedlog Predsjednika Republike bira i razrješuje Hrvatski sabor. Predsjednik Vrhovnog suda Republike Hrvatske bira se na četiri godine.

Ustanovljavanje, djelokrug, sastav i ustrojstvo sudova te postupak pred sudovima uređuje se zakonom.

Članak 119.

Sudske su rasprave javne i presude se izriču javno, u ime Republike Hrvatske.

Javnost se može isključiti iz cijele rasprave ili njezina dijela zbog razloga koji su nužni u demokratskom društvu radi interesa morala, javnog reda ili državne sigurnosti, posebno ako se sudi maloljetnicima, ili radi zaštite privatnog života stranaka, ili u bračnim sporovima i postupcima u svezi sa skrbništvom i posvojenjem, ili radi čuvanja vojne, službene ili poslovne tajne i zaštite sigurnosti i obrane Republike Hrvatske, ali samo u opsegu koji je po mišljenju suda bezuvjetno potreban u posebnim okolnostima u kojima bi javnost mogla biti štetna za interese pravde.

Članak 120.

U suđenju sudjeluju i suci porotnici, u skladu sa zakonom.

Članak 121.

Suci imaju imunitet u skladu sa zakonom.

Suci i suci porotnici koji sudjeluju u suđenju ne mogu biti pozvani na odgovornost za izraženo mišljenje ili glasovanje pri donošenju sudbene odluke, osim ako se radi o kršenju zakona od strane suca koje je kazneno djelo.

Sudac ne može u postupku pokrenutom zbog kaznenog djela učinjenog u obavljanju sudačke dužnosti biti pritvoren bez odobrenja Državnoga sudbenog vijeća.

Članak 122.

Sudačka dužnost je stalna.

Iznimno od odredbe stavka 1. ovoga članka prigodom prvog stupanja na sudačku dužnost suci će se imenovati na vrijeme od pet godina. Nakon ponovnog imenovanja sudac obavlja svoju dužnost stalno.

Sudac će biti razriješen sudačke dužnosti:

– ako to sam zatraži,

– ako trajno izgubi sposobnost obavljati svoju dužnost,

– ako bude osuđen za kazneno djelo koje ga čini nedostojnim obavljanja sudačke dužnosti,

– ako u skladu sa zakonom, zbog počinjenoga teškog stegovnog djela, tako odluči Državno sudbeno vijeće,

– kad navrši sedamdeset godina.

Protiv odluke o razrješenju sudačke dužnosti sudac ima pravo u roku od 15 dana od dana dostave odluke, podnijeti Ustavnom sudu Republike Hrvatske žalbu o kojoj Ustavni sud odlučuje na način i u sastavu određenom Ustavnim zakonom o Ustavnom sudu Republike Hrvatske.

Protiv odluke Državnoga sudbenog vijeća o stegovnoj odgovornosti sudac ima, u roku od 15 dana od dana dostave odluke, pravo žalbe Ustavnom sudu Republike Hrvatske. O žalbi odlučuje Ustavni sud na način i po postupku kako je to određeno Ustavnim zakonom o Ustavnom sudu Republike Hrvatske.

U slučajevima iz stavka 4. i 5. ovoga članka Ustavni sud dužan je odlučiti u roku od 30 dana od primitka žalbe. Odluka Ustavnog suda isključuje pravo na ustavnu tužbu.

Sudac ne može biti premješten protivno njegovoj volji osim u slučaju ukidanja suda ili preustroja suda u skladu sa zakonom.

Sudac ne može obavljati službu ili posao koje je zakon odredio kao nespojive sa sudačkom dužnošću.

Članak 123.

Suce, u skladu s Ustavom i zakonom, imenuje i razrješuje te o njihovoj stegovnoj odgovornosti odlučuje Državno sudbeno vijeće.

Državno sudbeno vijeće u postupku imenovanja i razrješenja sudaca dužno je pribaviti mišljenje nadležnog odbora Hrvatskoga sabora.

Državno sudbeno vijeće ima jedanaest članova koje iz reda istaknutih sudaca, odvjetnika i sveučilišnih profesora pravnih znanosti bira Hrvatski sabor na način i u postupku određenim zakonom. Većina od ukupnog broja članova Državnoga sudbenog vijeća mora biti iz reda sudaca.

Predsjednici sudova ne mogu biti birani za članove Državnoga sudbenog vijeća.

Članovi Državnoga sudbenog vijeća biraju se na vrijeme od četiri godine, s time da članom Državnoga sudbenog vijeća nitko ne može biti više od dva puta uzastopce.

Predsjednika Državnoga sudbenog vijeća bira tajnim glasovanjem većina članova Državnoga sudbenog vijeća na vrijeme od dvije godine.

Djelokrug i način rada Državnoga sudbenog vijeća uređuje se zakonom.

**2.4.5. Državno odvjetništvo**

Članak 124.

Državno odvjetništvo je samostalno i neovisno pravosudno tijelo ovlašteno i dužno postupati protiv počinitelja kaznenih i drugih kažnjivih djela, poduzimati pravne radnje radi zaštite imovine Republike Hrvatske te podnositi pravna sredstva za zaštitu Ustava i zakona.

Glavnoga državnog odvjetnika Republike Hrvatske imenuje na vrijeme od četiri godine Hrvatski sabor na prijedlog Vlade Republike Hrvatske, uz prethodno mišljenje nadležnog odbora Hrvatskoga sabora.

Prigodom prvog stupanja na državnoodvjetničku dužnost zamjenici državnog odvjetnika će se imenovati na vrijeme od pet godina. Nakon ponovnog imenovanja zamjenik državnog odvjetnika obavlja svoju dužnost stalno.

Zamjenike državnih odvjetnika u skladu s Ustavom i zakonom imenuje, razrješuje i o njihovoj stegovnoj odgovornosti odlučuje Državnoodvjetničko vijeće. Državnoodvjetničko vijeće bira Hrvatski sabor na način i u postupku određenim zakonom. Većina od ukupnog broja članova Državnoodvjetničkog vijeća mora biti iz reda zamjenika državnih odvjetnika.

Čelnici državnih odvjetništava ne mogu biti birani za članove Državnoodvjetničkog vijeća.

Djelokrug, ustrojstvo i način rada Državnoodvjetničkog vijeća uređuje se zakonom.

Ustanovljavanje, ustrojstvo, djelokrug i nadležnost državnog odvjetništva uređuje se zakonom.

**2.5. Ustavni sud Republike Hrvatske**

Članak 125.

Ustavni sud Republike Hrvatske čini trinaest sudaca koje bira Hrvatski sabor, na vrijeme od osam godina iz reda istaknutih pravnika, osobito sudaca, državnih odvjetnika, odvjetnika i sveučilišnih profesora pravnih znanosti.

Postupak kandidiranja sudaca Ustavnog suda i predlaganja za izbor Hrvatskom saboru provodi odbor Hrvatskoga sabora, nadležan za Ustav.

Ustavni sud Republike Hrvatske bira predsjednika suda na vrijeme od četiri godine.

Članak 126.

Suci Ustavnog suda Republike Hrvatske ne mogu obavljati nijednu drugu javnu ni profesionalnu dužnost.

Suci Ustavnog suda Republike Hrvatske imaju imunitet kao i zastupnici u Hrvatskom saboru.

Članak 127.

Sudac Ustavnog suda Republike Hrvatske može biti razriješen dužnosti prije isteka vremena na koje je izabran ako zatraži da bude razriješen, ako bude osuđen na zatvorsku kaznu, ili ako trajno, što utvrđuje sam Sud, izgubi sposobnost da obavlja svoju dužnost.

Članak 128.

Ustavni sud Republike Hrvatske:

– odlučuje o suglasnosti zakona s Ustavom,

– odlučuje o suglasnosti drugih propisa s Ustavom i zakonom,

– može ocjenjivati ustavnost zakona te ustavnost i zakonitost drugih propisa koji su prestali važiti ako od tog prestanka do podnošenja zahtjeva ili prijedloga za pokretanje postupka nije prošlo više od godine dana,

– odlučuje povodom ustavnih tužbi protiv pojedinačnih odluka državnih tijela, tijela jedinica lokalne i područne (regionalne) samouprave te pravnih osoba s javnim ovlastima kad su tim odlukama povrijeđena ljudska prava i temeljne slobode, kao i pravo na lokalnu i područnu (regionalnu) samoupravu zajamčeni Ustavom Republike Hrvatske,

– prati ostvarivanje ustavnosti i zakonitosti te o uočenim pojavama neustavnosti i nezakonitosti izvješćuje Hrvatski sabor,

– rješava sukob nadležnosti između tijela zakonodavne, izvršne i sudbene vlasti,

– odlučuje, u skladu s Ustavom, o odgovornosti Predsjednika Republike,

– nadzire ustavnost programa i djelovanja političkih stranaka i može, u skladu s Ustavom, zabraniti njihov rad,

– nadzire ustavnost i zakonitost izbora i državnog referenduma i rješava izborne sporove koji nisu u djelokrugu sudova,

– obavlja druge poslove određene Ustavom.

Članak 129.

Ako Ustavni sud utvrdi da nadležno tijelo nije donijelo propis za izvršenje odredaba Ustava, zakona i drugih propisa, a bilo je dužno takav propis donijeti, o tome obavještava Vladu, a o propisima koje je bila dužna donijeti Vlada, obavještava Hrvatski sabor.

Članak 130.

Ustavni sud Republike Hrvatske ukinut će zakon ako utvrdi da je neustavan.

Ustavni sud Republike Hrvatske ukinut će ili poništiti drugi propis ako utvrdi da je neustavan ili nezakonit.

U slučajevima iz članka 128. stavka 1. podstavka 3. Ustava, ako Ustavni sud Republike Hrvatske utvrdi da zakon nije bio u skladu s Ustavom ili da drugi propis nije bio u skladu s Ustavom i zakonom, donijet će odluku o utvrđenju neustavnosti ili nezakonitosti.

Članak 131.

Postupak i uvjeti za izbor sudaca Ustavnog suda Republike Hrvatske i prestanak njihove dužnosti, uvjeti i rokovi za pokretanje postupka ocjene ustavnosti i zakonitosti, postupak i pravno djelovanje njegovih odluka, zaštita ljudskih prava i temeljnih sloboda zajamčenih Ustavom i druga pitanja važna za izvršavanje dužnosti i rad Ustavnog suda Republike Hrvatske uređuju se ustavnim zakonom.

Ustavni zakon donosi se po postupku određenom za promjenu Ustava.

Unutarnje ustrojstvo Ustavnog suda Republike Hrvatske uređuje se njegovim poslovnikom.

**2.6. Mjesna, lokalna i područna (regionalna) samouprava**

Članak 132.

Građanima se jamči pravo na lokalnu i područnu (regionalnu) samoupravu.

Pravo na samoupravu ostvaruje se preko lokalnih, odnosno područnih (regionalnih) predstavničkih tijela koja su sastavljena od članova izabranih na slobodnim i tajnim izborima na temelju neposrednog, jednakog i općega biračkog prava.

Građani mogu neposredno sudjelovati u upravljanju lokalnim poslovima, putem zborova, referenduma i drugih oblika neposrednog odlučivanja u skladu sa zakonom i statutom.

Članak 133.

Jedinice lokalne samouprave su općine i gradovi i njihovo područje određuje se na način propisan zakonom. Zakonom se mogu ustanoviti i druge jedinice lokalne samouprave.

Jedinice područne (regionalne) samouprave su županije. Područje županije određuje se na način propisan zakonom.

Zakonom se može glavnom gradu Zagrebu utvrditi položaj županije. Većim gradovima u Republici Hrvatskoj zakonom se mogu dati ovlasti županije.

U naselju ili dijelu naselja mogu se, u skladu sa zakonom, osnivati oblici mjesne samouprave.

Članak 134.

Jedinice lokalne samouprave obavljaju poslove iz lokalnog djelokruga kojima se neposredno ostvaruju potrebe građana, a osobito poslove koji se odnose na uređenje naselja i stanovanja, prostorno i urbanističko planiranje, komunalne djelatnosti, brigu o djeci, socijalnu skrb, primarnu zdravstvenu zaštitu, odgoj i osnovno obrazovanje, kulturu, tjelesnu kulturu i sport, zaštitu potrošača, zaštitu i unapređenje prirodnog okoliša, protupožarnu i civilnu zaštitu.

Jedinice područne (regionalne) samouprave obavljaju poslove od područnog (regionalnog) značenja, a osobito poslove koji se odnose na školstvo, zdravstvo, prostorno i urbanističko planiranje, gospodarski razvoj, promet i prometnu infrastrukturu te planiranje i razvoj mreže obrazovnih, zdravstvenih, socijalnih i kulturnih ustanova.

Poslovi lokalnog i područnog (regionalnog) djelokruga uređuju se zakonom. Prilikom dodjeljivanja tih poslova prednost će imati ona tijela koja su najbliža građanima.

Prilikom određivanja djelokruga jedinica lokalne i područne (regionalne) samouprave mora se voditi računa o širini i prirodi poslova i o zahtjevima učinkovitosti i ekonomičnosti.

Članak 135.

Jedinice lokalne i područne (regionalne) samouprave imaju pravo u okviru zakona, svojim statutima samostalno urediti unutarnje ustrojstvo i djelokrug svojih tijela te ih prilagoditi lokalnim potrebama i mogućnostima.

Članak 136.

U obavljanju poslova iz svojeg djelokruga tijela jedinica lokalne i područne (regionalne) samouprave samostalna su i podliježu samo nadzoru ustavnosti i zakonitosti ovlaštenih državnih tijela.

Članak 137.

Jedinice lokalne i područne (regionalne) samouprave imaju pravo na vlastite prihode kojima slobodno raspolažu u obavljanju poslova iz svojeg djelokruga.

Prihodi jedinica lokalne i područne (regionalne) samouprave moraju biti razmjerni njihovim ovlastima predviđenim Ustavom i zakonom.

Država je dužna pomagati financijski slabije jedinice lokalne samouprave u skladu sa zakonom.

**2.7. Međunarodni odnosi**

**2.7.1. Međunarodni ugovori**

Članak 138.

U skladu s Ustavom, zakonom i pravilima međunarodnog prava, sklapanje međunarodnih ugovora u nadležnosti je, ovisno o naravi i sadržaju međunarodnog ugovora, Hrvatskoga sabora, Predsjednika Republike i Vlade Republike Hrvatske.

Članak 139.

Hrvatski sabor potvrđuje međunarodne ugovore koji traže donošenje ili izmjenu zakona, međunarodne ugovore vojne i političke naravi i međunarodne ugovore koji financijski obvezuju Republiku Hrvatsku.

Međunarodne ugovore kojima se međunarodnoj organizaciji ili savezu daju ovlasti izvedene iz Ustava Republike Hrvatske Hrvatski sabor potvrđuje dvotrećinskom većinom glasova svih zastupnika.

Predsjednik Republike potpisuje isprave o ratifikaciji, pristupu, odobrenju ili prihvatu međunarodnih ugovora koje je Hrvatski sabor potvrdio na temelju stavka 1. i 2. ovoga članka.

Međunarodne ugovore koji ne podliježu potvrđivanju Hrvatskoga sabora sklapa Predsjednik Republike na prijedlog Vlade ili Vlada Republike Hrvatske.

Članak 140.

Međunarodni ugovori koji su sklopljeni i potvrđeni u skladu s Ustavom i objavljeni, a koji su na snazi, čine dio unutarnjega pravnog poretka Republike Hrvatske, a po pravnoj su snazi iznad zakona. Njihove se odredbe mogu mijenjati ili ukidati samo uz uvjete i na način koji su u njima utvrđeni, ili suglasno općim pravilima međunarodnog prava.

**2.7.2. Udruživanje i razdruživanje**

Članak 141.

Pravo da pokrenu postupak udruživanja Republike Hrvatske u saveze s drugim državama ima najmanje jedna trećina zastupnika u Hrvatskom saboru, Predsjednik Republike i Vlada Republike Hrvatske.

Zabranjuje se pokretanje postupka udruživanja Republike Hrvatske u saveze s drugim državama u kojem bi udruživanje dovelo, ili moglo dovesti do obnavljanja jugoslavenskoga državnog zajedništva, odnosno neke balkanske državne sveze u bilo kojem obliku.

O udruživanju Republike Hrvatske prethodno odlučuje Hrvatski sabor dvotrećinskom većinom glasova svih zastupnika.

Odluka o udruživanju Republike Hrvatske donosi se na referendumu većinom glasova ukupnog broja birača u državi.

Referendum se mora održati u roku od 30 dana od dana donošenja odluke Hrvatskoga sabora.

Odredbe ovoga članka o udruživanju odnose se i na uvjete i postupak razdruživanja Republike Hrvatske.

**2.8. Promjena Ustava**

Članak 142.

Pravo da predloži promjenu Ustava Republike Hrvatske ima najmanje jedna petina zastupnika u Hrvatskom saboru, Predsjednik Republike i Vlada Republike Hrvatske.

Članak 143.

Hrvatski sabor odlučuje da li će pristupiti promjeni Ustava većinom glasova svih zastupnika.

Nacrt promjene Ustava Hrvatski sabor utvrđuje većinom glasova svih zastupnika.

Članak 144.

O promjeni Ustava odlučuje Hrvatski sabor dvotrećinskom većinom glasova svih zastupnika.

Članak 145.

Promjenu Ustava proglašava Hrvatski sabor.

**2.9. Završne odredbe**

Članak 146.

Stupanjem na snagu Promjene Ustava Republike Hrvatske (»Narodne novine« br. 28/2001) prestaje s radom Županijski dom Hrvatskoga sabora te prestaje dužnost dosadašnjem predsjedniku i članovima Državnoga sudbenog vijeća i predsjedniku Vrhovnog suda Republike Hrvatske.

Članak 147.

Hrvatski sabor donijet će Ustavni zakon za provedbu Ustava Republike Hrvatske.

**3. ZAKON O POLJOPRIVREDI**

**3.1. Opće odredbe**

Članak 1.

Ovim se Zakonom uređuju ciljevi i mjere poljoprivredne politike, korisnici prava, seljačko gospodarstvo ili obiteljsko poljoprivredno gospodarstvo, institucijska potpora, administrativno praćenje i izvješćivanje u poljoprivredi te upravni i inspekcijski nadzor.

Članak 2.

U smislu ovoga Zakona pojedini izrazi imaju sljedeće značenje:

1. *poljoprivreda* jest gospodarska djelatnost koja obuhvaća bilinogojstvo, stočarstvo i s njima povezane uslužne djelatnosti, sukladno skupinama 01.1, 01.2, 01.3 i 01.4 Nacionalne klasifikacije djelatnosti,

2. *poljoprivredni proizvodi* jesu proizvodi bilinogojstva, stočarstva i ribarstva te proizvodi prvog stupnja njihove prerade. Popis poljoprivrednih proizvoda naveden je u Dodatku I. i sastavni je dio ovoga Zakona,

3. *poljoprivredno gospodarstvo* jest proizvodno-gospodarska jedinica koja se bavi poljoprivredom, a djeluje kao trgovačko društvo, obrt ili zadruga ako je registrirano za obavljanje poljoprivredne djelatnosti te kao seljačko gospodarstvo ili obiteljsko poljoprivredno gospodarstvo,

4. s*eljačko gospodarstvo ili obiteljsko poljoprivredno gospodarstvo* jest samostalna gospodarska i socijalna jedinica temeljena na vlasništvu i/ili uporabi proizvodnih resursa i upravljanju obitelji u obavljanju poljoprivredne djelatnosti,

5. *poljoprivrednik* je fizička osoba na poljoprivrednom gospodarstvu koja se bavi poljoprivredom te posjeduje znanja i vještine o poljoprivredi.

**3.2. Ciljevi i mjere poljoprivredne politike i korisnici prava**

Članak 3.

Ciljevi poljoprivredne politike jesu:

1. prehrambena sigurnost stanovništva koja se podmiruje u što većoj mjeri domaćim konkurentnim poljoprivrednim proizvodima,

2. promicanje učinkovitosti proizvodnje i tržništva u poljoprivredi radi jačanja konkurentnosti na domaćem i svjetskom tržištu,

3. omogućavanje primjerenoga životnog standarda i pridonošenje stabilnosti poljoprivrednog dohotka,

4. omogućavanje pristupa potrošačima odgovarajućoj i stabilnoj ponudi hrane sukladno njihovim zahtjevima, poglavito glede cijene i kakvoće hrane te sigurnosti prehrane,

5. čuvanje prirodnih resursa promicanjem održive, poglavito ekološke poljoprivrede i

6. očuvanje i napredak seoskih područja i ruralnih vrijednosti.

Članak 4.

(1) Mjere poljoprivredne politike državne su ekonomske mjere kojima se ostvaruju ciljevi poljoprivredne politike iz članka 3. ovoga Zakona.

(2) S obzirom na područje djelovanja mjere poljoprivredne politike dijele se na:

1. mjere tržišno-cjenovne politike,

2. mjere strukturne politike i

3. mjere zemljišne politike.

(3) Mjere poljoprivredne politike moraju biti međusobno sukladne te se provode prema načelima neutralnosti i ravnopravnosti.

(4) Mjere poljoprivredne politike financiraju se iz državnog proračuna Republike Hrvatske (u daljnjem tekstu: Proračun) i drugih izvora.

Članak 5.

(1) Poljoprivredna politika provodi se prema Nacionalnom programu za poljoprivredu i seoska područja (u daljnjem tekstu: Nacionalni program).

(2) Nacionalni program sadrži kratkoročne i srednjoročne ciljeve, mjere, vremenski slijed i rokove ostvarenja tih ciljeva, očekivane učinke te iznose i izvore novčanih sredstava za provođenje mjera poljoprivredne politike.

(3) Nacionalni program izrađuje Ministarstvo poljoprivrede i šumarstva (u daljnjem tekstu: Ministarstvo), a na prijedlog Vlade Republike Hrvatske (u daljnjem tekstu: Vlada) donosi ga Hrvatski sabor (u daljnjem tekstu: Sabor) za razdoblje od najviše pet godina.

Članak 6.

(1) Korisnici novčanih sredstava i drugih oblika potpore u poljoprivredi (u daljnjem tekstu: korisnici prava) mogu biti pravne osobe sa sjedištem u Republici Hrvatskoj i fizičke osobe državljani Republike Hrvatske s prebivalištem u Republici Hrvatskoj, koje ispunjavaju uvjete koje propisuje ministar poljoprivrede i šumarstva (u daljnjem tekstu: ministar) posebnim propisima, sukladno Nacionalnom programu.

(2) Korisnici prava ostvaruju novčana sredstva na temelju podnijetog zahtjeva.

(3) Korisnik prava dužan je dobivena novčana sredstva namjenski koristiti.

(4) Korisnik prava dužan je vratiti novčana sredstva dobivena na temelju netočnih podataka i/ili ako dobivena sredstva nenamjenski utroši, a zajedno sa zateznim kamatama u visini koja je zakonom propisana u roku od 30 dana od dana konačnosti rješenja kojim poljoprivredni inspektor naređuje korisniku prava povrat sredstava.

(5) U slučaju iz stavka 4. ovoga članka, korisnik prava može podnijeti novi zahtjev za stjecanje prava iz stavka 1. ovoga članka po proteku dvije godine računajući od dana povrata novčanih sredstava uključivo zakonske zatezne kamate u cijelosti, a na temelju rješenja kojim je poljoprivredni inspektor naredio korisniku prava povrat sredstava.

(6) Korisnici prava moraju čuvati dokumentaciju na temelju koje su ostvarili novčana sredstva četiri godine od dana dobivanja sredstava.

(7) Ministarstvo vodi evidenciju korisnika prava.

**3.2.1. Mjere tržišno-cjenovne politike**

Članak 7.

(1) Tržišno-cjenovnom politikom utječe se na stabilnost domaćeg tržišta poljoprivrednih proizvoda, uz istodobno jačanje konkurentnosti hrvatske poljoprivrede, i na provedbu obveza sukladno međunarodnim trgovinskim sporazumima.

(2) Tržišno-cjenovnu politiku čine sljedeće skupine mjera:

1. propisane cijene,

2. novčani poticaji i naknade,

3. intervencije na domaćem tržištu,

4. mjere poticanja prodaje i potrošnje,

5. mjere uravnoteženja ponude i

6. trgovinske mjere.

Članak 8.

Za pojedine skupine poljoprivrednih proizvoda Vlada, na prijedlog ministra, uz mišljenje ministra gospodarstva a u skladu s Nacionalnim programom, propisuje uredbom tržne redove kojima se uređuje tržište tih skupina proizvoda primjenom odnosnih mjera tržišno-cjenovne politike. Tržnim redovima utječe se na ponudu i potražnju pojedinih skupina poljoprivrednih i prehrambenih proizvoda.

Članak 9.

(1) Propisane cijene sukladno ovom Zakonu jesu ciljne, zajamčene i minimalne cijene.

(2) Ciljne cijene omogućuju primjerenu razinu dohotka za pojedine poljoprivredne proizvode. Ciljne cijene propisuje Vlada na prijedlog ministra.

(3) Zajamčene cijene omogućuju, uz primjereni obujam proizvodnje, minimalnu razinu dohotka za pojedine poljoprivredne proizvode. Po zajamčenim cijenama Republika Hrvatska, sukladno tržnim redovima iz članka 8. ovoga Zakona, otkupljuje pojedine poljoprivredne proizvode. Zajamčene cijene propisuje Vlada na prijedlog ministra, uz suglasnost ministra gospodarstva.

(4) Minimalne cijene jesu cijene po kojima je prerađivač, koji ostvaruje potporu u sklopu tržnog reda iz članka 8. ovoga Zakona, obvezatan otkupiti poljoprivredne proizvode od poljoprivrednog gospodarstva. Minimalne cijene propisuje Vlada na prijedlog ministra.

(5) Propisane cijene iz stavka 1. ovoga članka određuju se u skladu s Nacionalnim programom.

Članak 10.

(1) Novčani poticaji i naknade u poljoprivredi novčana su sredstva Proračuna koja imaju za cilj poticanje poljoprivredne proizvodnje.

(2) Novčani poticaji i naknade u poljoprivredi uređuju se posebnim zakonom.

(3) Novčani poticaji i naknade uređuju se za razdoblje od najviše pet godina, sukladno Nacionalnom programu i mjerama potpore određenim u Obvezujućem rasporedu Republike Hrvatske prema Svjetskoj trgovinskoj organizaciji.

Članak 11.

(1) Mjere intervencije na domaćem tržištu provode se iznimno radi sprečavanja većih poremećaja u ponudi i potražnji na domaćem tržištu te stabiliziranja cijena poljoprivrednih proizvoda.

(2) Vlada na prijedlog ministra uz mišljenje ministra gospodarstva može u skladu s tržnim redovima iz članka 8. ovoga Zakona uvesti sljedeće mjere stabilizacije tržišta poljoprivrednih proizvoda:

1. intervencijsku kupovinu i prodaju,

2. povlačenje poljoprivrednih proizvoda s domaćeg tržišta i

3. potporu skladištenju poljoprivrednih proizvoda.

Članak 12.

(1) Mjere poticanja prodaje i potrošnje poljoprivrednih proizvoda donose se radi jačanja konkurentnosti hrvatske poljoprivrede i poticanja domaće potrošnje poljoprivrednih proizvoda.

(2) Vlada na prijedlog ministra može radi poticanja prodaje i potrošnje poljoprivrednih proizvoda uvesti sljedeće mjere:

1. promicanje utrživanja i poboljšanja kakvoće,

2. potpore pripremi proizvoda za tržište i

3. potpore potrošnji.

Članak 13.

(1) Mjere uravnoteženja ponude poljoprivrednih proizvoda su mjere kojima se utječe na obujam poljoprivredne proizvodnje.

(2) Vlada može prema tržnim redovima propisati obujam proizvodnje pojedinih poljoprivrednih proizvoda namijenjenih tržištu (u daljnjem tekstu: proizvodne kvote).

(3) U slučaju prekoračenja proizvodnih kvota, Vlada može propisati poljoprivrednim gospodarstvima posebne pristojbe sukladno tržnim redovima iz članka 8. ovoga Zakona.

(4) Sredstva s naslova pristojbi iz prethodnog stavka prihod su Proračuna.

Članak 14.

(1) Trgovinske mjere provode se radi uravnoteženja tržišta poljoprivrednih proizvoda.

(2) Trgovinske mjere u smislu ovoga Zakona jesu carine i carinske kvote koje se utvrđuju u skladu s obvezama preuzetim u okviru Svjetske trgovinske organizacije i drugih međunarodnih sporazuma koje je sklopila Republika Hrvatska.

(3) Vlada uvodi i zaštitne mjere pri uvozu i izvozu poljoprivrednih proizvoda u skladu s međunarodno prihvaćenim obvezama Republike Hrvatske.

**3.2.2. Mjere strukturne politike**

Članak 15.

(1) Mjere strukturne politike čini skup mjera kojima se potiče gospodarska učinkovitost poljoprivredne proizvodnje radi osiguranja stabilnog dohotka i primjerenog životnog standarda poljoprivrednika na seoskom području te skladan razvitak poljoprivrednih regija i seoskih područja.

(2) Mjere strukturne politike su potpore:

1. područjima s težim uvjetima gospodarenja u poljoprivredi,

2. razvitku poljoprivrede koja skrbi o prirodnom okolišu i očuvanju biološke raznovrsnosti,

3. investicijama u poljoprivredna gospodarstva,

4. stručnom osposobljavanju za rad u poljoprivredi,

5. ulasku mladih u poljoprivredu i ranijem umirovljenju poljoprivrednika,

6. regionalnom razvitku poljoprivrede i

7. dopunskim aktivnostima na poljoprivrednim gospodarstvima.

Članak 16.

(1) Potpora područjima s težim uvjetima gospodarenja u poljoprivredi odnosi se na:

1. brdsko-planinska područja,

2. otoke i poluotok Pelješac,

3. područja nepovoljnih hidroloških i pedoloških obilježja i

4. područja od posebne državne skrbi.

(2) Područja iz stavka 1. točke 1., 2. i 4. ovoga članka uređuju se posebnim zakonima.

(3) Propis kojim se utvrđuju područja iz stavka 1. točke 3. ovoga članka donosi Vlada na prijedlog ministra.

(4) Propis kojim se utvrđuju iznosi potpora za područja iz stavka 1. ovoga članka donosi Vlada na prijedlog ministra.

Članak 17.

Potpore za razvitak poljoprivrede koja skrbi o prirodnom okolišu i biološkoj raznovrsnosti namijenjene su:

1. poticanju takve tehnologije poljoprivredne proizvodnje koja skrbi o zaštiti prirodnih resursa, kao što je poljoprivredno zemljište i voda, te općenito o prirodnom okolišu,

2. očuvanju za okoliš ugroženih područja i sprečavanju neplanskih, neobrađenih i neodržavanih poljoprivrednih površina poljoprivrednih gospodarstva i

3. očuvanju poljoprivredne biološke raznovrsnosti ekoloških sustava.

Članak 18.

Potpore investicijama u poljoprivredna gospodarstva namijenjene su:

1. snižavanju proizvodnih troškova,

2. poboljšanju kakvoće poljoprivrednih proizvoda i uvođenju proizvoda s oznakom kakvoće, podrijetla te ekološkog proizvoda,

3. poboljšanju higijenskih uvjeta i standarda držanja stoke,

4. poticanju dopunskih djelatnosti na poljoprivrednim gospodarstvima,

5. očuvanju i poboljšanju okoliša i ekoloških standarda.

Članak 19.

Potpore stručnom osposobljavanju za rad u poljoprivredi namijenjene su stručnom osposobljavanju poljoprivrednika izvan redovitog obrazovanja radi ekonomski učinkovitijeg gospodarenja poljoprivrednih gospodarstava i proizvodnog preusmjeravanja.

Članak 20.

Potpore ulasku mladih u poljoprivredu i ranijem umirovljenju poljoprivrednika provode se radi poboljšanja dobne i obrazovne strukture poljoprivrednika na seljačkim gospodarstvima ili obiteljskim poljoprivrednim gospodarstvima.

Članak 21.

(1) Potpora regionalnom razvitku poljoprivrede usmjerena je poticanju proizvodnje poljoprivrednih proizvoda u odnosnoj hrvatskoj regiji za koje postoji razmjerna proizvodna konkurentnost.

(2) Propis kojim se određuju kriteriji za ustanovljenje poljoprivrednih regija u Republici Hrvatskoj, s iskazom poljoprivrednih proizvoda koji imaju proizvodnu konkurentnost u pojedinoj regiji, donosi Vlada.

Članak 22.

Potpora dopunskim aktivnostima na poljoprivrednim gospodarstvima usmjerena je na poticanje seoskog turizma i eko-seoskog turizma, preradu primarnih poljoprivrednih proizvoda u proizvode veće dodane vrijednosti, izravnu prodaju poljoprivrednih proizvoda i drugih aktivnosti kojima se može ostvariti dodatni dohodak na poljoprivrednom gospodarstvu.

Članak 23.

Mjere strukturne politike provode se neizravnom i izravnom potporom dohotku poljoprivrednih gospodarstava.

Članak 24.

Neizravna potpora u smislu članka 23. ovoga Zakona označuje djelomično ili potpuno pokriće troškova za provedbu mjera strukturne politike iz članka 15. stavka 2. ovoga Zakona.

Članak 25.

(1) Izravna potpora u smislu članka 23. ovoga Zakona označuje izravan prijenos sredstava Proračuna poljoprivrednim gospodarstvima.

(2) Potpora iz stavka 1. ovoga članka potpuna je ili djelomična novčana naknada za ukinuće i/ili smanjenje drugih potpora koje poljoprivredna gospodarstva ostvaruju u sklopu mjera tržišno-cjenovne politike i/ili kada poljoprivredno gospodarstvo ne ostvaruje uvjete za dobivanje potpore na temelju članka 7. stavka 2. ovoga Zakona.

Članak 26.

Propis kojim se određuju kriteriji i iznosi potpora mjerama strukturne politike iz članka 17., 18., 19., 20., 22. i 25., donosi Vlada na prijedlog ministra.

Članak 27.

(1) Jedinice područne (regionalne) i lokalne samouprave mogu propisati dodatne mjere strukturne politike za odnosno područje, a sukladno provedbenom dijelu Nacionalnog programa.

(2) Novčane potpore iz stavka 1. ovoga članka osiguravaju se u proračunu jedinica područne i lokalne samouprave.

**3.2.3. Mjere zemljišne politike**

Članak 28.

(1) Mjere zemljišne politike su skup mjera kojima se utječe na racionalno gospodarenje poljoprivrednim zemljištem kao dobrom od interesa za Republiku Hrvatsku sukladno važećim propisima, uz sustavnu i učinkovitu zaštitu okoliša.

(2) Mjere zemljišne politike jesu:

1. dodjela prava korištenja i prodaja poljoprivrednog zemljišta u vlasništvu države,

2. unapređivanje gospodarenja poljoprivrednim zemljištem i

3. zaštita poljoprivrednog zemljišta od onečišćenja.

Članak 29.

Dodjela prava korištenja i prodaja poljoprivrednog zemljišta u vlasništvu države obuhvaća davanje koncesija za korištenje, davanje u zakup i prodaju poljoprivrednog zemljišta poljoprivrednim gospodarstvima, radi obavljanja poljoprivredne djelatnosti.

Članak 30.

(1) Unapređivanje gospodarenja poljoprivrednim zemljištem obuhvaća radnje oko grupiranja zemljišta poljoprivrednih gospodarstava u veće i pravilnije čestice te izgradnju prateće infrastrukture što vodi učinkovitijoj poljoprivrednoj proizvodnji.

(2) Pod infrastrukturom iz stavka 1. ovoga članka podrazumijeva se izgradnja prometnica te hidrotehnički, hidromelioracijski i agromelioracijski zahvati oko uređenja tla.

(3) Program aktivnosti potrebnih za unapređenje gospodarenja poljoprivrednim zemljištem iz stavka 1. ovoga članka na prijedlog ministra, ministra pravosuđa, uprave i lokalne samouprave i ravnatelja Državne geodetske uprave donosi Vlada.

Članak 31.

Zaštita poljoprivrednog zemljišta od onečišćenja obuhvaća registriranje, sprečavanje i saniranje oštećenja poljoprivrednih tala nastalih onečišćenjem, radi omogućavanja proizvodnje zdravstveno ispravne hrane i zaštite okoliša.

**3.3. Seljačko gospodarstvo ili obiteljsko poljoprivredno gospodarstvo**

Članak 32.

(1) Seljačko gospodarstvo ili obiteljsko poljoprivredno gospodarstvo definirano člankom 2. ovoga Zakona osnovni je oblik proizvodnog organiziranja u poljoprivredi.

(2) Seljačka gospodarstva ili obiteljska poljoprivredna gospodarstva razvrstavaju se u ciljne skupine - korisnike mjera poljoprivredne politike prema sljedećim kriterijima:

1. korištena poljoprivredna površina,

2. radna aktivnost u poljoprivredi,

3. vrsta poljoprivredne proizvodnje,

4. vrijednost prodaje poljoprivrednih proizvoda i

5. dohodak gospodarstva.

(3) Detaljniju razradu kriterija iz stavka 2. ovoga članka i klasifikaciju seljačkih gospodarstava ili obiteljskih poljoprivrednih gospodarstava donosi ministar posebnim propisom.

**3.4. Institucijska potpora**

Članak 33.

(1) Institucijska potpora obuhvaća djelovanje tijela državne uprave, jedinica područne (regionalne) i lokalne samouprave, ustanova, te različitih oblika stručnog i interesnog povezivanja poljoprivrednih gospodarstava u području poljoprivrede.

(2) Ustanove za pružanje usluga u poljoprivredi ovlaštene su pravne osobe koje na temelju zakona imaju javne ovlasti te obavljaju stručne i upravne poslove koji se odnose na poljoprivredno-savjetodavnu službu, uzgojno-selekcijski i reprodukcijski rad u stočarstvu, sjemenarstvo i rasadničarstvo, zaštitu bilja, zaštitu zdravlja i dobrobiti domaćih životinja, vinogradarstvo i vinarstvo, voćarstvo, povrćarstvo, poljoprivredno zemljište i drugo.

(3) Ustanove iz stavka 1. ovoga članka osniva Vlada uredbom.

Članak 34.

(1) Poljoprivredna savjetodavna djelatnost obavlja se kao javna i privatna poljoprivredna savjetodavna služba.

(2) Javnu poljoprivrednu savjetodavnu službu obavlja Hrvatski zavod za poljoprivrednu savjetodavnu službu (u daljnjem tekstu: Zavod).

(3) Privatnu poljoprivredno-savjetodavnu službu mogu obavljati fizičke i pravne osobe koje su registrirane za obavljanje takve djelatnosti i koje udovoljavaju uvjetima koje propisuje ministar.

(4) Temeljna zadaća poljoprivredno-savjetodavne službe jest tehnološko-tehničko unapređenje seljačkih gospodarstava ili obiteljskih poljoprivrednih gospodarstava radi povećanja dobiti od poljoprivredne djelatnosti i dopunskih djelatnosti na gospodarstvima.

(5) Poljoprivredna savjetodavna djelatnost obuhvaća:

1. davanje stručnih poljoprivrednih savjeta za konvencionalnu i ekološku proizvodnju,

2. prikaz novih tehnologija i tehnika,

3. primjenu znanstvenih dostignuća,

4. izradu programa gospodarskog korištenja zemljišta,

5. osposobljavanje za vođenje knjigovodstva i izradu kalkulacija proizvodnje na seljačkim gospodarstvima ili obiteljskim poljoprivrednim gospodarstvima,

6. očuvanje ekološke ravnoteže,

7. unapređenje seoskog turizma i dopunskih djelatnosti na gospodarstvu,

8. pomoć u osnivanju različitih oblika udruživanja poljoprivrednika,

9. usmjeravanje u razvoju sela i cjelovitog ruralnog područja i drugo.

Članak 35.

(1) Za utvrđivanje politike i uvjeta financiranja razvojnih i primijenjenih istraživanja u poljoprivredi, Ministarstvo utemeljuje Vijeće za istraživanja u poljoprivredi i seoskom području.

(2) Vijeće za istraživanja u poljoprivredi i seoskom području čine predstavnici:

1. Ministarstva (2 člana, jedan član je predsjednik),

2. Ministarstva znanosti i tehnologije (1 član),

3. ustanova za pružanje usluga u poljoprivredi (2 člana),

4. prerađivačke industrije (1 član),

5. poljoprivrednih gospodarstava (9 članova),

6. visokih učilišta i znanstvenih instituta (4 člana).

(3) Ministar donosi rješenje kojim se imenuje Vijeće za istraživanja u poljoprivredi i seoskom području, za razdoblje od 3 godine.

(4) Članovi Vijeća za istraživanja u poljoprivredi i seoskom području moraju imati visoku stručnu spremu osim članova pod točkom 5. stavka 2. ovoga članka za koje taj uvjet nije prijeko potreban.

(5) Članovima Vijeća za istraživanja u poljoprivredi i seoskom području pripada naknada za rad, a visinu naknade određuje ministar.

(6) Novčana sredstva za rad Vijeća za istraživanja u poljoprivredi i seoskom području osiguravaju se iz Proračuna, a sredstva za financiranje razvojnih i primijenjenih istraživanja u poljoprivredi osiguravaju se u Proračunu, iz inozemnih novčanih izvora, darovnica i naknada od korisnika rezultata istraživanja u poljoprivredi.

(7) Vijeće za istraživanja u poljoprivredi i seoskom području radi i djeluje na osnovi donesenog Poslovnika o radu.

Članak 36.

Radi promicanja, zaštite i zastupanja interesa poljoprivrednih gospodarstava i ribara utemeljit će se Hrvatska poljoprivredna komora posebnim zakonom.

Članak 37.

(1) Poljoprivredni informacijski centar jest informacijski sustav Ministarstva koji obavlja:

1. prikupljanje i uporabu podataka i informacija i propisanih evidencija iz djelokruga tijela državne uprave, jedinica područne (regionalne) i lokalne samouprave, ustanova i slično od važnosti za poljoprivredu,

2. prikupljanje, obradu podataka i informacija za potrebe izvješćivanja o poljoprivredi, koje ustanovljuje ministar odnosno nositelji poljoprivredne politike,

3. prikupljanje i objavljivanje općih podataka i svih vrsta informacija o poljoprivredi za javnu uporabu i

4. razmjenu podataka i informacija s nadležnim inozemnim ustanovama i službama u poljoprivredi.

(2) Poslovi Poljoprivrednoga informacijskog centra iz stavka 1. ovoga članka ne odnose se na poslove iz djelokruga Državnog zavoda za statistiku.

Članak 38.

(1) Operativna provedba mjera tržišne i strukturne potpore u poljoprivredi u nadležnosti je Ravnateljstva za tržišnu i strukturnu potporu u poljoprivredi (u daljnjem tekstu: Ravnateljstvo), kao ustrojstvene jedinice Ministarstva.

(2) Ravnateljstvo obavlja sljedeće poslove:

1. provodi mjere tržišno-cjenovne politike,

2. provodi mjere strukturne politike,

3. provodi programe međunarodne potpore razvitka sektora,

4. priprema stručne podloge i analize,

5. vodi evidenciju o aktivnostima operativne provedbe mjera tržišno-cjenovne i strukturne politike i dostavlja ih u Poljoprivredni informacijski centar iz članka 37. ovoga Zakona,

6. uspostavlja i provodi integrirani administrativni i kontrolni sustav.

Članak 39.

(1) Vlada osniva Nacionalno vijeće za poljoprivredu i seoska područja, kao stručno i savjetodavno tijelo Vlade.

(2) Nacionalno vijeće za poljoprivredu i seoska područja ima sljedeće zadaće:

1. prati izradbu i provedbu Nacionalnog programa,

2. prati izradbu i ocjenjuje godišnje izvješće o stanju u poljoprivredi,

3. daje mišljenje na prijedloge domaćih propisa i međunarodnih sporazuma iz područja poljoprivrede.

(3) Nacionalno vijeće za poljoprivredu i seoska područja čine predstavnici iz:

1. Hrvatske poljoprivredne komore (3 člana),

2. Hrvatskoga zadružnog saveza (1 član),

3. Udruženja poljoprivrednika (2 člana),

4. Visokih učilišta, veleučilišta i znanstvenih instituta koji se bave poljoprivredom, selom i seoskim područjem (4 člana),

5. Hrvatske gospodarske komore (1 član).

(4) Najmanje jedan član Nacionalnog vijeća je stručnjak iz područja ekološke poljoprivrede.

(5) Članove Nacionalnog vijeća za poljoprivredu i seoska područja na prijedlog odnosnih članica iz stavka 3. ovoga članka imenuje Vlada. Mandat članova Nacionalnog vijeća za poljoprivredu i seoska područja jest 5 godina.

(6) Sredstva potrebna za rad Nacionalnog vijeća za poljoprivredu i seoska područja osiguravaju se u Proračunu.

**3.5. Praćenje i izvješćivanje u poljoprivredi**

Članak 40.

(1) Ministarstvo odnosno ustanove iz članka 33. ovoga Zakona ustanovljuju i vode sljedeće upisnike i evidencije:

1. Upisnik seljačkih gospodarstava ili obiteljskih poljoprivrednih gospodarstava,

2. Upisnik trgovačkih društava, zadruga i obrtnika u poljoprivredi,

3. Upisnik trajnih nasada (voćnjaci, vinogradi, maslinici i drugo),

4. Upisnik proizvođača povrća,

5. Upisnik uzgajivača životinja,

6. Evidenciju o novčanim potporama u poljoprivredi,

7. Evidenciju uporabe poljoprivrednog zemljišta,

8. Evidenciju područja s težim uvjetima gospodarenja u poljoprivredi i

9. Pedološku kartu.

(2) Upisnici navedeni pod točkom 1. i 2. stavka 1. ovoga članka ne odnose se na statističke registre koje ustrojava i vodi Državni zavod za statistiku.

(3) Osim navedenih upisnika i evidencija iz stavka 2. ovoga članka, Ministarstvo odnosno ustanove iz stavka 1. ovoga članka mogu ustanoviti i voditi druge upisnike i evidencije ako je to predviđeno ovim Zakonom ili drugim zakonima.

(4) Osnovica za vođenje upisnika i evidencija te njihovih povezivanja jest matični identifikacijski broj, koji je obvezan za sve upisnike i evidencije iz stavka 1. ovoga članka.

(5) Upis u upisnike i evidencije obavlja se na osnovi posebnih propisa ministra.

Članak 41.

(1) Ministarstvo ustrojava Sustav poljoprivrednih knjigovodstvenih podataka (u daljnjem tekstu: Poljoprivredno knjigovodstvo) za potrebe praćenja promjena i razine poljoprivrednog dohotka poljoprivrednog gospodarstva, ocjene gospodarske učinkovitosti poljoprivredne proizvodnje i analize mjera poljoprivredne politike.

(2) Ministarstvo je odgovorno za organizaciju i stručnu provedbu Poljoprivrednog knjigovodstva. U organizaciji i provedbi mogu sudjelovati poljoprivredne obrazovne, znanstvene i stručne institucije, upravna tijela te druge organizacije i ustanove koje odredi Ministarstvo.

(3) Vrstu, opseg i način prikupljanja knjigovodstvenih podataka propisuje ministar.

(4) Novčana sredstva za ustroj i vođenje Poljoprivrednog knjigovodstva osiguravaju se u Proračunu.

Članak 42.

(1) Radi sustavnog praćenja stanja i promjena socio-ekonomskih i regionalnih obilježja seljačkih gospodarstava ili obiteljskih poljoprivrednih gospodarstava i seoskih područja, Ministarstvo, odnosno od njega ovlaštena pravna osoba provodi svake godine Anketu seljačkih gospodarstava ili obiteljskih poljoprivrednih gospodarstva (u daljnjem tekstu: Anketa).

(2) Vrstu, opseg i metodologiju prikupljanja podataka iz stavka 1. ovoga članka propisuje ministar po prethodno pribavljenom mišljenju Državnog zavoda za statistiku.

(3) Novčana sredstva za ustroj, vođenje i provedbu Ankete osiguravaju se u Proračunu.

Članak 43.

(1) Godišnje izvješće o stanju poljoprivrede u prethodnoj kalendarskoj godini (u daljnjem tekstu: Zeleno izvješće) izrađuje Ministarstvo i dostavlja ga Vladi na utvrđivanje najkasnije do 15. svibnja tekuće godine, a Vlada ga dostavlja na prihvaćanje Saboru najkasnije do 30. lipnja tekuće godine.

(2) Zeleno izvješće sadrži ocjenu stanja i gospodarskog položaja poljoprivrede te prijedlog i način provedbe mjera poljoprivredne politike za sljedeće razdoblje.

(3) Zeleno izvješće temelji se na redovitom praćenju i agroekonomskim stručnim podlogama, a izrađuje ga Ministarstvo, odnosno od njega ovlaštena pravna osoba sukladno propisima koje donosi ministar.

(4) Zeleno izvješće javno je i objavljuje se u »Narodnim novinama«.

**3.6. Upravni i inspekcijski nadzor**

Članak 44.

(1) Upravni nadzor nad provedbom ovoga Zakona i propisa donesenih na temelju njega obavlja Ministarstvo.

(2) Inspekcijski nadzor u provođenju ovoga Zakona i propisa donesenih na temelju njega u prvom stupnju obavljaju županijski uredi, odnosno ured Grada Zagreba, nadležni za poslove poljoprivredne inspekcije (u daljnjem tekstu: županijska poljoprivredna inspekcija), odnosno Ministarstvo kad je to ovim Zakonom određeno, a u drugom stupnju Ministarstvo (u daljnjem tekstu: poljoprivredna inspekcija u Ministarstvu).

(3) Poslove inspekcijskog nadzora iz nadležnosti županijske poljoprivredne inspekcije i poljoprivredne inspekcije u Ministarstvu provode poljoprivredni inspektori.

(4) Inspekcijski nadzor nad propisanim cijenama iz članka 9. ovoga Zakona i intervencijskom kupovinom i prodajom iz članka 11. stavka 2. točke 1. ovoga Zakona provode gospodarski inspektori Državnog inspektorata.

Članak 45.

(1) Poslove poljoprivrednog inspektora može obavljati diplomirani inženjer poljoprivrede, s položenim državnim stručnim ispitom za poljoprivrednog inspektora i s najmanje pet godina radnog iskustva u struci.

(2) Program posebnog dijela državnoga stručnog ispita iz stavka 1. ovoga članka propisuje ministar.

Članak 46.

(1) Poljoprivredni inspektor ima službenu iskaznicu i znak kojim dokazuje službeno svojstvo, identitet i ovlasti.

(2) Obrazac iskaznice i izgled znaka te način izdavanja i vođenja evidencije o službenim iskaznicama i znakovima propisuje ministar.

Članak 47.

Županijska poljoprivredna inspekcija obavlja sljedeće poslove:

1. pregledava poljoprivredno zemljište, nasade, stoku, poslovne i proizvodne prostore, objekte, uređaje, robu i poslovnu dokumentaciju fizičkih i pravnih osoba koje se bave poljoprivrednom proizvodnjom, a u svezi s provedbom mjera poljoprivredne politike,

2. provodi uvid u isprave korisnika prava koje se odnose na ostvarivanje prava,

3. provjerava udovoljava li korisnik prava uvjetima za ostvarivanje toga prava,

4. utvrđuje nezakonito dobivanje ili nenamjensku uporabu sredstava,

5. naređuje korisniku prava povrat sredstava u slučaju nezakonitog dobivanja sredstava ili nenamjenske uporabe sredstava,

6. izvješćuje nadležna tijela državne uprave o uočenim nepravilnostima i traži provođenje određenog postupka ako sama nije ovlaštena izravno postupiti,

7. prikuplja podatke i obavijesti od odgovornih osoba, svjedoka, vještaka i drugih osoba kad je to potrebno za obavljanje njihovih poslova,

8. podnosi zahtjev za pokretanje prekršajnog postupka zbog povrede odredaba ovoga Zakona i propisa donesenih na temelju njega.

Članak 48.

Poljoprivredna inspekcija u Ministarstvu obavlja sljedeće poslove:

1. usmjerava, koordinira i nadzire rad županijske poljoprivredne inspekcije,

2. rješava o žalbama protiv rješenja županijske poljoprivredne inspekcije,

3. izvješćuje nadležna tijela državne uprave o uočenim nepravilnostima i traži provođenje određenog postupka ako sama nije ovlaštena izravno postupiti,

4. prikuplja podatke i obavijesti od odgovornih osoba, svjedoka, vještaka i drugih osoba kad je to potrebno za obavljanje poslova,

5. podnosi zahtjev za pokretanje prekršajnog postupka zbog povrede odredaba ovoga Zakona i propisa donesenih na temelju njega,

6. nadzire i ostalo propisano ovim Zakonom i propisima donesenim na temelju njega.

Članak 49.

(1) Pravne i fizičke osobe koje podliježu nadzoru poljoprivrednog inspektora dužne su mu omogućiti obavljanje nadzora, pružiti potrebne podatke i obavijesti te osigurati uvjete za nesmetani rad.

(2) Pravne i fizičke osobe iz stavka 1. ovoga članka dužne su na zahtjev poljoprivrednog inspektora u određenom roku dostaviti ili pripremiti podatke i materijale koji su mu potrebni za obavljanje poslova inspekcijskog nadzora.

(3) Rok iz stavka 2. ovoga članka mora biti primjeren vrsti zahtjeva.

Članak 50.

(1) Poljoprivredni inspektor u provedbi inspekcijskog nadzora vodi postupak, sastavlja zapisnik i donosi rješenje kad je za to ovlašten ovim Zakonom i propisima donijetim na temelju njega.

(2) Na postupak poljoprivrednog inspektora primjenjuju se odredbe Zakona o općem upravnom postupku, ako ovim Zakonom nije drukčije određeno.

Članak 51.

(1) Ako poljoprivredni inspektor u postupku inspekcijskog nadzora utvrdi da je povrijeđen ovaj Zakon ili propisi doneseni na temelju njega, naredit će rješenjem da se utvrđene nepravilnosti, odnosno nedostaci uklone u određenom roku.

(2) Poljoprivredni inspektor donijet će rješenje iz stavka 1. ovoga članka bez odgađanja, a najkasnije u roku od 15 dana od dana završetka nadzora.

Članak 52.

(1) U obavljanju inspekcijskog nadzora poljoprivredni inspektor može privremeno oduzeti, do donošenja rješenja o izvršenom prekršaju ili presude o kaznenom djelu, dokumentaciju i predmete koji u prekršajnom ili sudskom postupku mogu poslužiti kao dokaz.

(2) O privremenom oduzimanju dokumentacije ili predmeta iz stavka 1. ovoga članka izdaje se potvrda.

Članak 53.

(1) Protiv rješenja županijske poljoprivredne inspekcije može se izjaviti žalba Ministarstvu u roku od 15 dana od dostave rješenja.

(2) Protiv rješenja Ministarstva donesenog u prvom stupnju nije dopuštena žalba nego se može pokrenuti upravni spor.

(3) Žalba izjavljena protiv rješenja ne zadržava izvršenje rješenja.

Članak 54.

Zaključak o izvršenju poljoprivredni inspektor dužan je donijeti bez odgađanja, a najkasnije u roku od 8 dana od dana kad je rješenje postalo izvršno.

**3.7. Kaznene odredbe**

Članak 55.

(1) Novčanom kaznom od 40.000,00 do 80.000,00 kuna kaznit će se za prekršaj pravna ili fizička osoba korisnik prava ako:

1. u namjeri da ostvari novčana sredstva i druge oblike potpore prema odredbama ovoga Zakona prilikom podnošenja zahtjeva dade netočne podatke,

2. nenamjenski koristi dobivena novčana sredstva,

3. ako ne omogući provedbu nadzora poljoprivrednog inspektora na način i u rokovima utvrđenim odredbama članka 49. ovoga Zakona.

(2) Novčanom kaznom od 9.000,00 do 20.000,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Članak 56.

(1) Novčanom kaznom od 6.000,00 do 15.000,00 kuna kaznit će se za prekršaj pravna ili fizička osoba korisnik prava ako ne čuva isprave sukladno odredbi članka 6. stavka 6. ovoga Zakona.

(2) Novčanom kaznom od 3.000,00 do 8.000,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

**3.8. Prijelazne i završne odredbe**

Članak 57.

Prijedlog Nacionalnog programa iz članka 5. ovoga Zakona Vlada je dužna dostaviti Saboru radi donošenja u roku od devet mjeseci od dana stupanja na snagu ovoga Zakona.

Članak 58.

Propise za donošenje kojih je ovlaštena na temelju članka 8., članka 16. stavka 3. i 4., članka 21. stavka 2., članka 26. i članka 30. stavka 3. ovoga Zakona, Vlada će donijeti u roku od dvanaest mjeseci od dana stupanja na snagu ovoga Zakona.

Članak 59.

Propise za donošenje kojih je ovlašten na temelju članka 6. stavka 1., članka 32. stavka 3., članka 40. stavka 5. i članka 42. stavka 2. ovoga Zakona, ministar će donijeti u roku od dvanaest mjeseci od dana stupanja na snagu ovoga Zakona.

Članak 60.

Ministar će donijeti rješenje o imenovanju Vijeća za istraživanja u poljoprivredi i seoskom području na temelju članka 35. stavka 3. ovoga Zakona u roku od trideset dana od dana stupanja na snagu ovoga Zakona.

Članak 61.

Vlada će osnovati Nacionalno vijeće za poljoprivredu sukladno članku 39. ovoga Zakona u roku od trideset dana od dana stupanja na snagu ovoga Zakona.

Članak 62.

Obvezuje se ministar da ustroji Sustav poljoprivrednih knjigovodstvenih podataka iz članka 41. ovoga Zakona u roku od dvije godine od dana stupanja na snagu ovoga Zakona.

Članak 63.

Stupanjem na snagu ovoga Zakona prestaje važiti članak 10. Zakona o iznimnim mjerama kontrole cijena (»Narodne novine«, br. 73/97.).

Članak 64.

Ovaj Zakon stupa na snagu osmoga dana od dana objave u »Narodnim novinama«.

|  |  |
| --- | --- |
| **Poglavlje carinske tarife/tarifni broj/tarifna oznaka *prema Zakonu o carinskoj tarifi*** | **NAZIV** |
| POGLAVLJE 1 | ŽIVE ŽIVOTINJE |
| POGLAVLJE 2 | MESO I DRUGI JESTIVI KLAONIČNI PROIZVODI |
| POGLAVLJE 3 | RIBE LJUSKAVCI, MEKUŠCI I OSTALI VODENI BESKRALJEŽNJACI |
| POGLAVLJE 4 | MLIJEKO I MLIJEČNI PROIZVODI; JAJA PERADI I PTIČJA JAJA; PRIRODNI MED; JESTIVI PROIZVODI ŽIVOTINJSKOG PODRIJETLA, ŠTO NISU SPOMENUTI NITI UKLJUČENI NA DRUGOM MJESTU |
| POGLAVLJE 5  05.04 | PROIZVODI ŽIVOTINJSKOG PODRIJETLA, ŠTO NISU SPOMENUTI NITI UKLJUČENI NA DRUGOM MJESTU  Životinjska crijeva, mjehuri i želuci (osim ribljih) cijeli ili u komadima, svježi, rashlađeni, smrznuti, soljeni, u salamuri, sušeni ili dimljeni |
| POGLAVLJE 6 | ŽIVO DRVEĆE I DRUGE BILJKE; LUKOVICE, KORIJENJE I SLIČNO, REZANO CVIJEĆE I UKRASNO LIŠĆE |
| POGLAVLJE 7 | JESTIVO POVRĆE, KORIJENJE I GOMOLJI |
| POGLAVLJE 8 | JESTIVO VOĆE I ORAŠASTI PLODOVI; KORE AGRUMA, DINJA I LUBENICA |
| POGLAVLJE 9 | KAVA, ČAJ, MATE-ČAJ, ZAČINI |
| POGLAVLJE 10 | ŽITARICE |
| POGLAVLJE 11 | PROIZVODI MLINSKE INDUSTRIJE; SLAD; ŠKROB; INULIN; PŠENIČNI GLUTEN |
| POGLAVLJE 12 | ULJANO SJEMENJE I PLODOVI; RAZNO ZRNJE, SJEMENJE I PLODOVI; INDUSTRIJSKO I LJEKOVITO BILJE; SLAMA I GLOMAZNA STOČNA HRANA (KRMIVA) |
| POGLAVLJE 13 | ŠELAK, GUME, SMOLE I OSTALI BILJNI SOKOVI I EKSTRAKTI |
| 1302.20 | Pektinske tvari, pektinati i pektati |
| POGLAVLJE 15  15.01  15.02  15.03  15.04  15.07  15.08  15.09  15.10  15.11  15.12  15.13  15.14  ex 15.15  15.16  15.17  15.18  15.22 | MASTI I ULJA ŽIVOTINJSKOG I BILJNOG PODRIJETLA TE PROIZVODI NJIHOVA RAZLAGANJA; PRERAĐENE JESTIVE MASTI; ŽIVOTINJSKI I BILJNI VOSKOVI  Svinjska mast (uključujući salo) i mast peradi  Masti od goveda, ovaca ili koza  Stearin od svinjske masti, ulje od svinjske masti, oleostearin, oleo-ulje i ulje od loja, neemulgirani, nemiješani ili na drugi način pripremljeni  Masti i ulja i njihove frakcije, od riba ili morskih sisavaca, rafinirani ili nerafinirani, ali kemijski nemodificirani  Sojino ulje i njegove frakcije, rafinirani ili nerafinirani, ali kemijski nemodificirani  Ulje od kikirikija i njegove frakcije, rafinirani ili nerafinirani, ali kemijski nemodificirani  Maslinovo ulje (dobiveno mehaničkim postupkom) i njegove frakcije, rafinirani ili nerafinirani, ali kemijski nemodificirani  Maslinova ulja ostala, dobivena solventnom ekstrakcijom i njihove frakcije, rafinirana ili nerafinirana, ali kemijski nemodificirana, uključujući mješavine tih ulja ili frakcija s uljima  Palmino ulje i njegove frakcije, rafinirani ili nerafinirani, ali kemijski modificirani  Ulje od sjemena suncokreta, šafranike i pamuka i njegove frakcije, rafinirani ili nerafinirani, ali kemijski nemodificirani  Ulje od kokosovog oraha (kopre), palmine jezgre (koštice) ili »babassu« ulje i njihove frakcije, rafinirani ili nerafinirani, ali kemijski nemodificirani  Ulje od repice ili ulje od ogrštice i njihove frakcije, rafinirani ili nerafinirani, ali kemijski nemodificirani  Ostale biljne masti i ulja, nehlapivi (uključujući jojoba ulje) i njihove frakcije, rafinirani ili nerafinirani, ali kemijski nemodificirani/osim oznake 1515.60 – ulje jojobe i njegove frakcije  Mast i ulja životinjskog i biljnog podrijetla i njihove frakcije, djelomično ili potpuno hidrogenizirani, inter-esterificirani, re-esterificirani ili elaidizinirani, bez obzira jesu li rafinirani ili nerafinirani, ali dalje nepripremljeni  Margarin; jestive mješavine ili preparati masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja i njihovih frakcija iz tar. broja 15.16  Životinjske ili biljne masti i ulja i njihove frakcije, kuhani, oksidirani, dehidrirani, sumporeni, puhani, polimerizirani zagrijavanjem u vakuumu ili i inertnom plinu ili drukčije kemijski modificirani; nejestive mješavine i preparati od životinjskih i biljnih masti i ulja ili frakcija različitih masti ili ulja iz ovog poglavlja  Degras; ostaci dobiveni pri preradi masnih tvari i voskova životinjskog ili biljnog podrijetla |
| POGLAVLJE 16 | PRERAĐEVINE OD MESA, RIBA, LJUSKAVACA, MEKUŠACA ILI DRUGIH VODENIH BESKRALJEŽNJAKA |
| POGLAVLJE 17  17.01  17.02  17.03 | ŠEĆER I PROIZVODI OD ŠEĆERA  Šećer od šećerne trske i šećerne repe i kemijski čista saharoza, u krutom stanju  Ostali šećeri, uključujući kemijski čistu laktozu, maltozu, glukozu i fruktozu, u krutom stanju; šećerni sirupi bez dodanih tvari za aromatizaciju ili za bojenje; umjetni med i mješavine umjetnog i prirodnog meda; karamel  Melase dobivene pri ekstrakciji ili rafiniranju šećera |
| POGLAVLJE 18  18.01  18.02 | KAKAO I PROIZVODI OD KAKAA  Kakao u zrnu, cijeli ili lomljeni, sirovi ili prženi  Ljuske, kore, opne i ostali otpaci od kakaa |
| POGLAVLJE 20 | PROIZVODI OD POVRĆA, VOĆA, ORAŠASTIH PLODOVA I OSTALIH DIJELOVA BILJAKA |
| POGLAVLJE 21  21.06        2106.90 | RAZNI PREHRAMBENI PROIZVODI  Prehrambeni proizvodi što nisu spomenuti niti uključeni na drugom mjestu        Ostalo |
| POGLAVLJE 22  22.04  22.06  22.07  22.08  2208.20  2208.30  2208.40  2208.50  2208.60  2208.90  22.09 | PIĆA, ALKOHOLI I OCAT  Vino od svježeg grožđa, uključujući pojačana vina; mošt od grožđa  Ostala fermentirana pića (npr. jabukovača, kruškovača, medovina)  Nedenaturirani etilni alkohol alkoholne jakosti 80% volumena ili jači; etilni alkohol i ostali alkoholi, denaturirani, bilo koje jakosti  Nedenaturirani etilni alkohol jakosti manje od 80% volumena, rakije, likeri i ostala alkoholna pića  Alkoholna pića dobivena destilacijom vina, kljuka ili komine, od grožđa  Viski  Rum i tafija  Džin i klekovača  Votka  Ostalo  Ocat i nadomjesci octa dobiveni od octene kiseline |
| POGLAVLJE 23 | OSTACI I OTPACI PREHRAMBENE INDUSTRIJE, PRIPREMLJENA ŽIVOTINJSKA HRANA |
| POGLAVLJE 24  24.01 | DUHAN I PRERAĐENI NADOMJESCI DUHANA  Duhan sirovi ili neprerađeni; duhanski otpaci |
| POGLAVLJE 45  45.01 | PLUTO I PROIZVODI OD PLUTA  Pluto prirodno, sirovo ili jednostavno pripremljeno; otpaci od pluta; pluto drobljeno, granulirano ili mljeveno |
| POGLAVLJE 53  53.01  53.02 | OSTALA BILJNA TEKSTILNA VLAKNA; PAPIRNA PREĐA I TKANINE OD PAPIRNE PREĐE  Lan, sirovi ili prerađeni ali nepreden; kučina i laneni otpaci (uključujući i otpatke pređe i raščupane tekstilne materijale)  Konoplja, sirova ili prerađivana ali nepredena; kučina i otpaci od konoplje (uključujući otpatke pređe i raščupane tekstilne materijale) |

**4. OBRAZLOŽENJA UZ ZAKON O POLJOPRIVREDI**

Uz članak 1.

*Zakon o poljoprivredi* krovni je poljoprivredni zakon (*“lex generalis”*) kojim se funkcionalno određuje što je potrebno u poljoprivredi. Njime se formalno-pravno objedinjuju i definiraju temeljni sadržaji u području poljoprivrede, prijeko potrebni za operacionalizaciju i učinkovitiju provedbu ciljeva poljoprivredne politike iz *Strategije razvitka hrvatske poljoprivrede*, i drugo.

Ovim Zakonom uređuju se četiri odvojena područja, koja se definiraju i razrađuju. Kao opći poljoprivredni zakon prvi se put javlja u poljoprivrednoj legislativi u nas. Zadaća mu je da definira osnovne pojmove koji se odnose na poljoprivredu i njezin sastav i da operacionalizira bitne sadržaje i dijelove agrarne politike te mogućih novih institucija u poljoprivredi.

Zakon u većini uvažava postojeću poljoprivrednu legislativu te je sjedinjuje, ali i potiče njezino proširenje na područja koja dosad nisu obuhvaćena (npr. izrada pravnih propisa za legalizaciju obiteljskog poljoprivrednog gospodarstva ili uvođenje područja s težim uvjetima gospodarenja u poljoprivredi i drugo).

Budući da se radi o uvođenju novog, općeg (ili krovnog) *Zakona o poljoprivredi,* općenito se mogu navesti njegovi ciljevi.

Jedan od ciljeva jest određenje agrarne strukture koja obuhvaća proizvodne jedinice u poljoprivredi prema određenim kriterijima. Ti se kriteriji odnose na vlasništvo odnosno uporabu poljoprivrednih resursa te na upravljačke, tehnološke, kapitalne zahtjeve i značajke poljoprivredne proizvodnje.

Konkretizirano u hrvatskoj poljoprivredi, agrarna struktura obuhvaća:

* proizvođačke jedinice, obuhvaćene zakonskim oblicima poslovnog organiziranja (trgovačko društvo, obrt, zadruga) i
* obiteljska poljoprivredna gospodarstva, koja dosada nisu zakonski uređena.

Cilj Zakona, nadalje, je da omogući provođenje poljoprivredne politike, primjereno ciljevima i mjerama, jer se podrobno navode. U tom smislu ovaj Zakon sankcionira postojeću legislativu iz ovog područja, npr. *Zakon o novčanim* *poticajima i naknadama u poljoprivredi i ribarstvu*,ali predlaže i novu, kao što su to poticaji prodaji i potrošnji, *Tržne redove* i drugo. Posebno mjesto pridaje se ustanovljenju *Nacionalnog programa za poljoprivredu i seoska područja*, kao svojevrsne operacionalizacije *Strategije*. Prema *Nacionalnom programu*, kojega usvaja Sabor, provode se sve mjere poljoprivredne politike.

Daljnji cilj Zakona jest ozakonjenje obiteljskog poljoprivrednog gospodarstva, u Hrvatskoj prevladavajućeg dijela agrarne strukture. Naime, obiteljsko poljoprivredno gospodarstvo, pravno rečeno, u nas nije zakonski uređeno, što stvara nemale poteškoće u provođenju bitnih mjera poticajne i druge poljoprivredne politike.

Jedan od ciljeva zakona jest utanačenje nadležnosti, prava i obveza ustanova u poljoprivredi odnosno određenje njihovih funkcija u smislu institucijske podrške poljoprivredi. U tom je pogledu cilj zakona predložiti ustanove koje sada ne postoje a prijeko su potrebne za učinkovito funkcioniranje poljoprivrede i bitan su preduvjet budućeg ulaska u europske ekonomske integracije (npr. *Ravnateljstvo za tržišnu i strukturnu potporu u poljoprivredi*). U osmišljanju mjera poljoprivredne politike, u njezinoj provedbi i ocjeni, Zakonom se predlažu stručna i savjetodavna vijeća, prvenstveno *Nacionalno vijeće za poljoprivredu i seoska područja*, kojemu bi glavna zadaća bilo praćenje *Nacionalnog programa* *razvitka* *poljoprivrede i seoskih područja.*

Zadnji, ali ne i manje bitan cilj Zakona jest omogućiti uspostavljenje sustava praćenja i izvješćivanja u poljoprivredi. Naime, sadašnje stanje na tom području označava priličnu razjedinjenost i nesustavnost u praćenju raznovrsnih fenomena, podataka i informacija o poljoprivredi, uspostavom ne samo *Poljoprivrednog informacijskog centra*, kao središnje ustanove za tu funkciju, nego i utemeljenjem poljoprivrednog knjigovodstva po uzoru na EU, zatim sustava upisnika i evidencija, potrebnih za provedbu mjera poljoprivredne politike, Ankete obiteljskih poljoprivrednih gospodarstava i drugo. Posebno mjesto pripada *Godišnjem izvješću o stanju poljoprivrede*, koje resorno Ministarstvo podnosi Vladi odnosno Saboru na prihvaćanje i potom javno objavljuje.

Uz članak 2.

U sklopu *Općih odredbi*, u 2. članku navode se definicije potrebne za kasnija određenja pojedinih članaka. To se definicije *poljoprivrede,* kao gospodarske djelatnosti, zatim *poljoprivrednog gospodarstva*, *poljoprivrednika*, i druge*.*

Postojeće hrvatsko poljoprivredno zakonodavstvo ne definira *poljoprivredu* pa ni ostali službeni dokumenti (npr. *Strategija)*. Čak i međunarodni dokumenti (npr. *Rimski ugovor* o utemeljenju Europske ekonomske zajednice) posebno ne definiraju ovu gospodarsku djelatnost izravno već preko pojma *poljoprivredni proizvodi*. Tako je i definicija *poljoprivrede* u ovom Zakonu povezana s definicijom *poljoprivrednih proizvoda*. Objašnjenje pojma *poljoprivrede* je potrebno jer se točno određuje djelatnost, koja je u nekim dokumentima nejasna, jer se katkad npr. uključuje ribarstvo ili prehrambena industrija, a i zbog toga što je, sukladno tome, u kasnijim člancima povezana s drugim definicijama, kao što je to *poljoprivredno gospodarstvo* ili *obiteljsko poljoprivredno gospodarstvo* i *poljoprivrednik*.

U definiciju *poljoprivrednih proizvod*a uključeni su i proizvodi prvog stupnja prerade poljoprivrednih proizvoda, što je sukladno prije spomenutoj definiciji iz *Rimskog ugovora*, a slična je npr. definiciji u jednoj od inačica nacrta *Zakona o kmetijstvu* (poljoprivredi) Republike Slovenije.

Zbog dualne strukture hrvatske poljoprivrede, definicija *poljoprivredno**gospodarstvo* obuhvaća činjenično stanje proizvodnih jedinica, koje su definirane kao organizacijske i poslovne jedinice i to (1) one uređene postojećim zakonima (trgovačka društva, obrt) i (2) one koje nisu zakonski uređene, a čine najznačajniji dio dualne agrarne strukture tj. *obiteljska poljoprivredna gospodarstva*. Radi usporedbe navodimo da statistika Europske unije (EU) definira *poljoprivredno gospodarstvo* kao jednu tehničko-ekonomsku jedinicu s jednim upravljanjem koja proizvodi poljoprivredne proizvode. Ta je definicija šira od definicije obiteljskog poljoprivrednog gospodarstva jer uključuje i neobiteljsku poljoprivredu.

Treba istaknuti da u Zakonu uporabljen naziv *obiteljsko poljoprivredno gospodarstvo* i *poljoprivrednik* ima alternativne nazive *seljačko gospodarstvo* i *seljak.* U *Strategiji* se navode oba naziva (npr. na 23. str., u naslovu *“seljačka gospodarstva”*, ali i *“obiteljska poljoprivredna gospodarstva”*, 66. str., pod 4).

Naziv *obiteljsko poljoprivredno gospodarstvo* sukladan je pojmu koji postoji u engleskom govornom području (*family farm*), a naziv *seljačko gospodarstvo* uobičajen je u njemačkom govornom području (bauernhof). Isto se može navesti za pojam poljoprivrednik (*farmer*) na obiteljskom poljoprivrednom gospodarstvu odnosno seljak (*bauer*) na seljačkom gospodarstvu. Na slovenskom jeziku npr. odnosni izrazi jesu *kmetija* i *kmet*.

*Poljoprivrednik* je definiran kao fizička osoba koja radi na (obiteljskom) poljoprivrednom gospodarstvu s time da posjeduje znanja i iskustva o poljoprivredi. Formulacija koja se odnosi na “ograničenje” ove profesije u smislu posjedovanja znanja i iskustva sukladna je sustavu nacionalne klasifikacije zanimanja.

Pojam *poljoprivrednik,* koji je uvriježen u znanstvenoj i stručnoj literaturi, sjedinjuje široku lepezu naziva (seljak, poljoprivredni proizvođač, poljodjelac, ratar, stočar, poljoprivredni gospodarstvenik i sl.). Nazivi se rabe za osobu koja proizvodi poljoprivredne proizvode te obavlja i druge poslove vezane uz tu proizvodnju, bez obzira na stupanj specijalizacije poljoprivrednog gospodarstva na kojem radi. Istodobno, pojam *poljoprivrednik* sukladniji je pojmovima koji se rabe u državnoj i međunarodnoj statistici i komunikaciji (poljoprivredno stanovništvo, poljoprivredna proizvodnja, dohodak i sl.).

Za pojam *seljak* u engleskom govornom području rabi se naziv  *peasant,* i uglavnom se u znanstveno-stručnoj literaturi odnosi na osobu koja obnaša poljoprivrednu proizvodnju na vlastitom gospodarstvu samoopskrbnog obilježja i na tradicijski način. Najčešće se javlja u povijesnim prikazima razvitka poljoprivrede.

Za pojam *poljoprivrednik* u engleskom govornom području rabi se naziv *farmer*, a označava osobu koja posjeduje i upravlja farmom (i najčešće ima odgovarajući stupanj naobrazbe).

Uz članak 3.

U članku se navode *ciljevi poljoprivredne politike* u skladu s ciljevima navedenim u *Strategiji.* Ciljevi izražavaju nastojanja da se poveća proizvodnost u poljoprivredi, uz gospodarski učinkovitu uporabu proizvodnih resursa, čime bi se osigurale raspoložive količine kvalitetnih poljoprivrednih proizvoda po prihvatljivim cijenama, uz uvjet stabilnog tržišta, te omogućio zadovoljavajući životni standard poljoprivrednika.

Prvenstveni cilj, prema 3. članku Zakona, jest prehrambena sigurnost žitelja Hrvatske, koja se treba osigurati najviše domaćom poljoprivrednom proizvodnjom, no ne pod svaku cijenu, nego onim proizvodnjama odnosno proizvodima koji su konkurentni u europskim odnosno svjetskim razmjerima.

U ciljeve je uključena i prijeka potreba očuvanja prirodnih resursa, zaštita okoliša odnosno seoskih područja, što je na crti suvremenih preokupacija agrarne i ruralne politike većine razvijenih zemalja. Poljoprivredna politika razvrstana je po svojim karakterističnim područjima, koje svako za sebe traži i posebne agrarno-političke mjere.

Uz članak 4.

Mjere poljoprivredne politike, kao državne ekonomske mjere, osmišljavaju se sukladno postavljenim i dogovorenim ciljevima. Primjereno ciljevima koji su navedeni u prethodnom članku, u Zakonu se navode skupine mjera poljoprivredne politike prema području djelovanja.

Prema ustaljenoj praksi zapadnih zemalja, poljoprivredna politika dijeli se u dvije osnovne skupine mjera, i to tržišno-cjenovne i strukturne politike u poljoprivredi, kojima se djeluje (a) na tržište poljoprivrednih proizvoda i njegovu organizaciju i (b) na agrarnu strukturu, tj. strukturu poljoprivrede kojoj se po pravilu pridodaje i seoski prostor (primjer Zajedničke agrarne politike EU). Uz navedeno, posebno se izdvajaju mjere zemljišne politike kao mjere pospješivanja gospodarenja tim bitnim poljoprivrednim resursom.

Treba istaknuti da državne ekonomske mjere koje se odnose npr. na politiku financiranja i kreditiranja odnosno oporezivanja, a imaju svoga odraza u poljoprivredi, ovdje nisu posebno navedene nego su kao makroekonomske mjere sadržane u Zakonu navedenim skupinama mjera.

Potrebno je ipak istaknuti da je pokatkad teško odrediti isključivu pripadnost pojedine agrarno-političke mjere jednoj od navedenih skupina, zbog njezina međudjelovanja. Mnogo je važnije jesu li mjere poljoprivredne politike međusobno usklađene, uvažavaju li ravnopravnost korisnika i poštuju li načelo neopredijeljenosti (neutralnosti) odnosno objektivnosti.

Uz članak 5.

Od donošenja dokumenta *Strategija razvitka hrvatske poljoprivrede,* odnosnonjegovausvajanja u Hrvatskome saboru 1995. godine, prošlo je već gotovo pet godina. U skladu sa strateškim postavkama u proteklom razdoblju, u tom se razdoblju donašaju mjere tekuće poljoprivredne politike (npr. mjere poticajne politike, vanjsko trgovinske, zemljišne i kreditne politike,) kao i neke mjere potpore institucijskoj nadgradnji poljoprivredi (npr. savjetodavnoj službi, poljoprivrednim primijenjenim istraživanjima i drugoj).

Budući da ne postoji sveobuhvatan program koji bi operacionalizirao buduće kratkoročne i srednjoročne ciljeve, mjere i rokove zajedno s financiranjem poljoprivredne politike, ovim se Zakonom (člankom) to uređuje preko *Nacionalnog programa za poljoprivredu i seoska područja.* Taj dokument, kojega usvaja Sabor, obuhvaća poljoprivredne djelatnosti ali i šire - seoska područja, što je tendencija i aktualnog europskog opredjeljenja i zakonodavstva.

Ozakonjenje ovog državnog dokumenta od bitne važnosti za nacionalnu poljoprivredu za razdoblje do najviše pet godina na tragu je prakse većine zapadnih europskih zemalja, primjerice *Zajedničke agrarne politike* ili poljoprivredne politike SAD (*Farm Bill*).

Uz članak 6.

U članku se određuje tko financira mjere poljoprivredne politike te se definiraju korisnici prava (odnosno korisnici novčanih sredstava i/ili korisnici potpora), koja proizlaze iz mjera poljoprivredne politike. Uporaba novčanih sredstava, koja se osiguravaju iz Državnog proračuna (Proračun), novčani iznosi i dinamika trošenja i drugi oblici potpora sastavni su dio Nacionalnog programa, uz operacionalizaciju koju provodi Ministarstvo poljoprivrede i šumarstva.

Korisnicima prava određuju se obveze i prava, prvenstveno namjenski utrošak odobrenih novčanih sredstava. Takva normativna određenja poznaje i poljoprivredno zakonodavstvo nekih drugih zemalja (npr. Slovačka i Mađarska).

Uz članak 7.

U postojećoj legislativi cjenovna i trgovinska politika uređena je s nekoliko propisa. Stoga je namjera ovoga dijela Zakona da se na jednom mjestu načelno urede agrarno-političke mjere koje se odnose na ovo područje, poglavito zbog propisa koji su povezani s preuzetim obvezama Hrvatske u procesu učlanjenja u Svjetsku trgovinsku organizaciju (WTO).

Uz članak 8.

Sukladno Rimskom ugovoru iz 1958. godine načini djelovanja zajedničke poljoprivredne politike u zemljama Europske unije zapisani su u posebnim propisima, tzv. **tržnim redovima**. Tržni red zajedničko je ime za uredbe, pravilnike i mjere kojima se utječe na ponudu i potražnju za pojedinim skupinama poljoprivrednih i prehrambenih proizvoda. Zapravo, oni su zakonska podloga poljoprivredne politike.

Tržni red podrazumijeva kombinaciju raznih zaštitnih instrumenata usmjerenih uređenju cjenovne razine poljoprivrednih proizvoda te stabilnosti dohotka poljoprivrednih proizvođača. Tržnim redovima podupire se proizvodnja i prodaja različitih proizvoda, određuje obujam i vrsta zaliha, a prije svega provode se mjere vanjsko-trgovinske politike. Oni su instrumenti provedbe tržno-cjenovne politike. U prvom razdoblju djelovanja zajedničke poljoprivredne politike u Europskoj uniji, do većih reformi, trži redovi bili su jedini instrument njezine provedbe.

Tržnim redovima uređuje se cjelokupna poljoprivredna proizvodnja na prostoru neke države za pojedine skupine proizvoda. Utvrđuju se za pojedine skupine poljoprivrednih i prehrambenih proizvoda: žita, meso, mlijeko, voće, povrće, vino.

Uvođenjem tržnog reda, primjerice za krumpir, pšenicu i slične proizvode, izbjegli bi se veći poremećaji na domaćem tržištu odnosnog proizvoda (za koji se uvodi tržni red), osigurao stabilan dohodak i životni standard proizvođačima te možebitno i prerađivačima tog proizvoda.

Uvođenjem tržnog reda povećala bi se i preglednost (transparentnost) tržišta odnosno smanjila prevlast trgovaca u odnosu na proizvođače i potrošače te povećala fiskalna disciplina.

Tržne redove donosi Vlada na prijedlog Ministarstva poljoprivrede i šumarstva uz suglasnost Ministarstva gospodarstva, a provodi ih Ravnateljstvo za tržišnu potporu i plaćanja u poljoprivredi iz članka 34.

Uz članak 9.

Relativno visoka vanjsko-trgovinska zaštita s posebnim uvoznim pristojbama domaće je cijene poljoprivrednih i prehrambenih proizvoda povisila umjesto da ih je "smirila". Za poljoprivredno tržište karakteristična je poprilična sezonska i ciklička cjenovna nestabilnost, koja je nepopularna i kod poljoprivrednih proizvođača i kod prerađivača i potrošača. Stabiliziranje tržišta poljoprivrednih proizvoda jasan je cilj poljoprivredne politike, pri čemu se cjenovna kretanja žele svesti na razumne granice. Jedna od mjera tržišno-cjenovne politike kojom se to nastoji postići jest utvrđivanje institucionalnih cijena.

***Institucionalne cijene***, odnosno "politički" utvrđene cijene izražavaju željenu dohodovnu razinu (ciljne cijene) ili određuju minimalnu dohodovnu razinu (zajamčene cijene) ili pak minimalnu otkupnu cijenu (minimalne cijene).

Određivanje institucionalnih cijena treba biti u nadležnosti Ministarstva poljoprivrede i šumarstva, i to u sklopu godišnjih cjenovnih uvjeta koji vladaju na tržištu prije početka tržne godine.

Ciljna cijena u najvećoj mjeri osigurava ostvarenje ciljeva poljoprivredne politike.

Uz članak 10.

Postojeća cjenovna i trgovinska politika uređena je zakonskim propisima, i to *Zakonom o novčanim poticajima i naknadama u poljoprivredi* te aktima (pravilnicima), koje donosi ministar poljoprivrede i šumarstva. U tome Zakonu su u prošloj (1999.g.) godini uključene uvjetovane pretpostavke ulaska Hrvatske u WTO, stoga su i unesene novine, i to: (a) poticaji za biljnu proizvodnju prema proizvodnoj (poljoprivrednoj) površini, a u stočarstvu po grlu stoke; (b) jednokratna novčana pomoć za podizanje voćnjaka i vinograda. Naknada (regres) određena je samo za deklarirano poljoprivredno sjeme.

Novi koncept sustava ***novčanih poticaja i naknada u poljoprivredi*** usvojen je koncem ožujka 1999. godine.

Temeljna zadaća novoga koncepta jest osigurati, s jedne strane, brže strukturalne prilagodbe unutar sektora, povećati konkurentnost u skladu s jačim integriranjem hrvatskog i svjetskog gospodarstva, a s druge strane, jamčiti stabilnost dohotka poljoprivrednih proizvođača putem znatnijeg podizanja razine ukupne proračunske potpore i uz primjenu mjera kojima je jedan od bitnih ciljeva usklađivanje domaćih cijena s prosječnim europskim cijenama.

Cilj uvođenja novog koncepta bio je podići razinu životnog standarda poljoprivrednog pučanstva i omogućiti potporu ***stabilnosti dohotka*** na poljoprivrednim gospodarstvima, uz neizbježiva postupna pomicanja od ***tržno-cjenovne*** potpore ***strukturnoj*** politici i ***izravnim plaćanjima***.

Da bi se poljoprivrednim proizvođačima omogućila izrada dugoročnijih planova proizvodnje te sukladno tome predvidio budući dohodak (s ciljem osiguranja stabilnosti dohotka), vrlo je bitno novčane poticaje i naknade urediti za određeno dulje razdoblje (npr. pet godina), i to sukladno proračunskim okvirima i plafonima zbrojnih mjera potpore utvrđenih u Obvezujućem rasporedu Republike Hrvatske prema Svjetskoj trgovinskoj organizaciji (WTO). Ovo je isto tako bitno zbog mjerenja učinaka pojedinih mjera potpore u poljoprivredi, što će poslužiti za izradu prijedloga novih mjera.

Uz članak 11.

Također s namjerom da se spriječe veći poremećaji u ponudi poljoprivrednih proizvoda i potražnji za njima i da se kretanja cijena poljoprivrednih proizvoda svedu u razumne granice, provode se ***intervencijske mjere na domaćem tržištu***.

Operativnu provedbu tih mjera obavlja Ravnateljstvo za tržišnu potporu i plaćanje u poljoprivredi. Ravnateljstvo je dužno u slučaju poremećaja u ponudi ***interventno otkupiti*** po zajamčenim cijenama od poljoprivrednika sve ponuđene poljoprivredne proizvode za koje se utvrđuje zajamčena cijena. Ravnateljstvo na taj način ostvaruje umjetnu potražnju i tako sprječava da otkupna cijena određenog proizvoda padne ispod razine zajamčene cijene. Intervencijski mehanizam može djelovati i u suprotnom smjeru. Ako se tržne cijene dignu na razinu ciljne cijene, intervencijsko ravnateljstvo može otkupljene proizvode vratiti na tržište. Tako se stvara veća ponuda koja dovodi do toga da se cijena prije ili kasnije vrati unutar željenog cjenovnog područja između ciljne i zajamčene cijene.

Za razliku od intervencijske kupovine, kod mjere ***povlačenja poljoprivrednih i prehrambenih proizvoda s domaćeg tržišta*** bitno je da se otkupljeni proizvodi kasnije ne pojavljuju na domaćem ili inozemnom tržištu u jednakom obliku. Radi se o raznim oblicima mjera, prije svega o uništavanju proizvoda (neke vrste voća i povrća) i preradi u neprehrambene svrhe (npr. destilacija vina).

***Potpora skladištenju poljoprivrednih proizvoda*** također je jedna od mjera kojoj je cilj održavanje ravnoteže u ponudi i potražnji određenih poljoprivrednih proizvoda na domaćem tržištu odnosno cijena poljoprivrednih proizvoda, na način da se subvencionira dio troškova skladištenja.

Uz članak 12.

Na ekonomsku uspješnost poljoprivrede kao cjeline utječu i posredni oblici potpora poljoprivredi. Tu između ostalog pripadaju i ***mjere poticanja prodaje i potrošnje*** putem raznih akcija i potpora investicijama u projekte kao što su promicanje utrživanja domaćih proizvoda, poboljšanje kakvoće poljoprivrednih proizvoda, priprema proizvoda za vanjsko tržište (u smislu promotivnih usluga i marketinga, promotivne akcije vezane uz kakvoću proizvoda s ciljem izgradnje nacionalne znamenke za proizvode koji se tradicionalno proizvode u Hrvatskoj i sl.) te potpore potrošnji poljoprivrednih proizvoda.

Ovaj oblik mjera izuzet je iz obveza smanjenja po pravilima Svjetske trgovinske organizacije, a razvrstavaju se u tzv. "zelenu košaru". Nužnost je buduće hrvatske poljoprivredne politike započeti čim prije s jačom primjenom navedenih mjera koje imaju vrlo male iskrivljujuće (distorzivne) učinke za proizvodnju i trgovinu.

Uz članak 13.

***Mjerama uravnoteženja ponude poljoprivrednih proizvoda*** utječe se na obujam poljoprivredne proizvodnje, a cilj im je osigurati primjerenu razinu cijena poljoprivrednih proizvoda na tržištu. Time se osigurava učinkovitost proizvodnje i stabilnost dohotka poljoprivrednim proizvođačima. U tu svrhu ministru poljoprivrede i šumarstva dana je mogućnost propisivanja veličine/količine proizvodnje pojedinih poljoprivrednih proizvoda namijenjenih domaćem tržištu, odnosno utvrđivanja proizvodnih kvota.

Uz članak 14.

Ministar poljoprivrede i šumarstva nadležan je za predlaganje vanjsko-trgovinskih mjera koje se odnose samo na poljoprivredne proizvode. Pri tome se misli na promjenu carina u sklopu međunarodno preuzetih obveza (Protokol o pristupu RH u WTO) i utvrđivanje carinskih kvota za poljoprivredne proizvode koje ministar može donositi sukladno sklopljenim dvostranim i višestranim trgovinskim sporazumima Republike Hrvatske s drugim državama.

Uz članak 15.

Mjere *strukturne poljoprivredne politike*, za razliku od tržišno-cjenovnih mjera, čini skup mjera kojima se mijenja agrarna struktura, bolje reći poboljšava ekonomska struktura poljoprivrede. Ekonomska struktura poljoprivrede višedimenzionala je i uključuje *ekonomsku koncentraciju*, kao što je npr. distribucija poljoprivrednih gospodarstava prema broju i veličini, razina specijalizacije i drugo; *društveno-gospodarska* svojstva radne sile, kao što je to dob, stupanj obrazovanja, ali i veličina dohotka ostvarenog od nepoljoprivrednih djelatnosti; i *unutrašnju organizaciju resursa*, kao što je vlasništvo, način financiranja, međusektorska povezanost, zakonska ograničenja uporabe poljoprivrednih resursa.

Preokupacija strukturne politike u poljoprivredi jest agrarna struktura u smislu definicije navedene u ovome članku. Mjerama strukturne politike utječe se na promjenu agrarne strukture s krajnjim ciljem povećanja gospodarske učinkovitosti poljoprivredne proizvodnje, ali i osiguranja primjerenog dohotka i životnog standarda poljoprivrednika i poljoprivredne zajednice.

U zapadnim zemljama strukturna politika postaje sve zastupljeniji dio ukupne poljoprivredne politike, poglavito u smislu dohodovne potpore poljoprivrednicima. U najvećem opsegu te su mjere posljedica nastojanja da se liberalizira poljoprivredna trgovina (*Urugvajski krug* pregovora – WTO), ali i gospodarska učinkovitost cijelog gospodarstva.

Uz članak 16.

U članku se predlaže da se posebnim propisima urede, odnosno definiraju kriteriji *područja s težim uvjetima gospodarenja u poljoprivredi.* Svrha je ovog prijedloga da se ustanovi koja poljoprivredna gospodarstva imaju pravo na novčanu nadoknadu, da bi se održala poljoprivreda u uvjetima nepovoljnim za gospodarenje i time osigurala razina dohotka i životnog standarda poljoprivrednika tih područja te posljedično poboljšao gospodarski položaj i smanjila depopulacija.

Navode se četiri područja koja su, prema dosadašnjim istraživanjima, očito u nepovoljnom gospodarskom položaju u odnosu na prosječne zemaljske proizvodno-gospodarske uvjete. Sadašnje zakonodavstvo djelomično uvažava neka od tih područja *Zakonom o novčanim poticajima i naknadama u poljoprivredi i* *ribarstvu i Zakonom o otocima*.

U Zakon se uvode i područja u kojima poljoprivreda nije imala potporu, kao što su izrazito depopulacijska područja i ona područja koja su postojećim zakonodavstvom ograničena u poljoprivrednoj proizvodnji (npr. vodozaštitna područja).

Primjeri iz EU pokazuju znatnu zastupljenost regionalnih mjera preko *“nadoknađujuće pripomoći*” za *manje povoljna područja*. Broj i veličina područja određenih kao manje povoljna stalno se povećava i kreće se oko 56 % ukupne poljoprivredne površine Unije.

Uz članak 17.

U zapadnim europskim zemljama uvode se strogo nadzirane mjere zaštite okoliša, posebice od sredine 1980-tih godina u sklopu Zajedničke poljoprivredne politike (CAP). Na razini EU, osim tehničkih pravila kao što je to zabrana uporabe određenih agrokemikalija, uvedene su u novije doba brojne mjere. Opća zakonska osnovica omogućena je zakonom pod nazivom *Single European Act* (čl.130R) iz 1986. godine. Temeljem tog Zakona donosi se više mjera, npr. *Dušična naredba* (1991. g.) s ciljem smanjenja onečišćenja voda, zatim *Odredba o organskoj poljoprivredi* (1991. g.) i druge, uključivši i Uredbu kojom se uvodi posebna novčana pomoć u područjima osjetljivim glede ugrožavanja okoliša. MacSharry reformom iz 1992. dalje se provodi i povećava program zaštite okoliša odnosno potpore poljoprivrednoj praksi koja je *“prijateljski naklonjena okolišu*”, itd.

Slijedom takve prakse, i predloženi Zakon u ovome članku uređuje navedenu problematiku, odnosno zaštitu prirodnih i poljoprivrednih resursa i hidroloških sustava, zaštitu za okoliš ugroženih područja ali i očuvanje biološke raznovrsnosti ekoloških sustava odnosno stvaranja biotopske pričuve. Namjera je da se u tom pogledu očuvanje prirodnog okoliša zakonodavstvom više ostvaruje novčanim potporama nego kaznenim odredbama jer se to na primjeru drugih zemalja (EU) pokazalo učinkovitije i upravno-financijski povoljnije.

Uz članak 18.

Potpore investicijama u poljoprivredna gospodarstva pripadaju u klasične mjere strukturne politike. U Europskoj uniji ova vrsta potpora nije namijenjena povećanju obujma proizvodnje nego za kakovosnom poboljšanju proizvodnje i prilagodbi potrebama tržišta, smanjenju troškova energije, poboljšanju uzgojnih uvjeta i zdravstvene zaštite životinja, poboljšanju životnih i radnih uvjeta poljoprivrednog stanovništva te očuvanju okoliša. Među posebne investicijske potpore ulaze i potpore mladim izučenim poljoprivrednicima. Strukturna politika Europske unije poznaje ovu vrstu potpore već neko vrijeme, a njezin je cilj prije svega brža predaja gospodarstava mlađim generacijama te s tim povećanje inovativnosti i tehnološke osposobljenosti proizvođača.

Sukladno ovom članku Zakona poljoprivrednici u Hrvatskoj mogu izabrati između različitih oblika potpore (za programe poboljšanja kakvoće poljoprivrednih proizvoda, dopunske djelatnosti na obiteljskim poljoprivrednim gospodarstvima, izgradnju i obnovu stajskih objekata i drugih gospodarskih objekata sukladno propisanim etološkim standardima a u svrhu očuvanja i poboljšanja okoliša) kojima je cilj prije svega povećanje obujma odnosno koncentracije proizvodnje na poljoprivrednim gospodarstvima.

Uz članak 19.

Stručna naobrazba poljoprivrednika i profesionalizacija poljoprivrede jedna je od temeljnih pretpostavki bržem i učinkovitijem razvitku poljoprivrede, obiteljskih poljoprivrednih gospodarstava i sveukupnom razvitku ruralne zajednice. Obrazovna struktura poljoprivrednika u Hrvatskoj, posebice na obiteljskim poljoprivrednim gospodarstvima, mnogo je nepovoljnija od istovrsne strukture drugih kategorija aktivnoga stanovništva. Istraživanja u svijetu i u nas skrenula su pozornost na širenje inicijativa u kojima se lokalni ljudski resursi odnosno njihova inicijativnost, obrazovanje i slično drže ključnim za unapređenje socijalnog i ekonomskog blagostanja seoskih lokalnih područja.

U predloženom članku Zakona predviđa se potpora za *stručno osposobljavanje za rad u poljoprivredi* radi doškolovanja i stručnog osposobljavanja poljoprivrednika, kako za proizvodno preusmjeravanje poljoprivrednika sukladno tehnološko-tehničkim spoznajama u poljoprivredi (primjer stručno osposobljavanje za “novu” proizvodnju) tako i za stjecanje i učvršćivanje temelja znanja iz područja ekonomike, marketinga i slično, prijeko potrebnih za učinkovitiju organizaciju i poslovanje gospodarstva. Stručno osposobljavanje i doškolovanje poljoprivrednika (korisnika potpore) obavljalo bi se prema pripremljenim programima stručnjaka (poljoprivredno savjetodavna služba, poljoprivredne škole i fakulteti, znanstveni instituti) kroz tečajeve, radionice i slično te u sklopu postojećeg školskog sustava.

Uz članak 20.

Uz prethodne potpore i ovim se oblikom potpore *ulasku mladih u poljoprivredu i ranijem umirovljenju poljoprivrednika* nastoji pridonijeti revitalizaciji poljoprivredne radne snage na obiteljskim poljoprivrednim gospodarstvima. Ove bi potpore omogućile lakšu smjenu naraštaja i osigurale kontinuitet obiteljske poljoprivrede. Svrha je predloženog članka da omogući pravo na potporu mladim poljoprivrednicima koji preuzimaju gospodarstvo radi možebitne isplate zakonskim nasljednicima (braći, sestrama) da se gospodarstvo ne bi dijelilo; potom da omoguće postupnu sukcesiju (odnosno djelomičan otkup gospodarstva od roditelja radi zasnivanja vlastita gospodarstva) ili mladima koji kane osnovati gospodarstvo. Također se u predloženom članku predviđaju potpore ostarjelim poljoprivrednicima radi prepuštanja imanja.

U zapadnoeuropskim zemljama radi održanja gospodarstva (farme) kao jedinstvene proizvodne jedinice postoje različiti “koncepti” prijenosa imanja na nasljednike. U Danskoj nasljednik kupuje zemljište od roditelja po 20 posto nižoj cijeni od cijena na tržištu; u Francuskoj dijete koje preuzima imanje mora isplatiti sunasljednike, u Irskoj nasljednik dobiva imanje besplatno, ali često u zamjenu za doživotno uzdržavanje roditelja, u Nizozemskoj je također učestala praksa da nasljednik kupuje zemljište od roditelja po cijeni koja je i do 50 posto niža od vrijednosti na tržištu.

Uz članak 21.

Jedan od ključnih čimbenika koje treba uzeti u obzir u postavljanju (i provedbi) poljoprivredne politike jest činjenica da poljoprivredu obilježuje posebna priroda aktivnosti, koja proizlazi iz njezina društvenog sastava ali strukturnih i prirodnih odnosno agroekoloških razlika između različitih poljoprivrednih regija. U *Strategiji* je ustanovljena hrvatska poljoprivredna regionalizacija (na tri regije), premda sama regionalizacija dosada nije zakonski uređena. Ideja ovoga članka jest zakonsko uređenje hrvatskih poljoprivrednih regija, te uvažavanje razmjerne konkurentne prednosti pojedinih regija u proizvodnji pojedinih poljoprivrednih proizvoda.

Uz članak 22.

Potpora tzv. dopunskim djelatnostima (aktivnostima) na poljoprivrednim gospodarstvima može i znatno povećati dohodak gospodarstvu/kućanstvu, katkad i više od onog dohotka koji se ostvaruje samom poljoprivrednom djelatnošću.

Uz članak 23. i 24.

Mjere strukturne politike imaju prije svega za cilj osigurati primjeren životni standard poljoprivrednog pučanstva. Stoga se te mjere provode izravnom i neizravnom potporom dohotku poljoprivrednih gospodarstava. Članak definira provedbu mjera strukturne politike neizravnom i izravnom potporom dohotku koja označuje djelomično ili potpuno pokriće troškova za provedbu mjera strukturne politike

Uz članak 25.

Iz sporazuma Urugvajskog kruga pregovora i uvjeta WTO proizlazi postupno uklanjanje cjenovne potpore i ostalih poticaja povezanih s proizvodnjom poljoprivrednih proizvoda i prijelaz na izravnu dohodovnu podršku. Izravnom dohodovnom podrškom *(nadoknađujuća plaćanja*) povećava se učinkovitost resursa u poljoprivredi jer se proizvodne odluke donose temeljem stvarnih ekonomskih vrijednosti i društvenih troškova (tj. prema tržišnim cijenama).

Prednosti su još i u smanjenju cijena nekih proizvoda za potrošače, u boljem proračunskom planiranju i provedbi, u sigurnijem predviđanju dohotka poljoprivrednika. U konačnici, izravna plaćanja mogu se usmjeriti na mala, samoopskrbna gospodarstva, na gospodarski slabe poljoprivrednike, koji od postojeće cjenovne podrške nemaju puno koristi. U tom pogledu poljoprivredna strukturna politika ima znatne odlike državne socijalne politike.

Sve mjere poljoprivredne politike pa tako i mjere strukturne politike, zajedno s iznosima i izvorima novčanih sredstava za njihovo ostvarenje, podrobnije su razrađene u Nacionalnom programu iz 5. članka Zakona kojeg na prijedlog Ministarstva poljoprivrede i šumarstva odnosno Vlade Republike Hrvatske donosi Hrvatski sabor.

Uz članak 26.

Člankom se određuju kriteriji i iznosi potpora mjerama strukturne politike opisanih u prethodnim člancima (17.,18., 19., 20., 22., i 25.) Zakona.

Uz članak 27.

Člankom se predviđa mogućnost da lokalne samouprave mogu sukladno *Nacionalnom programu* propisati i dodatne mjere strukture politike koje su od interesa za odnosno područje i za čiju provedbu osiguravaju sredstva iz vlastita proračuna.

Uz članak 28., 29., 30. i 31.

Uporaba, zaštita te raspolaganje poljoprivrednim zemljištem uređeno je *Zakonom o poljoprivrednom zemljištu*, a mjerodavno pravo za raspolaganje poljoprivrednim zemljištem u vlasništvu fizičkih i drugih pravnih osoba uređeno je *Zakonom o vlasništvu* i drugim stvarnim pravima.

Posebni dio zakona uređuje raspolaganje poljoprivrednim zemljištem u vlasništvu države, a odnosi se na prodaju, koncesiju, zakup, darovanje državnog zemljišta. Mjere zemljišne politike, primjereno iskustvima zapadnih zemalja s razvijenim zemljišnim zakonodavstvom, razvrstane su u nekoliko skupina, a neke od njih nisu razrađene ili dovoljno razrađene u postojećem hrvatskom zemljišnom zakonodavstvu. To se odnosi na konsolidaciju poljoprivrednog zemljišta, u smislu boljeg uređenja zemljišnih čestica u poljoprivrednom gospodarstvu kao i unapređenja gospodarenja poljoprivrednim zemljištem.

Uz članak 32.

Pojam *obiteljsko poljoprivredno gospodarstvo,* premda se rabi u svakodnevnom govoru te službenim dokumentima (*Strategija*) i institucijama državne vlasti, nije nikada jasno definiran, određen i službeno prihvaćen. Istine radi, treba istaći da postoji tzv. statistička definicija, koja uključuje veliku većinu gospodarstava zbog vrlo blagog kriterija, uključivši i ona marginalna, patuljasta “gospodarstva” - okućnice odnosno kućanstva s poljoprivrednom proizvodnjom.

U Zakonu se (prvi put) definira *obiteljsko poljoprivredno gospodarstvo* u smislu proizvodno-gospodarskog određenja. Ova definicija razlikuje se od postojeće statističke definicije (*Popis* 1991. g.), koja postavlja određena, uglavnom zemljišna ograničenja. Samo pojmovno određenje ne rješava ukupnost problematike *obiteljskog* *poljoprivrednog gospodarstva* kao mogućeg oblika organiziranja u poljoprivredi.

Za *obiteljsko poljoprivredno gospodarstvo* danas ne postoji pravni okvir koji bi uređivao organizaciju i poslovanje, osim u slučajevima kad je registrirano kao trgovačko društvo ili obrt, te je stoga prijeko potrebno odrediti kriterije i klasifikaciju sukladno obilježjima nacionalne političke i gospodarske strukture u poljoprivredi, ali i sukladno metodologiji EU i FAO.

Pojmovno određenje obiteljskog poljoprivrednog gospodarstva, prema 2. i 28. članku, podrazumijeva da je “gospodarstvo” organizacijski i poslovno zaokružena cjelina.

Budući da za takovo “obiteljsko poljoprivredno gospodarstvo” danas ne postoji pravni okvir koji bi uređivao organizaciju i poslovanje, osim u slučajevima kad je registrirano kao trgovačko društvo ili obrt, potrebno je ne samo odrediti definiciju OPG sukladno obilježjima nacionalne političke i gospodarske strukture u poljoprivredi, ali i metodologiji Europske unije i FAO-a, nego i ustanoviti kriterije za definiranje OPG, kao što su: (a) uporaba poljoprivrednog zemljišta; (b) vlasništvo i upravljanje jednog ili više članova; (c) rada snaga odnosno zaposlenost članova kućanstva na gospodarstvu; (d) opremljenost kapitalnim sredstvima; (e) dohodak odnosno vrijednost godišnje prodaje poljoprivrednih proizvoda.

Ovako određen pojam “obiteljsko poljoprivredno gospodarstvo”, po svojim kriterijima isključuje sva marginalna, patuljasta “gospodarstva”, odnosno okućnice, te se istodobno približava definiciji Europske unije. Ako bi se primijenila dva kriterija, kriterij EU odnosno najmanje 1 aktivni član koji prvenstveno radi u poljoprivredi i raspolaže s više od 4,0 ha, u Hrvatskoj bi prema podacima Popisa 1991. bilo bi svega oko 75.000 obiteljskih poljoprivrednih gospodarstava

Problem se može riješiti donošenjem posebnog Zakona o OPG i/ili se to može riješiti nekim drugim pravnim propisom, odnosno posebnim odredbama i u sklopu ovog Zakona. Na taj način rješava se i jedan od temeljnih problema ustroja Registra.

Uz članak 33.

Budući da je svrha *Zakona* da sjedini i postojeću legislativu koja se odnosi na poljoprivredu, pa tako i u dijelu institucijske potpore u poljoprivredi, člankom se sadržajno općenito određuje institucijska potpora i nositelji poljoprivredne politike kao djelovanje državnih tijela i uprava do interesnog povezivanja poljoprivrednih gospodarstava. Prijeka potreba ovakvog uopćenog određenja proizlazi iz činjenice da je ovim Zakonom nemoguće obuhvatiti sve ustanove, službe i slično, koje izravno ili neizravno podupiru ili pridonose razvitku poljoprivrede, a čija je djelatnost uređena posebnim propisima. Poglavito se to odnosi na upravne službe resornog ministarstva (MPŠ), čije je ustrojstvo i djelokrug poslova određeno 13. člankom *Zakona o ustrojstvu i djelokrugu ministarstva i državnih upravnih organizacija,* te županijske uprave za poslove koji se odnose na poljoprivredu prema *Uredbi o ustrojavanju županijskih ureda,* povezivanja poljoprivrednika u poljoprivredne udruge *(Zakon o udrugama)* i slično.

Članak sjedinjuje postojeću legislativu *Ustanova* u poljoprivredi ovlaštenih za obavljanje dijela stručnih i upravnih poslova iz djelokruga resornog ministarstava. Ustroj, nadležnost i djelatnost ovih ustanova (Zavodi i Centri) određene su provedbenim Uredbama (*Uredba o osnivanju* *Hrvatskog zavoda za poljoprivrednu savjetodavnu službu; Uredba o osnivanju Zavoda za vinarstvo i vinogradarstvo; Uredba o osnivanju Zavoda za sjemenarstvo i rasadničarstvo; Uredba o osnivanju Hrvatskog stočarsko selekcijskog centra,* koje se temelje na *Zakonu o ustanovama*, zatim *Zakonom o zaštiti bilja; Zakonom o stočarstvu, Zakonom o sjemenu i sadnom materijalu i priznavanju sorti poljoprivrednog bilja.*

Također se određuju izvori financiranja *ustanova* sukladno usvojenim programima o radu i *Nacionalnom programu*.

Uz članak 34.

Budući da se ovim Zakonom objedinjuje postojeća i možebitna legislativa i u dijelu koji se odnosi na savjetodavne usluge u poljoprivredi, člankom se formalno pravno sjedinjuje javna i privatna savjetodavna služba koja se predviđa u prijedlogu Zakona o savjetodavnoj službi. Na osnovi iskustava razvijenih zemalja privatna savjetodavna služba doprinijela bi transparentnosti poljoprivrednih savjetodavnih usluga i bržem širenju poljoprivrednih inovacija, posebice u sadašnjim uvjetima kad je Javna poljoprivredna savjetodavna služba zbog razmjerno male prostorne i kadrovske obuhvatnosti često nedostupna velikom dijelu obiteljskih poljoprivrednih gospodarstava. Istodobno omogućila bi konkurentnost, što bi pridonijelo učinkovitosti poljoprivredno savjetodavnih usluga na terenu.

Člankom se predviđa da temeljni preduvjet za obavljanje savjetodavnih usluga jest obvezatnost licencije (polaganje stručnih ispita) koja bi jamčila stručnost pravnih i fizičkih osoba za obavljanje ove djelatnosti.

Uz članak 35.

Vijeće za istraživanja u poljoprivredi i seoskom području imalo bi nadležnost nad utvrđivanjem politike i uvjeta financiranja razvojnih i primijenjenih istraživanja u poljoprivredi. Vijeće bi određivalo prioritete i kriterije istraživačkih razvojnih i primijenjenih istraživanja primjereno strateškim odrednicama *Nacionalnog programa,* ocjenjivalo prijavljene projekte i pratilo njihovu provedbu.

Uz članak 36.

U postojećem sustavu institucijske potpore u poljoprivredi postoji Hrvatska gospodarska komora, u kojoj je za poljoprivredu nadležan Sektor za poljoprivredu, prehrambenu industriju i šumarstvo, koji je organiziran u udruženja, vijeća i grupacije. Istodobno, činjenica je da veliki dio “poljoprivrednih proizvođača” nisu članovi ove komore.

U interesu bržeg razvitka hrvatske poljoprivrede i prilagodbe obiteljskih poljoprivrednih gospodarstava tržišnim uvjetima, postoji potreba za utemeljenjem *Poljoprivredne komore* kao samostalne stručne poslovne- organizacije.

Zadaća *Poljoprivredne* *komore* izravno je uključivanje prevladavajućeg dijela poljoprivrednika u stručno poslovno-organizaciju. Time bi se omogućilo i njihovo izravnije djelovanje na kreiranje i nadzor ostvarenja mjera agrarne politike, zaštitu i zastupanje vlastitih interesa kao proizvođača, poglavito u poslovnom povezivanju s nadopunjujućim djelatnostima, kao i u promicanju konkurentnih domaćih poljoprivrednih proizvoda na inozemno tržište. *Poljoprivredna komora* pridonijela bi izravnoj i konstruktivnijoj suradnji u osmišljavanju razvojnih programa i mjera sa svim akterima u poljoprivredi, a nadasve u zaštiti vlastitih interesa. Istodobno bi pridonijela jačanju poduzetništva i učinkovitijeg poslovanja među svim oblicima organiziranja i poslovanja u poljoprivredi.

Članstvo u poljoprivrednoj komori prema ovom Zakonu bi mogle ostvariti sve pravne i fizičke osobe u području poljoprivrede, ali i predstavnici neprofitnih uslužnih djelatnosti (npr. savjetodavna služba, selekcijski centar, zavodi), kao i predstavnici strukovnih udruga u poljoprivredi (npr. strukovna društva agronoma, agrarnih ekonomista i slično).

Uz članak 37.

Uz postojeći Državni zavod za statistiku za potrebe praćenja, a posebice sustavnog izvješćivanja raznorodnih informacija od važnosti za poljoprivredu, bilo bi potrebno utemeljiti pri Ministarstvu poljoprivrede i šumarstva i *Poljoprivredni informacijski centar* (*PIC*).

Brži i jednostavniji protok različitih poljoprivrednih informacija od posebne je važnosti za razvitak hrvatske poljoprivrede. Postojeći način praćenja i obavještavanja u poljoprivredi u današnjim je uvjetima spor, nekonzistentan i većinom nedostupan brojnim sudionicima u poljoprivredi, posebice poljoprivrednicima. Transparentnost i pravo-dostupnost informacija u poljoprivredi prijeko je potrebna za učinkovitije provođenje programa razvitka i mjera agrarne politike i sl..

Svrha *Poljoprivrednog informacijskog centra* jest da se na jednom mjestu sjedini široka lepeza postojećih informacija u poljoprivredi (od opisa djelatnosti različitih institucija, organizacija, službi, udruga relevantnih za poljoprivredu, poljoprivrednih tvrtki, istraživanja u poljoprivredi, statističkih podataka, kalendara događanja, kreditiranja, mjera agrarne politike, tržišni barometar i sl.). *PIC* bi bio mjesto gdje bi se sustavno prikupljale i servisirale informacije, a nadasve bi omogućilo distribuiranje pravodobne i točne informacije posredovanjem informatičke tehnologije (mrežno povezivanje, mediji, tisak i sl.), izravnim kontaktima i drugo.

Uz članak 38.

Osnivanje *Ravnateljstva za tržišnu i strukturnu potporu* u poljoprivredi jedan je od uvjeta i za uključenje u zajedničku poljoprivrednu politiku EU. Naime, Državno ravnateljstvo za robne zalihe, koje bi prema nekim postojećim zakonskim propisima bilo pogodno za obavljanje djelatnosti poljoprivredne tržno-intervencijske organizacije, ne može preuzeti tu ulogu. Rukovanje strateškim zalihama u državama članicama EU odvojeno je od tržišno-cjenovne poljoprivredne politike. Zahtjevi po preglednosti, informacijskoj, promotivnoj i drugim dodatnim funkcijama toliko su različiti da se možebitno združivanje zadataka tih dviju institucija u budućnosti svakako mora izbjeći.

U Hrvatskoj nedostaju institucije za provedbu mjera poljoprivredne politike, posebice u dijelu cjenovne i trgovinske politike. Reforma poljoprivredne politike i preusmjeravanja cjenovne na dohodovnu potporu (izravna plaćanja poljoprivrednicima neovisno o razini proizvodnje) traži izgradnju odgovarajućeg pratećeg institucijskog okvira, što se prvenstveno odnosi na za *Ravnateljstvo.*

*Ravnateljstvo* bi trebalo imati više aktivnosti: provedba mjera tržišne potpore u poljoprivredi, uključivši i operativnu provedbu isplata svih oblika poljoprivrednih subvencija. U mjere tržišne potpore ubrajaju se: kupovina (intervencijsko povlačenje) i prodaja robe na tržištu. Preko *Ravnateljstva* provodile bi se i mjere strukturne politike, tj. potpore određene člancima 15. do 26. Zakona kao i druge aktivnosti koje su definirane ovim člankom.

Intervencijski fond u sklopu *Ravnateljstva* preuzeo bi još neke druge zadaće tržišno-cjenovne politike. To se ponajprije odnosi na aktivnosti u svezi raspodjele uvoznih kvota koje proizlaze iz sklopljenih dvostranih i višestranih trgovinskih ugovora. Jednako tako *Ravnateljstvo* treba biti zaduženo i za operativnu provedbu i nadzor količinskih ograničenja pri uvozu poljoprivrednih proizvoda, koji moraju biti uvedeni kao zaštita domaće proizvodnje, a u skladu s pravilima koje određuje WTO.

Osnivanje *Ravnateljstva* jedan je od uvjeta i za uključenje u zajedničku poljoprivrednu politiku EU. To potvrđuje i primjer Slovenije, koja predviđa uvođenje ove ustanove.

Uz članak 39.

Prema 5. članku ovoga Zakona, poljoprivredna politika provodi se prema *Nacionalnom programu za poljoprivredu i seoska područja*. Prema 3. stavku toga članka, prijedlog *Nacionalnog programa* donosi Vlada i podnaša ga Saboru na razmatranje i prihvaćanje. Sam prijedlog *Nacionalnog programa* pripremaresorno ministarstvo, koje prijedlog izrađuje samostalno ili izradu povjerava za to kompetentnoj ustanovi ili pojedincima. Sličan je postupak predviđen i za *Godišnje izvješće o stanju poljoprivrede u prethodnoj godini (Zeleno izvješće),* čl. 43*.* Budući da se radi o dva važna dokumenta za poljoprivredu, u kojima se, međutim, ne odražavaju samo interesi poljoprivrede nego i drugih interesnih skupina - prerađivača, distributera, trgovaca te konačno potrošača poljoprivrednih proizvoda - bitno je da ti interesi budu izraženi preko jednoga stručnog tijela Vlade, u Zakonu nazvanog *Nacionalno vijeće za poljoprivredu i seoska područja.*

Područje djelovanja *Nacionalnog vijeća*, uz spomenuto praćenje i ocjenu *Nacionalnog programa i Zelenog izvješća,* također je i očitovanje o prijedlozima glede domaćeg poljoprivrednog zakonodavstva kao i međunarodnih sporazuma, ugovora i slično iz područja poljoprivrede i seoskog područja.

Uz članak 40.

Ovom odredbom propisano je utemeljenje *Upisnika (Registar) obiteljskih poljoprivrednih gospodarstava* radi prikupljanja relevantnih informacija o društveno-gospodarskim obilježjima obiteljskih poljoprivrednih gospodarstava.

Tražeći mogućnost objektivnog i stručnog pristupa proučavanju stanja i promjena na obiteljskim poljoprivrednim gospodarstvima, valja svakako osigurati uvid u socijalno-demografsko stanje na OPG, ustanoviti njihove proizvodne kapacitete u biljnoj i stočarskoj proizvodnji, kao i postojeći način i stupanj iskorištenosti tih kapaciteta.

Istodobno, posebna pozornost usmjerava se na podatke potrebite za ostvarivanje prava na novčane i druge oblike potpore sukladno kriterijima za odnosne potpore, kao i podatke potrebite za analizu učinka potpora (mjera poljoprivredne politike) za gospodarstva.

Matični identifikacijski broj, osnovica za vođenje upisnika i povezivanja različitih evidencija, predstavlja jedinstveni matični broj građana za fizičke osobe i matični broj za pravne osobe.

Uz članak 41.

Ustroj*Sustava poljoprivrednih knjigovodstvenih podataka*predstavlja usklađivanje s pravnim redom i zahtjevima legislative Europske unije (The Farm Accountancy Data Network – FADN).

Na taj način bit će moguće osigurati i potrebitu razinu informacija s međunarodnim poljoprivrednim činiteljima (usklađenost, suradnja i razvitak) kao i unutarnjim činiteljima, a poglavito s kreatorima i *provoditeljima poljoprivredne politike* (znanstveno-istraživačkim ustanovama i drugima).

Zadaća navedenog sustava jest prikupljanje knjigovodstvenih podataka s obiteljskih poljoprivrednih gospodarstva, a temelji se na sustavnom prikupljanju podataka (putem poljoprivrednog knjigovodstva) o: korištenim poljoprivrednim površinama; zaposlenosti; proizvodnim i poslovnim rezultatima na gospodarstvu (ukupni output, potrošnja, amortizacija, dohodak i drugo). Gospodarstava na kojima se prikupljaju navedeni podaci izabiru se po metodi slučajnog uzorka, iz tzv. ”komercijalnih poljoprivrednih gospodarstava” odnosno gospodarstava s proizvodnjom poljoprivrednih proizvoda za tržište.

Navedeni podaci predstavljaju osnovicu za jedinstvenu klasifikaciju (tipologija) poljoprivrednih gospodarstava prema tipu proizvodnje i ekonomskoj veličini prema zahtjevima Europske unije odnosno metodologiji FADN.

Tipologija gospodarstva omogućiti će: (a) analizu gospodarstava sa stajališta ekonomskih kriterija i (b) usporedbu stanja u gospodarstvima (između različitih skupina, između članica Unije ili regija u različitim razdobljima).

Ovaj sustav praćenja obiteljskih poljoprivrednih gospodarstava i ustanovljenje Poljoprivrednog informacijskog sustava na mikro i makro razini važno je područje za razumijevanje ovog sektora gospodarske djelatnosti, određivanje ciljane agrarne politike i programa koji prepoznavaju složenost prirode poljoprivrednih gospodarstava. Istodobno će biti osigurana valjana informacijska podloga za donošenje, provođenje, nadzor i analizu mjera poljoprivredne politike.

Uz članak 42.

*"Anketa poljoprivrednih gospodarstava"* predstavlja stalno istraživanje na reprezentativnom uzorku vitalnih obiteljskih poljoprivrednih gospodarstava, a njome se prikupljaju osnovni podaci o resursima, proizvodnji, primicima i izdacima gospodarstava te predstavlja nadopunu praćenja u sklopu ustroja *Sustava poljoprivrednih knjigovodstvenih podataka.*

Tim istraživanjima ublažio bi se nedostatak podataka o stvarnom gospodarskom stanju obiteljskih poljoprivrednih gospodarstava i sustavnog praćenja stanja i promjena socioekonomskih i regionalnih obilježja obiteljskih poljoprivrednih gospodarstava i seoskih područja. Rezultati istraživanja poslužit će nositeljima poljoprivredne politike u oblikovanju odgovarajućih mjera odnosno utvrđivanju okvira i ciljeva nacionalne agrarne politike, izboru odgovarajućih mjera, praćenju ostvarenja ciljeva i djelovanja pojedinih mjera, unapređenju učinkovitosti poslovanja na obiteljskim poljoprivrednim gospodarstvima i za potrebe znanstvenih istraživanja.

Uz članak 43.

Cilj Godišnjeg izvješća o stanju poljoprivrede (Zelenog izvješća) jest identifikacija stanja te ustanovljenje osnovnih makroekonomskih pokazatelja poljoprivrede, agrarne strukture i pokazatelja stanja u poljoprivrednoj proizvodnji, uzimajući u obzir sve oblike poslovnog organiziranja. Zeleno izvješće sadrži ocjenu stanja i gospodarskog položaja poljoprivrede protekle kalendarske godine te prijedloge mjera za sljedeću godinu. U njemu se prikazuje položaj poljoprivrede u hrvatskom gospodarstvu i u međunarodnom okruženju, s posebnim osvrtom na razmjenu poljoprivredno-prehrambenih proizvoda s drugim zemljama. U Zelenom izvješću obznanjuju se sve mjere, poticaji i učinci u poljoprivredi, a iskazuju se sveukupno te po županijama i po poljoprivrednim regijama.

Zeleno izvješće temelji se na redovitim praćenjima i agroekonomskim stručnim podlogama. Ministar poljoprivrede i šumarstva može dio redovitih praćenja, izradbu dijelova stručnih podloga i analiza povjeriti za to osposobljenim znanstveno-istraživačkim ustanovama i pojedinim stručnjacima za određena područja.

Uz članke 44. do 54.

Odredbama ovih članaka propisuje se upravni i inspekcijski nadzor nad provedbom ovoga Zakona i propisa donešenih na temelju njega na razini županijske poljoprivredne inspekcije i na razini poljoprivredne inspekcije u Ministarstvu poljoprivrede i šumarstva.

Propisuju se postupak i ovlasti poljoprivrednih inspektora te prava i dužnosti nadziranih pravnih i fizičkih osoba.

Uz članke 55. i 56.

Ovim se člancima propisuju prekršaji i određuju kazne za te prekršaje.

Uz članke 57. do 63.

Prijelaznim i završnim odredbama propisuju se rokovi za donošenje propisa za provedbu ovoga Zakona te njegovo stupanje na snagu. Isto tako navedeno je u jednom slučaju da se neki dijelovi jednog postojećeg zakona ukidaju stupanjem na snagu Zakona o poljoprivredi.

Uz članak 64.

U tom članku navedeno je razdoblje od osam dana kao vacatio legis (lat.: oprost od djelovanja zakona), vrijeme koje protječe između objavljivanja zakona ili drugoga pravnoga akta i njegova stupanja na snagu. Omogućuje onima na koje se propis odnosi da se upoznaju s njegovim sadržajem. Na taj način izbjegava se prigovor nepoznavanja propisa kao izlika za ekskulpaciju. To razdoblje uobičajeno je da bude 8 dana, a može trajati i duže (kod složenih propisa).

**5. ZAKON O IZMJENAMA I DOPUNAMA ZAKONA O POLJOPRIVREDI**

Članak 1.

U Zakonu o poljoprivredi (»Narodne novine«, br. 66/01.) iza članka 5. dodaje se članak 5.a koji glasi:

Članak 5.a

Strategiju koja sadrži dugoročne ciljeve, mjere za njihovo ostvarenje i subjekte odgovorne za provedbu mjera u području poljoprivrede, šumarstva i ribarstva donosi Sabor na prijedlog Vlade.«

Članak 2.

U članku 8. riječi: »uz mišljenje ministra gospodarstva« brišu se.

Članak 3.

U članku 9. stavku 3. riječi: »uz suglasnost ministra gospodarstva« brišu se.

Članak 4.

U članku 11. stavku 2. riječi: »uz mišljenje ministra gospodarstva« brišu se.

Članak 5.

U članku 14. iza stavka 2. dodaje se novi stavak 3. koji glasi:

»(3) Vlada na prijedlog ministra u studenom tekuće godine donosi propis kojim se utvrđuju način i kriterij raspodjele carinskih kvota za poljoprivredno – prehrambene proizvode za sljedeću godinu.«

Dosadašnji stavak 3. postaje stavak 4.

Članak 6.

U članku 16. stavku 1. točki 2. iza riječi: »otoke i poluotok Pelješac« dodaju se riječi: »utvrđene Zakonom o otocima«.

Točka 4. mijenja se i glasi:

»4. prvu i drugu skupinu područja od posebne državne skrbi utvrđene Zakonom o područjima posebne državne skrbi (»Narodne novine«, br. 44/96., 57/96., 124/97., 73/00., 127/00. i 94/01.)«.

Stavak 2. briše se.

U dosadašnjem stavku 3., koji postaje stavak 2., riječi: »stavka 1. točke 3.« zamjenjuju se riječima: »stavka 1. točke 1. i 3.«.

Stavak 4. briše se.

Članak 7.

U članku 40. stavku 1. i 3. riječ: »Ministarstvo« zamjenjuje se riječima: »tijela državne uprave nadležna za poljoprivredu«.

Članak 8.

Iza članka 40. dodaju se članci 40.a, 40.b i 40.c koji glase:

»Članak 40.a

(1) Seljačka gospodarstva ili obiteljska poljoprivredna gospodarstva te trgovačka društva, zadruge i obrtnici u poljoprivredi upisuju se u upisnike iz članka 40. stavka 1. točke 1. i 2. ovoga Zakona pri uredima državne uprave u jedinicama područne (regionalne) samouprave, odnosno upravnom tijelu Grada Zagreba nadležnim za poslove poljoprivrede.

(2) Uredi državne uprave u jedinicama područne (regionalne) samouprave, odnosno upravno tijelo Grada Zagreba nadležni za poslove poljoprivrede izdaju rješenje o upisu, odnosno rješenje kojim se odbija upis, najkasnije u roku od 15 dana od dana uredno podnesenog zahtjeva za upis.

Članak 40.b

(1) Upis u Upisnik seljačkih gospodarstava ili obiteljskih poljoprivrednih gospodarstava obvezatan je za seljačka gospodarstva ili obiteljska poljoprivredna gospodarstva koja:

1. prodaju vlastite proizvode na tržištu,

2. podnose zahtjev za novčana sredstva i druge oblike potpore u poljoprivredi,

3. trebaju biti evidentirana u ostalim upisnicima iz članka 40. ovoga Zakona.

(2) Prodaja iz stavka 1. točke 1. ovoga članka odnosi se na:

1. prodaju registriranim fizičkim i pravnim osobama koje neposredno otkupljuju proizvode za preradu ili daljnju prodaju,

2. izravnu prodaju.

(3) Propis o izravnoj prodaji vlastitih poljoprivrednih proizvoda na tržištu donosi ministar uz suglasnost ministra turizma, ministra gospodarstva, ministra zdravstva te ministra obrta, malog i srednjeg poduzetništva.

Članak 40.c

Upis u Upisnik trgovačkih društava, zadruga i obrtnika u poljoprivredi obvezatan je za pravne osobe koje su registrirane za obavljanje poljoprivredne djelatnosti pri nadležnom trgovačkom sudu i obrtnike registrirane za obavljanje poljoprivredne djelatnosti pri nadležnom uredu državne uprave u jedinici područne (regionalne) samouprave, odnosno nadležnom upravnom tijelu Grada Zagreba u slučajevima kada:

1. podnose zahtjev za novčana sredstva i druge oblike potpore u poljoprivredi,

2. trebaju biti evidentirani u ostalim upisnicima iz članka 40. ovoga Zakona.«

Članak 9.

U članku 44. stavku 2. riječi: »županijski uredi, odnosno ured Grada Zagreba« zamjenjuju se riječima: »uredi državne uprave u jedinicama područne (regionalne) samouprave, odnosno upravno tijelo Grada Zagreba«.

Stavak 4. mijenja se i glasi:

»Inspekcijski nadzor nad primjenom odredaba članka 9., članka 11. stavka 2. točke 1. i članka 40.b stavka 1. točke 1. ovoga Zakona provode gospodarski inspektori Državnog inspektorata.«

Članak 10.

U članku 58. riječi: »članka 16. stavka 3. i 4.« zamjenjuju se riječima: »članka 16. stavka 2.«.

Članak 11.

U članku 59. iza riječi: »stavka 5.« dodaju se riječi: »članka 40.b stavka 3.«.

Članak 12.

Ovaj Zakon stupa na snagu osmoga dana od dana objave u »Narodnim novinama«.

**6. POSLJEDICE KOJE ĆE PROISTEĆI DONOŠENJEM ZAKONA**

**Uvodna objašnjenja**

Iz Ocjene stanja poljoprivrede, predočene u prethodnom dijelu ovog dokumenta (kao dio stručnih podloga Nacrta Zakona o poljoprivredi), proizlazi ne samo općenito nepovoljni društveno–gospodarski položaj ove djelatnosti od nacionalnog interesa Republike Hrvatske nego i naznake bitnih ograničenja njezina razvitka. Premda je većina prepreka stvaranja učinkovite poljoprivrede prepoznata u nacionalnom dokumentu Strategija razvitka hrvatske poljoprivrede, usvojenom od Hrvatskoga sabora još 1995. godine, te prepreke uglavnom nisu uklonjene zbog izostanka odgovarajućih predviđenih agrarno-političkih mjera. Uz sve propuste u tom pogledu, bitno je istaknuti i izostanak stvaranja odgovarajuće legislative, kojom bi se određene prijeko potrebne aktivnosti (predviđene i Matricom mjera iz Strategije) snagom zakonske regulative provele.

**Učinak na uspješnije provođenje mjera poljoprivredne politike**

Bitna posljedica provedbe ovoga Zakona jest određena prijeka potreba provođenja mjera poljoprivredne politike, koje su njezin sastavni dio. Zakonom se, naime, navode ciljevi poljoprivredne politike primjereni aktualnim i mogućim mjerama zapadnih zemalja, poglavito Europske unije. Pretpostavlja se stoga da će provođenje sustavnih mjera poljoprivredne politike, bilo da se radi o mjerama tržišno-cjenovne ili strukturne politike, utjecati na proizvodnost i gospodarsku učinkovitost poljoprivrede u cjelini te time i na povoljnije stanje i razvitak cjelokupnog narodnog gospodarstva. Bolji gospodarski položaj poljoprivrede znači ne samo bolje gospodarsko stanje poljoprivredne zajednice nego i osiguranje količina i kakvoće domaćih poljoprivrednih proizvoda. Drugim riječima to otvara mogućnosti veće prehrambene sigurnosti za potrošače prvenstveno poljoprivrednim proizvodima iz domaće proizvodnje, za koje postoje uvjeti konkurentnosti odnosno profitabilnosti u odnosu na inozemnu konkurenciju.

Zakon predviđa i one mjere poljoprivredne politike kojima se nastoji uspostaviti ravnopravniji gospodarski i društveni položaj ugroženih pripadnika poljoprivredne zajednice. Tu su poljoprivrednici kojima u prijelaznom razdoblju ulaska u WTO međunarodna konkurencija smanjuje ostvarivanje kako tako paritetnog dohotka iz poljoprivrede kao i oni koji gospodare u nepovoljnim uvjetima brdsko-planinskih, otočnih i sličnih nepovoljnih područja.

Daljnja pozitivna posljedica Zakona jest ozakonjenje obiteljskog poljoprivrednog gospodarstva kao prevladavajućeg dijela agrarne strukture te time omogućavanje provođenja bitnih mjera poticajne tržišno-cjenovne i strukturne politike. Potpore investicijama u poljoprivredna gospodarstva, ne u smislu povećanja obujma poljoprivredne proizvodnje, nego za kvalitetno poboljšanje poljoprivredne proizvodnje, smanjenje energetskih troškova, poboljšanje životnih uvjeta poljoprivrednog pučanstva te očuvanje okoliša. Dopunske djelatnosti na obiteljskim gospodarstvima, uz ostalo navedeno, povećavaju mogućnost egzistencije poljoprivrednog i seoskog pučanstva. Isto tako Zakonom se podupire stručno osposobljavanje poljoprivrednika kao bitne pretpostavke prihvaćanja tehnoloških i ekonomskih znanja i novina te revitalizacije poljoprivredne radne snage. Zakon otvara mogućnost da lokalne samouprave dodatno novčano potiču mjere koje su od interesa za odnosno područje.

U sklopu navedenih koristi u provođenju navedenih mjera, ovim Zakonom omogućava se prvi put zakonsko uređenje poljoprivrednih regija, čime se omogućuje potpora onim djelatnostima koje su znakovite za pojedina područja odnosno regije.

Mjere poljoprivredne politike sankcioniraju se Nacionalnim programom za poljoprivredu i seoska područja, čiju izradu i provedbu prati Nacionalno vijeće za poljoprivredu i seoska područja. U odnosu na dosadašnju praksu, kad su se mjere donosile kratkoročno i parcijalno, operacionalizacija budućih kratkoročnih i srednjoročnih ciljeva, mjera i rokova, i što je bitno također i njihova financiranja, te demokratski postupak donošenja i uvažavanja različitih interesnih skupina, predstavlja važan napredak u funkcioniranju ovog područja, s pozitivnim posljedicama na neposredne korisnike agrarno-političkih mjera, ali i na cjelokupnu upravno-stručnu infrastrukturu.

**7. SADRŽAJ PRIJEDLOGA ZAKONA**

***I. SADRŽAJ PRIJEDLOGA ZAKONA***

*Određen je člankom 127. Poslovnika Zastupničkog doma Hrvatskog državnog sabora i sadrži:*

1. USTAVNU OSNOVU ZA DONOŠENJE ZAKONA

Ustavna osnova za donošenje zakona je odredba članka 2. stavka 4., podstavka 1., Ustava Republike Hrvatske.

1. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI
2. OCJENU POTREBNIH SREDSTAVA ZA PROVOĐENJE ZAKONA
3. TEKST PRIJEDLOGA ZAKONA S OBRAZLOŽENJEM
4. POTVRDU OVLAŠTENOG TIJELA DA JE PRIJEDLOG ZAKONA JEZIČNO PREGLEDAN

Tekst prijedloga zakona (točka 4.) sadrži rješenja u obliku pravnih normi.

Pojedina rješenja mogu se predložiti alternativno, s potrebnim obazloženjem svake od predloženih alternativa

U obrazloženju prijedloga zakona daje se objašnjenje pojedinih odredbi koje sadrži prijedlog zakona.

***II. SADRŽAJ PRAVNOG PROPISA (uz točku 4.)***

1. NASLOV

Naslov je bitan dio teksta pravnog propisa. Treba ga izraziti u jednoj rečenici bez skraćenica i bez interpunkcija. Uvijek ima interpretativno značenje i po njemu se načelno tumači sadržaj propisa.

2. TEMELJNE ODREDBE

Daju se na početku teksta pravnog propisa. Njima se ukazuje na razloge donošenja propisa, cilj koji se želi postići, vodeća načela kojih se treba držati prilikom interpretacije i primjene pravnog propisa. Tumače namjeru donositelja i cilj i svrhu pravnog propisa.

Kod obimnijih propisa, s više zasebnih dijelova, moguće je da uz svaki dio bude uvodna odredba kojom se tumači karakter odgovarajućeg dijela pravnog propisa.

3. SREDIŠNJI DIO PRAVNOG PROPISA

Najvažniji je dio teksta pravnog propisa (sadržaj propisa u užem smislu) i njegovoj izradi treba posvetiti najveću pažnju. Središnjim dijelom obuhvaća se ukupna materija čiju pravnu regulaciju smije donositelj provesti jednim pravnim propisom. Postoje više metoda normiranja:

TAKSATIVNA METODA – to je metoda kojom se točno propisuje slučajeve na koje će se propis primijeniti. Tom metodom ograničava se doseg sadržaja propisa samo na slučajeve koji su naznačeni. Ovim se načinom koristimo uvijek kad je nužno točno i precizno iskazati način regulacije koji se odnosi na pojedine točno utvrđene slučajeve. Metoda teksativnog normiranja je jednostavna pa se često koristi u pravnoj regulaciji pojedinih pitanja. Prilikom njezine izrade koristimo se sistemom nabrajanja.

METODA PRIMJERIČNOG NORMIRANJA – primjenom ove metode navode se određeni slučajevi na koje se dotična norma odnosi i oni služe kao temeljni primjeri i za druge slične slučajeve koji se analogijom mogu podvesti pod sadržaj pravnog propisa.

Ovom se metodom skraćuje tekst pravnog propisa. Korisna je u slučajevima kada u času donošenje pravnog propisa nije moguće predvidjeti sve slučajeve koje treba obuhvatiti tim dijelom sadržaja pravnog propisa. Iskazuje se na način što se prije nabrajanja slučajeva na koje se tekst primjenjuje stavi riječ „naročito“, „osobno“, „posebno“ ili se kod završetka nabrajanja stavi riječ „i slično“, itd. i „drugo“. Slabost ove metode je u širini moguće interpretacije pa se može dogoditi da se odredba pravnog propisa odnosi i na slučajeve koji ne bi išli pod odredbe tog pravnog propisa.

METODA APSTRAKTIVNOG NORMIRANJA je najobičajniji način normiranja kad se uopćavanjem sadržaj propisa daje tako da ga je moguće primjeniti na neograničeni broj slučajeva koji se ubuduće mogu javiti. Ovom metodom se proširuje obim propisa ali slabi sadržaj propisa.

METODA NAČELNOG NORMIRANJA – nastala je kao posljedica okolnosti što su određena uopćavanja pravnih pojmova svedena na načela koja dobivaju značaj pravnih načela i postaju zajednička za više pravnih propisa (npr. načelo zakonitosti). Unoseći načelo u tekst propisa ne obrazlaže se njegov sadržaj jer je on već utvrđen i poznat i kao zajednički vrijedi za sve propise. Ova metoda pridonosi skraćivanju teksta i izbjegavanju nepotrebnog ponavljanja.

*Prilikom izrade pravnog propisa koriste se sve metode u međusobnoj kombinaciji, posebno metoda taksativnog i apstraktnog normiranja.*

4. KAZNENE ODREDBE

Te odredbe predstavljaju sankciju koju donositelj propisa predviđa za subjekte čije bi ponašanje (činjenje ili propuštanje) bilo suprotno određenjima u pravnom propisu.

U kaznenim odredbama mogu biti propisana krivična djela, prekršaji i gospodarski prijestupi.

5. PRIJELAZNE ODREDBE

Ove se odredbe ne nalaze uvijek u tekstu pravnog propisa. Propisuju se u onim propisima koji uređuju materiju koja je jednom već bila uređena. Tim odredbama uređuju se oni slučajevi čije je rješavanje počelo po odredbama ranijeg propisa, a nije završeno do donošenja novog.

Prigodom izrade pravnog propisa treba paziti da se njima ne dira u već stečena prava određenih subjekata ali i da se što lakše izvrši prijelaz na novi propis.

6. ZAVRŠNE ODREDBE

Obvezni su sastavni dio svakog pravnog propisa.

Taj dio sadrži odredbe o vremenskom važenju propisa, to znači da se iz završnih odredbi vidi kada je propis stupio na snagu. Završnim odredbama se određuje i početak primjene pravnog propisa.

Stupanje na snagu pravnog propisa i početak njegove primjene uglavnom se vremenski podudaraju.

U završne odredbe ulaze i norme o ukinuću (derogaciji), tj. određuje se koji propisi stupanjem na snagu pravnog propisa odnosno časom njegove primjene prestaju važiti.

**8. PRIMJERI POLJOPRIVREDNOG ZAKONODAVSTVA DRUGIH ZEMALJA**

Brojni primjeri poljoprivrednog zakonodavstva drugih zemalja pokazuju da se u većini radi o legislativi koja se odnosi na mjere poljoprivredne politike, bilo tržišne bilo strukturne politike, te njihove financijske, institucijske i druge logistike.

Mnoštvo je posebnih zakona koji pokrivaju različita područja, poticanje gospodarski nerazvijenih područja, zaštitu okoliša, regionalni programi poticanja poljoprivrede, pitanja zemljišta, ruralnog planiranja itd. – sve povezano s poljoprivredom.

Posebni dio zakonodavstva (koji prelazi okvire ovog rada) jesu zakoni o hrani odnosno o sigurnosti i kakvoći hrane, o nadzoru zdravlja životinja i biljaka odnosno prehrambenih proizvoda.

Hrvatskoj je najbliže zakonodavstvo zemalja srednje i istočne Europe, koje rješavaju Hrvatskoj slične probleme, no i tu postoje razlike.

S obzirom na ulazak Hrvatske u WTO i u budućnosti u CEFTU i EU, prijeko potrebna prilagodba hrvatskog poljoprivrednog zakonodavstva (postojećeg i budućeg) zakonodavstvu ovih ekonomskih grupacija, posebice EU (“*Bijela knjiga*”), a u tome napose posebnog – Zakona o poljoprivredi.

*Rimski ugovor,* koji je utemeljio Europsku zajednicu, naznačio je središnje mjesto poljoprivrede u toj zapadnoeuropskoj integraciji. Zajedničko tržište za poljoprivredne proizvode praćeno je ustanovljenjem zajedničke agrarne politike, koja se sastojala od tržišne i strukturne politike. Tržišna politika prevladavala je u zajedničkoj agrarnoj politici (ZAP), a strukturna je politika ostala više na brizi država – članica.

Uz zakonodavstvo koje se odnosi na upravljanje tržištem i na strukturnu politiku, u EU zakonske se odredbe odnose i na drugo mnoštvo posebnih programa širokog opsega. To su programi irigacije, pošumljavanja, regionalni programi poticanja poljoprivrede slabije razvijenih područja. Posebno se to odnosi na ekonomsku i socijalnu koheziju ciljeva Zajednice za smanjenje razlika između regija, na potpore područjima manje povoljnim za poljoprivredu, područjima u opasnosti od depopulacije i slično. Sve veću pozornost privlače pitanja zaštite okoliša odnosno potreba integriranja brige za okoliš u agrarnu politiku Zajednice.

Polazeći od navedenog, pri izradi Nacrta prijedloga Zakona o poljoprivredi uvažene su osnovne odrednice legislative Europske unije, posebice u dijelu koji se odnosi na mjere tržišno-cjenovne politike, mjere strukturne politike i mjere zemljišne politike.

U zakonu su neposredno navedeni ciljevi agrarne politike te se u mjerama uvažavaju temeljni propisi Europske unije.

**Temeljni propisi Europske unije uvaženi pri izradi Zakona o poljoprivredi:**

Temeljni propisi Europske unije koji uređuju područje **Zajedničke poljoprivredne politike** jesu:

1. Council Regulation (EC) No 1258/1999 of 17 May 1999 on the financing of the common agricultural policy
2. Council Regulation (EC) No 1259/1999 of 17 May 1999 establishing common rules for direct support schemes under the common agricultural policy
3. Commission Regulation (EC) No 1663/95 of 7 July 1995 laying down detailed rules for the application of Council Regulation (EEC) No 729/70 regarding the procedure for the clearance of the accounts of the EAGGF Guarantee Section
4. Commission Regulation (EC) No 296/96 of 16 February 1996 on data to be forwarded by the Member States and the monthly booking of expenditure financed under the Guarantee Section of the Agricultural Guidance and Guarantee Fund (EAGGF) and repealing Regulation (EEC) No 2776/88
5. Commission Regulation (EC) No 402/94 of 23 February 1994 amending Regulation (EEC) No 1866/90 on arrangements for using the ECU for the purposes of the budgetary management of the Structural Funds
6. Council Regulation (EEC) No 1883/78 of 2 August 1978 laying down general rules for the financing of interventions by the European Agricultural Guidance and Guarantee Fund, Guarantee Section
7. Council Regulation (EEC) No 3492/90 of 27 November 1990 laying down the factors to be taken into consideration in the annual accounts for the financing of intervention measures in the form of public storage by the European Agricultural Guidance and Guarantee Fund, Guarantee Section

Za područje **IACS** (Integrirani administrativni i kontrolni sustav):

1. Council Regulation (EEC) No 3508/92 of 27 November 1992 establishing an integrated administration and control system for certain Community aid schemes
2. Commission Regulation (EEC) No 3887/92 of 23 December 1992 laying down detailed rules for applying the integrated administration and control system for certain Community aid schemes
3. Commission Regulation (EC) No 2801/1December 1999 amending Regulation (EEC) 3887/92 laying down detailed rules for applying the integrated administration and control system for Certain Community aid schemas

U dijelu propisa za podučje **strukturne politike i regionalnog razvoja** uvažene su temeljne odredbe:

1. Council regulation (EC) No 1260/1999 of 21 June 1999 laying down general provisions on the Structural Funds
2. Regulation (EC) No 1783/1999 of the European Parliament and of the Council of 12 July 1999 on the European Regional Development Fund
3. Regulation (EC) No 1784/1999 of the European Parliament and of the Council of 12 July 1999 on the European Social Fund
4. Council Regulation (EC) No 1257/1999 of 17 May 1999 on support for rural development from the European Agricultural Guidance and Guarantee Fund (EAGGF) and amending and repealing certain Regulations
5. Commission Regulation (EC) No 1750/1999 laying down detailed rules for the application of Council Regulation (EC) No 1257/1999 on support for rural development from the European Agricultural Guidance and Guarantee Fund (EAGGF)
6. The Leader Community initiative

U dijelu propisa za podučje **uređenja zajedničkog tržišta** uvažene su temeljne odredbe:

1. Council Regulation (EEC) No 1766/92 of 30 June 1992 on the common organisation of the market in cereals
2. Council Regulation (EC) No 1251/1999 of 17 May 1999 establishing a support system for producers of certain arable crops
3. Regulation No 136/66/EEC of the Council of 22 September 1966 on the establishment of a common organisation of the market in oils and fats
4. Commission Regulation (EC) No 2366/98 of 30 October 1998 laying down detailed rules for the application of the system of production aid for olive oil for the 1998/99, 1999/2000 and 2000/01 marketing years
5. Council Regulation (EC) No 3072/95 of 22 December 1995 on the common organisation of the market in rice
6. Council Regulation (EC) No 603/95 of 21 February 1995 on the common organisation of the market in dried fodder
7. Council Regulation (EC) No 2038/1999 of 13 September 1999 on the common organisation of the markets in sugar sector
8. Council Regulation (EC) No 2200/96 of 28 October 1996 on the common organisation of the market in fruit and vegetables
9. Council Regulation (EC) No 2201/96 of 28 October 1996 on the common organisation of the markets in processed fruit and vegetable products
10. Council Regulation (EC) No 2202/96 of 28 October 1996 introducing a Community aid scheme for producers of certain citrus fruits
11. Council Regulation (EEC) No 822/87 of 16 March 1987 on the common organisation of the market in wine (Council Regulation (EC) No 1493/1999 of 17 May 1999 on the common organisation of the market in wine
12. Council Regulation (EEC) No 1601/91 of 10 June 1991 laying down general rules on the definition, description and presentation of aromatized wines, aromatized wine- based drinks and aromatized wine-product cocktails
13. Council Regulation (EEC) No 1576/89 of 29 May 1989 laying down general rules on the definition, description and presentation of spirit drinks
14. Council Regulation (EEC) No 404/93 of 13 February 1993 on the common organisation of the market in bananas
15. Council Regulation (EEC) No 2075/92 of 30 June 1992 on the common organisation of the market in raw tobacco
16. Regulation (EEC) No 2358/71 of the Council of 26 October 1971 on the common organisation of the market in seeds
17. Commission Regulation (EEC) No 1117/79 of 6 June 1979 specifying the products in the seeds sector to be subject to the system of import licences
18. Regulation (EEC) No 1696/71 of the Council of 26 July 1971 on the common organisation of the market in hops
19. Regulation (EEC) No 234/68 of the Council of 27 February 1968 on the establishment of a common organisation of the market in live trees and other plants, bulbs, roots and the like, cut flowers and ornamental foliage
20. Regulation (EEC) No 1308/70 of the Council of 29 June 1970 on the common organisation of the market in flax and hemp
21. Council Regulation (EC) No 1255/1999 of 17 May 1999 on the common organisation of the market in milk and milk products
22. Council Regulation (EC) No 1254/1999 of 17 May 1999 on the common organisation of the market in beef and veal
23. Council Regulation (EC) No 2467/98 of 3 November 1998 on the common organisation of the market in sheep meat and goat meat
24. Regulation (EEC) No 2759/75 of the Council of 29 October 1975 on the common organisation of the market in pig meat
25. Regulation (EEC) No 2771/75 of the Council of 29 October 1975 on the common organisation of the market in eggs
26. Regulation (EEC) No 2777/75 of the Council of 29 October 1975 on the common organisation of the market in poultry meat
27. Council Regulation (EC) No 1221/97 of 25 June 1997 laying down general rules for the application of measures to improve the production and marketing of honey
28. Council Regulation (EC) No 1221/97 of 25 June 1997 laying down general rules for the application of measures to improve the production and marketing of honey
29. Regulation (EEC) No 2783/75 of the Council of 29 October 1975 on the common system of trade for ovalbumin and lactalbumin
30. Council Regulation (EC) No 3448/93 of 6 December 1993 laying down the trade arrangements applicable to certain goods resulting from the processing of agricultural products

U dijelu propisa za podučje **vanjske trgovine** uvažene su temeljne odredbe:

1. Commission Regulation (EC) No 800/1999 of 15 April 1999 laying down common detailed rules for the application of the system of export refunds on agricultural products (Commission Regulation (EEC) No 3665/87 of 27 November 1987 laying down common detailed rules for the application of the system of export refunds on agricultural products
2. Council Regulation (EEC) No 565/80 of 4 March 1980 on the advance payment of export refunds in respect of agricultural products
3. Commission Regulation (EEC) No 3719/88 of 16 November 1988 laying down common detailed rules for the application of the system of import and export licences and advance fixing certificates for agricultural products
4. Commission Regulation (EEC) No 2220/85 of 22 July 1985 laying down common detailed rules for the application of the system of securities for agricultural products
5. Council Regulation (EEC) No 386/90 of 12 February 1990 on the monitoring carried out at the time of export of agricultural products receiving refunds or other amounts
6. Council Regulation (EEC) No 1055/77 of 17 May 1977 on the storage and movement of products bought in by an intervention agency
7. Commission Regulation (EEC) No 3002/92 of 16 October 1992 laying down common detailed rules for verifying the use and/or destination of products from intervention
8. Regulation (EEC) No 827/68 of the Council of 28 June 1968 on the common organisation of the market in certain products listed in Annex II to the Treaty.

U dijelu propisa za podučje **zaštite seoskog (ruralnog) prostora** uvažene su temeljne odredbe:

1. Council Regulation (EC) No 1257/1999 of 17 May 1999 on support for rural development from the European Agricultural Guidance and Guarantee Fund (EAGGF) and amending and repealing certain Regulations
2. Commission Regulation (EC) No 1750/1999 laying down detailed rules for the application of Council Regulation (EC) No 1257/1999 on support for rural development from the European Agricultural Guidance and Guarantee Fund (EAGGF)
3. Council Regulation (EEC) No 2092/91 of 24 June 1991 on organic production of agricultural products and indications referring thereto on agricultural products and foodstuffs
4. Commission Regulation (EEC) No 3457/92 of 30 November 1992 laying down detailed rules concerning the inspection certificate for imports from third countries into the Community provided for in Council Regulation (EEC) No 2092/91 on organic production of agricultural products and indications referring thereto on agricultural products and foodstuffs
5. Council Regulation (EC) No 1804/1999 of 19 July 1999 supplementing Regulation (EEC) No 2092/91 on organic production of agricultural products and indications referring thereto an agricultural products and foodstuffs to include livestock production
6. Commission Regulation (EEC) No 3457/92 of 30 November 1992 laying down detailed rules concerning the inspection certificate for imports from third countries into the Community provided for in Council Regulation (EEC) No 2092/91 on organic production of agricultural products and indications referring thereto on agricultural products and foodstuffs
7. Commission Regulation (EEC) No 94/92 of 14 January 1992 laying down detailed rules for implementing the arrangements for imports from third countries provided for in Regulation (EEC) No 2092/91 on organic production of agricultural products and indications referring thereto on agricultural products and foodstuffs
8. Commission Regulation (EEC) No 207/93 of 29 January 1993 defining the content of Annex VI to Regulation (EEC) No 2092/91 on organic production of agricultural products and indications referring thereto on agricultural products and foodstuffs and laying down detailed rules for implementing the provisions of Article 5 (4) thereto.

U dijelu propisa za podučje **sustava praćenja** *(poljoprivredno knjigovodstvo)* uvažene su temeljne odredbe (*Farm Accountancy Data Network* - *FADN*):

1. Regulation No 79/65/EEC of the Council of 15 June 1965 setting up a network for the collection of accountancy data on the incomes and business operation of agricultural holdings in the European Economic Community
2. Commission Decision of 7 June 1985 establishing a Community typology for agricultural holdings

Commission Regulation (EEC) No 1915/83 of 13 July 1983 on certain detailed implementing rules concerning the keeping of accounts for the purpose of determining the incomes of agricultural holdings